
FORORD 

1  de  efterfølgende  Meddeleiser  er  jeg  nødsaget 
til  at  tale  oftere  om  mig  selv,  end  jeg  synes 
om.  Da  det  er  mine  egne  Oplevelser  og  Ind- 
trjk,  hvorom  jeg  vil  berette,  kan  dette  imid- 
lertid ikke  undgaas;  men  jeg  skal  bestræbe  mig  for 
saa  objektivt  sota  muligt  at  skildre  de  Begivenheder, 
der  foregik  for  mine  Øjne  og  de  Personer,  der 
spillede  en  Rolle  i  dem. 

Der  er  nu  gaaet  en  lang  Række  af  Aar 
siden  hine  Oplevelser,  og  man  kunde  med 
Føje  undre  sig  over,  al  jeg,  naar  jeg  over- 
hovedet vilde  skrive  om  den  Tid,  da  har 
ventet  saa  længe.  Jeg  har  ogsaa  mange  Gange 
havt  Lyst  til  at  tegne  et  Billede  af,  hvad 
der  i  hine  Dage  passerede  forbi  min  Synskreds, 
men  er  altid  vegen  tilbage  for  Opgaven.  Jeg  har 
for  flere  Aai'  siden  boldt  et  enkelt  Foredrag  om 
hine  Oplevelser,  og  afdøde  Kaptajn  Jagd,  der 
paahørte  Foredraget,  opfordrede  mig  indtræn- 
gende til  at  nedskrive  mine  Erindringer,  som  han 
formente  havde  kulturhistorisk  Interesse,  og  gen- 
tagne Gange  mindede  han  mig  derom.  Jeg  gav 
den  Gang  et  halvt  Løfte,  men  andre  Virksomheder 
lagde  efterhaanden  stærkt  Beslag  paa  min  Tid  og 

mine  Kræfter,  saa  jeg  ikke  kunde  overkomme  Ud- 
arbejdelsen. 

Nu  tør  jeg  ikke  vente  længere  med  at  ned- 
skrive de  Erindringer,  jeg  har  om  hin  sørge- 
lige Tid;  thi  Afstanden  bliver  efterhaanden  saa 
stor,  at  selv  det  mest  levende  Minde  staar  Fare 
for  at  udviskes,  og  jo  mere  jeg  under  Udarbejdelsen 
dvæler  ved  hine  Dage,  forekommer  dette  mig  at 
være  Synd  for  flere  af  Begivenhedernes  Vedkom- 
mende. 


FRA  KRIGENS  TID. 
I. 

Før  Krigen,  Kongens  Død  og  Krigens  Udbrud. 

I  1862  var  jeg  som  ganske  ungt  Menneske  bleven 
første  Fuldmægtig  paa  Viborg  Byfoged-  og  Borger- 
mesterkontor. Min  Principal  var  forlængst  afdøde 
Justitsraad  Zingelmann,  en  original  og  interes- 
sant Personlighed.  Han  havde  som  Student  været 
et  \irksomt  Medlem  af  det  den  Gang  existerende 
Studenterkorps  og  var  heri  avanceret  til  Officer. 
Da  Krigen  brød  ud  i  1848  var  han  blandt  de  første 
Frivillige,  og  han  gjorde  med  Bravo  ur  det  treaarige 
Felttog  med,  var  med  i  de  store  Slag,  og  hentede 
sig  sit  Ridderkors  og  sin  Kaptajns-Titel  paa  Val- 
pladsen. Dette  var  hans  Livs  Bedrift,  hvoraf  han 
med  Rette  var  stolt,  og  i  Erindringen  herom 
hentede  han  Trøst  og  Opmuntring,  hver  Gang  en 
hypokonder  og  trist  Sindsstemning  tog  Magten  over 
hans  oprindelig  livfulde  og  bløde  Temperament; 
han  blev  svagelig  af  Helbred  med  Aarene,  levede 
som  en  gammel  Pebersvend  et  udmærket  Samliv 
med  sin  højtbedagede  Moder;  men  en  ensom  Mand 
var  han,  der  meget  sjældent  og  meget  nødig  tog  Del 
i   Selskabslivet,   hvorimod   et   Par  Timers   Ophold 

i  Byens  Klub  hver  Eftermiddag  var  ham  en  Opmun- 
tring og  en  Nødvendighed,  naar  han  skulde  befinde 
sig  vel.  Saa  var  han  livlig  og  interesseret  i  Dagens 
Begivenheder,  og  saa  fandt  han  hvert  Øjeblik  Anled- 
ning til  at  citere  sin  Yndlingsforfatter  —  Holberg  — , 
som  han  næsten  kunde  udenad,  og  selv  under 
alvorlige  Retsforhandlinger  kunde  han  komme 
med  et  rammende  Citat  af  denne  Klassiker. 

Han  var  som  sagt  stolt  af  sin  militære  Fortid, 
og  det  var  med  Vemod  han  ombyttede  sin  Kaptajns- 
titel  med  den  ham  senere  tildelte  Justitsraadstitel. 
Hans  Gang  og  Holdning  var  Soldatens,  og  ogsaa 
i  hans  Embedsvirksomhed  gjorde  hans  militære 
Tilbøjeligheder  sig  gældende  i  hans  meget  strixe 
Politiregimente;  han  var  en  langt  dygtigere  Politi- 
mester end  Borgmester  og  Byfoged;  men  han  var 
streng  og  derfor  mere  frygtet  end  afholdt  af  den 
store  Befolkning.  Hans  udprægede  Retfærdigheds- 
sans, der  gjorde  sig  gældende  uden  Personsanseelse, 
skaffede  ham  dog  i  Aarenes  Løb  en  meget  respek- 
teret Stilling  indenfor  Borgerskabet,  og  de,  der 
kom  ham  lidt  nærmere,  lærte  at  vurdere  hans 
personlige  Egenskaber  meget  højt.  Han  skyede 
al  Popularitet  nedad,  og  han  laa  i  Reglen  i  Krig 
med  sin  Amtmand,  ofte  ogsaa  med  Ministeren,  og 
havde  Byraadet  en  afvigende  Mening  fra  hans,  hvad 
det  ofte  havde,  kunde  det  formelig  irritere  ham. 

En  selvstændig  og  ejendommelig  Personlighed 
var  han,  men  ogsaa  paa  mange  Maader  sær;  hans 
prikne  Selvstændighedsfølelse  og  hans  lidt  stolte 
og  selvsikre  Optræden  stødte  ofte  an,  og  det  var 
ham  næsten  behageligt,  at  Befolkningens  Stemning 
overfor  ham  var  respektfuld  kølig,  og  han  havde 

lige  saa  lidt  drømt  om  som  ønsket,  at  han  skulde 
blive  populær.  Og  dog  blev  han  det;  Krigen  gjorde 
ham  til  det;  hans  mandige  og  djærve  Optræden 
overfor  Fjenden,  hans  hensynsløse  Udsætten  sig 
selv  for  Følgerne  af  sine  Handlinger,  bragte  ham 
den  Kærlighed  og  Sjanpathi,  han  ikke  i  Fredens 
Dage  ha^'de  kunnet  vinde,  og  da  han  efter  Krigen 
drog  bort  fra  Byen,  var  det  som  den  fejrede  og 
afholdte  Embedsmand,  som  Borgerne  nødig  vilde 
af  med.  Han  døde  kort  efter,  og  han  skænkede 
sin  efterladte  Formue  til  det  Viborg,  han  i  Sorgens 
og  Trængselens  Dage  havde  faaet  saa  kær.  Jeg 
har  dvælet  saa  udførlig  ved  denne  Mand,  fordi 
han  ifølge  sin  Embedsstilling  og  sin  Personlighed 
kom  til  at  spille  en  betydelig  Rolle  i  de  Begiven- 
heder, der  kom. 

Livet  i  Viborg  var  vistnok  den  Gang  lidet  for- 
skelligt fra  Livet  i  andre  jyske  Provinsbyer  af 
Mellemstørrelse.  Men  da  Embedsstanden  i  Viborg 
var  langt  talrigere  end  i  de  fleste  andre  Provins- 
byer paa  Grund  a,f,  at  Overretten  havde  sit  Sæde 
der,  ligesom  ogsaa  en  Straffeanstalt  var  beliggende 
i  Byen,  havde  dette  til  Følge,  at  Embedsstanden 
i  selskabelig  Henseende  isolerede  sig  en  Del  fra 
Borgerskabet,  og  kun  imdtagelsesvis  aabnede  dette 
Adgang  til  Embedshjemmene.  Dette  gav  ganske 
vist  Tonen  et  noget  stift  Præg;  men  iøvrigt  var  For- 
holdet mellem  Embedsmænd  og  Borgere  særdeles 
godt ;  man  fandt  det  baade  naturligt  og  i  sin  Orden, 
at  denne  gennem  Selskabeligheden  markerede 
sociale  Adskillelse  nu  en  Gang  var  til  Stede.  Saa- 
dant  hørte  jo   hine  Tider  til. 

Men  et  Fælleshjem  for  Embedsmand  og  Borger 
var  Klubben.  Her  samledes  man  nogle  Eftermid- 
dagstimer til  Læsning  af  Bladene  og  til  Drøftelse  af 
Dagens  Spørgsmaal,  og  her  gjorde  Rangsforskellen 
sig  ikke  gældende.  Om  Aftenen  var  der  faste  Spille- 
partier, og  ikke  saa  sjældent  Piinchesold  med  Vise- 
bøger i  den  Rahbekske  Aand.  Man  fejrede  Kon- 
gens Fødselsdag  og  Nytaar  med  obligate  Fester 
og  obligate  Taler  og  stod  vistnok  i  denne  Hen- 
seende  paa   Standpunktet  fra   Trediverne. 

Politik  interesserede  nok,  men  optog  ikke.  Man 
var  sædvanligvis  Nationalliberal  og  Beundrer  af 
Ploug  og  Bille,  mere  af  den  Sidste  end  af  den 
Første;  men  naturligvis  var  der  endnu  den  Gang 
—  ikke  mindst  hos  Embedsstanden  —  skarpe  Kri- 
tikere af  den  frie  Forfatning  og  dens  Mænd,  og 
til  dem  hørte  Justitsraad  Z  i  n  g  e  1  m  a  n  n,  der  nær- 
mest ansaa  Mænd  som  Orla  Lehmann  og  Bille 
for  Oprørere,  der  fortjentes  at  behandles  som  saa- 
danne. 

Vi  Unge  saa  jo  anderledes  paa  Tingene,  vi  var 
frihedsbegejstrede  og  glødende  Beundrere  netop  af 
Mænd  som  Lehmann  og  Bille,  hvorimod  Be- 
gejstringen for  en  Mand  som  Hall  var  langt 
køligere.  Blodet  kan  endnu  fare  mig  til  Kinderne, 
naar  jeg  tænker  paa,  med  hvilken  Suffisance  og 
Overlegenhed,  jeg  da  offentlig  udtalte  mig  imod, 
at  Regeringen  fortsatte  paa  „Indrømmelsernes 
Skraaplan"  i  Forhandlingerne  med  Tyskland  om 
Slesvigs  statsretlige  Forhold.  Ak,  jeg  var  jo  saa 
ung  den  Gang. 

Et  Folketingsvalg  vakte  den  Gang  ikke  synderlig 
Opsigt.     Etatsraad  Bregendahl  var  Byens  Re- 

præsentant,  og  man  kunde  slet  ikke  tænke  sig  Andet 
end,  at  han  skulde  vedblive  at  være  det,  ja,  man 
fandt  det  endog  formasteligt,  at  der  et  Par  Gange 
vovede  sig  Modkandidater  frem. 

Heller  ikke  de  kommunale  Valg  vakte  videre 
Opmærksomhed ;  de  gik  jævnt  stilfærdig  af,  og  man 
valgte  uden  Indsigelse  de  af  Kliken  opstillede  Mænd. 
Og  det  skal  indrømmes,  at  det  næsten  altid  var 
ansete,  dygtige  og  habile  Mænd,  der  foresloges  og 
valgtes.  I  Kommunalbestyrelsen  sad  Mænd,  som 
den  nylig  afdøde  højtbedagede  Raadmand  Boye, 
et  fint  og  skarpt  Hoved  og  en  praktisk  og  virksom 
Natur,  forhenværende  Højesteretsassessor  H. 
Lund,  der  maaske  nok  ved  sin  aandelige  Over- 
legenhed øvede  en  noget  dominerende  Indflydelse 
paa  Repræsentationen,  den  højt  ansete  Konsul 
Jensen,  afdøde  Købmand  A.  T  h  o  m  e  s  e  n  og 
flere  andre,  baade  dygtige  og  praktiske  Købmænd 
og  Haandværkere.  Det  var  i  det  Hele  en  meget 
respektabel  Repræsentation,  og  den  omfattede 
Byens  Interesser  med  Alvor  og  Phgttroskab.  Borg- 
mesteren —  Zingelmann  —  passede  maaske  nok 
mindre  godt  med  sine  Fortidsanskuelser  ind  i 
denne  mere  moderne  Forsamling,  og  han  havde 
da  ogsaa  til  Tider  ret  alvorlige  Rivninger  med 
den,  under  hvilke  han  lidt  for  ofte  truede  med  at 
anvende  sit  Veto,  men  som  Regel  endte  det  med, 
at  man  talte  sig  til  Rette,  og  at  Zingelmann  lidt 
knurrende  gav  Noget  efter.  Trods  slige  Sammen- 
stød var  dog  det  personlige  Forhold  mellem  Borg- 
mesteren og  Medlemmerne  ganske  godt ;  de  respek- 
terede gensidig  hinanden. 

Livet  sled  sig  paa  den  Maade  jævnt  og  stil- 
færdig hen,  og  ingen  mægtig  Bevægelse  tog  Sindene 
fangen.  Man  var  ganske  i  Almindelighed  patriotisk 
sindet,  holdt  paa  Slesvigs  statsretlige  Forbindelse 
med  Danmark  —  Ejderpolitiken  —  og  raabte  ved 
alle  Lejhgheder  beredvillig  sine  Hurraer  for  Konge 
og  Fædreland;  men  hvis  Nogen  den  Gang  skulde 
have  spaaet,  at  inden  faa  Maaneder  vilde  Fædre- 
landskærlighedens ulmende  Gnist  slaa  ud  i  Flam- 
mer i  det  stille  Samfund,  da  vilde  man  med  et 
Skuldertræk  have  smilet  deraf.  Og  dog  blev  det 
saaledes :  Kærligheden  til  Konge  og  Fædreland  blev 
sat  paa  en  alvorlig  Prøve,  der  med  Ære  blev 
bestaaet. 


Det  var  en  raakold  og  sludfuld  Novemberaften 
i  Aarel  1863.  Der  var  kommen  ildevarslende  Rygter 
til  Byen  om,  at  Kong  Frederik  laa  syg  paa 
Lyksborg  Slot,  og  at  hans  Tilstand  ikke  var  uden 
Fare.  Paalidelige  Meddelelser  havde  man  dog  ikke; 
thi  vel  havde  man  ogsaa  den  Gang  Telegraffor- 
bindelse med  Omverdenen,  men  det  var  kun  i  en 
begrænset  Tid  af  Dagen,  og  det  var  langtfra  alle 
vigtige  Efterretninger,  der  ad  den  Vej  bragtes  til 
Byen. 

Man  var  urolig  og  spændt  og  samledes  i 
Klubben  for  at  høre  og  spørge  Nyt.  Da  traadte 
ud  paa  Mtenen  en  Mand  bleg  og  forstyrret  ind  i 
Forsamlingsværelset  og  meddelte  under  dyb  Be- 
vægelse og  med  lav  Røst,  at  Kongen  var  død. 

Alle  foer  op,  og  jeg  saa  stærke  og  alvorlige  Mænd 

fælde  Taarer.  Inden  ret  længe  var  Klublokalerne 
fyldt  af  en  bevæget  Menneskemasse,  der  drøftede 
den  sørgelige  Begivenhed  og  de  Følger,  den  sand- 
synlig vilde  faa  for  Landet.  Der  gik  ligesom  en 
Anelse  hen  over  Nationen  om,  at  man  nu  gik  en 
skæbnesvanger  og  faretruende  Situation  i  Møde. 

Sorgen  over  Kongens  Død  var  dyb  og  alvorlig, 
ikke  mindst  i  Viborg,  hvor  Kongen  ved  sin  Interesse 
for  Domkirkens  Genopførelse  og  sine  jævnlige 
Besøg  i  den  Anledning  havde  vundet  alle  Hjerter; 
men  denne  Sorg  trængtes  alligevel  meget  tilbage  af 
Frj^gten  for,  hvad  der  nu  vilde  ske  og  af  de  truende 
Uvejrsskyer,  der  hurtig  optaarnede  sig. 

Interessen  for  den  nye  Novemberforfatning, 
som  Rigsdagen  den  13.  November  havde  vedtaget, 
var  ikke  synderlig  stor,  ihvorvel  der  overvejende 
var  Stemning  for  dens  Vedtagelse,  men  nu  drejede 
pludselig  alle  Tanker  og  Interesser  sig  om  den, 
da  det  rygtedes,  at  Kong  Christian  tøvede  med 
at  underskrive  den.  Der  var  enkelte  Klartseende, 
der  billigede  denne  Tøven,  men  vi  Unge  var  natur- 
ligvis paa  det  Rene  med,  at  Kongen  burde  sank- 
tionere den  af  Folket  vedtagne  Forfatning  —  ak, 
hvor  har  jeg  ogsaa  i  denne  Henseende  maattet 
forandre  mit  Synspunkt! 

I  Anledning  af  Tronskiftet  foregik  der  en  Høj- 
tidelighed paa  Viborg  Torv,  idet  Byens  Korpora- 
tioner samledes  der  med  Embedsmændene  i  Galla 
i  Midten,  og  Stiftsamtmand  Bretton  prokla- 
merede da  Kong  Frederik  den  Syvendes  Død  og 
Kong  Christian  den  Niendes  Tronbestigelse.  Der 
blev  raabt  Hurraer  for  Kong  Christian,  og  da  disse 
var   hendøde    hørte    man    pludselig  fra   Embeds- 

mændenes  Kreds  et:  „Leve  Forfatningen  af  13. 
November."  Dette  Leve  vakte  uder  de  foreliggende 
Omstændigheder  en  meget  pinlig  Opsigt  og  fandt 
ingen  Tilslutning,  men  for  mig  er  det  interessant 
at  mindes,  at  den  unge  Embedsmand,  der  da  devo- 
verede  sig,  senere  blev  en  af  den  yderste  Radikal- 
ismes Tilhængere  her  i  København. 

Den  18.  November  fløj  Rygtet  ud  over  Landet, 
at  Kongen  havde  bøjet  sig  og  underskrevet,  og  i 
Viborg  som  mange  andre  Steder  fik  Kongen  i  den 
Anledning  et  ærligt  Hurra.  Man  følte  nu,  at  Konge 
og  Folk  stod  sammen,  i  hvad  der  end  maatte 
komme,  og  med  god  Fortrøstning  saa  man  den 
truende  Fremtid  i  Møde. 

Vi  stolede  paa  Pagten  mellem  Konge  og  Folk; 
vi  stolede  paa  Mythen  fra  3-Aars  Krigen,  at  een 
Dansker  sagtens  kunde  tage  det  op  mod  flere 
Tyskere ;  vi  stolede  paa  Dannevirkestillingens  LTind- 
tagelighed  —  den  havde  man  jo  indpræntet  Befolk- 
ningen —  og  i  sidste  Instans  stolede  vi  paa  Frankrig 
og  Englands  Hjælp  eller  dog  i  alle  Tilfælde  paa 
Sverrig-Norges.  Ak,  hvor  vi  skuffedes!  De  Tider, 
der  kom,  kuldkastede  alle  disse  herlige  Forestillin- 
ger, og  kun  i  een  Henseende  slog  Forudsætningen 
til:  Kongen  lOg  Folket  stod  sammen  i 
Kampen! 

Imidlertid  sneglede  Aarets  sidste  Maaneder  sig 
hen  under  en  ivrig  Notevexlen  mellem  Danmark 
og  det  tyske  Forbund ;  Hæren  samledes  ved  Danne- 
virke, og  man  ventede  med  Spænding,  hvad  det  nye 
Aar  vilde  bringe.  Den  første  Nytaarshilsen  blev 
ikke  modtaget  med  Glæde,  den,  at  Ministeriet  Hall 
var  blevet  afløst  af  Ministeriet  Monrad;  thi  man 

havde  en  ubevidst,  men  rigtig  Følelse  af  det  højst 
Uheldige  i  paa  dette  kritiske  Tidspunkt,  da  man  stod 
overfor  en  tilsyneladende  uundgaaelig  Krig  med 
to  Stormagter,  at  skifte  Ministerium.  Ministeriet 
Hall  havde  den  Gang  vundet  stærk  Tilslutning  i 
Befolkningen,  og  det  havde  ført  os  til  Krigen  og 
burde  ogsaa  føre  os  igennem  den.  Saa  tyktes 
man,  ganske  sikkert  med  Rette,  og  det  bragte 
kun  Forvirring  og  Ængstelse,  at  et  nyt  Ministerium, 
til  hvilket  man  ikke  paa  Forhaand  havde  særlig 
Tillid,  havde  grebet  Statens  Ror.  Tiden,  der  fulgte, 
bekræftede  denne  Opfattelse,  og  Alle  er  vel  nu  enige 
om,  at  det  havde  været  bedre  og  rimeligvis  ogsaa 
lykkeligere  for  os,  om  Ministeriet  Hall  havde  faaet 
Lov  til  at  føre  Krigen  og  slutte  Freden. 

Den  1.  Februar  1864  faldt  det  første  Skud,  der 
gav  Genlyd  over  hele  Europa,  og  ganske  særlig  over 
Norden.  Tærningerne  var  kastede,  og  Tæppet 
rullet  op  for  det  store  Drama.  Det  lille  Danmark 
stod  ene  i  Kampen  mod  Preussen  og  Østerrig,  men 
det  gjaldt  dog  formentlig  kun  om  at  tage  den  første 
Tørn,  saa  kom  England  og  Frankrig  os  til  Hjælp, 
ikke  at  tale  om  „Han  selv  og  de  22,000".  Og  vi 
havde  let  ved  at  tage  Tørnen;  thi  vi  havde  jo 
Dannevirke Dannevirke! 

Med  den  største  Spænding  afventede  man  rundt 
om  i  Landet  Beretningerne  fra  Krigsskuepladsen, 
og  vi  fik  snart  i  Viborg  dannet  en  Forening,  der 
gennem  et  Telegrambureau  skulde  skaffe  os  hurtige 
Efterretninger.  Saa  kom  den  2.  Februar  med 
Sejren  ved  Mysunde.  Hvor  jublede  vi,  og  hvor 
var  vi  stolte  af  vore  Soldaters  Heltemod  og  Kamp- 
dygtighed!   Vi  saa  Alt  i  Rosenskær  og  var  trygge 

Da  Fjenden  var  i  Landet.  2 

og  sikre  paa  et  godt  Udfald.  Paa  Klubben,  dette 
Samlingssted,  hvor  man  mødtes  for  at  udvexle  Ny- 
heder og  glæde  sig  i  Forening,  maa  jeg  sagtens 
have  lagt  min  Tro  og  Begejstring  noget  højlydt  for 
Dagen;  thi  en  ældre  og  alvorlig  Embedsmand,  af- 
døde Konf erensraad  Borgen,  lagde  Haanden  paa 
min  Skulder  og  sagde:  „Jeg  har  Sympathi  med 
Deres  lyse  Syn,  unge  Mand,  og  jeg  haaber  ikke 
mindre  varmt  end  De,  at  Danmark  maa  komme  vel 
ud  af  denne  frygtelige  Klemme,  men  hvordan  skal 
vort  lille  Land  dog  i  Længden  kunne  tage  Kampen 
op  med  to  af  Europas  Stormagter?"  Harmfuld 
over  denne  pessimistiske  Røst,  der  saa  lidt  passede 
til  min  daværende  Stemning,  svarede  jeg  lidt  flot: 
„De  skal  nok  faa  at  se,  at  vi  klarer  os,  og  at 
vi  oven  i  Købet  maa  faa  Hjælp  fra  andre  Sider, 
kan  man  jo  sige  sig  selv."  Han  smilede  venlig  til 
mig,  klappede  mig  paa  Skuldren  og  svarede  blot: 
„Ja,  vi  faar  at  se." 

Jeg  vilde  ikke  tilstaa  det  for  mig  selv,  men 
alligevel,  denne  livserfarne  og  kloge  Mands  rolige 
Ord  virkede  afdæmpende  paa  min  blinde  Tro  og 
min  Begejstring,  og  jeg  gik  ærgerlig  og  i  daarligt 
Humør  min  Vej. 

Saa  kom  de  følgende  Dage  Kampen  ved  Bustrup 
og  Jagel,  og  ihvorvel  det  var  klart,  at  vi  her  .var 
blevne  trængte  tilbage,  svækkede  det  ikke  vort 
Mod   og  vort  Haab.     Nu  først  kom   Kampen   for 

Alvor.     Kampen  ved  Dannevirke 

Dannevirke ! 

IL 
Dannevirkes  Rømning. 

Det  var  Torvedag  i  Viborg,  og  jeg  kom  om 
Formiddagen  gaaende  op  imod  Torvet,  da  Byraads- 
medlem.  Rebslager  \V  erring,  der  havde  Torve- 
stade lige  ved  Opgangen  fra  St.  Mikkelsgade,  kom 
hen  til  mig,  bleg  og  forstyrret  og  sagde  med  taare- 
kvalt  Stemme:  „Har  Fuldmægtigen  hørt,  at  Danne- 
virke er  rømmet,  og  at  vor  Hær  er  paa  Tilbagegang 
til  Als."  Jeg  lo  ad  ham  og  svarede:  „Hvor  kan  De 
dog  tro  sligt,  kære  Werring.  Nej,  der  vil  vanke 
braadne  Pander,  inden  Tyskerne  faar  Daimevirke." 
Han  vedblev  imidlertid  at  paastaa,  at  der  var  kom- 
men Efterretninger  om  Tilbagetoget,  og  at  det  des- 
værre vistnok  var  rigtigt  nok.  Jeg  vendte  mig  harm- 
fuldt fra  dette  taabelige  Menneske;  men  jeg  var 
kun  kommet  faa  Skridt  bort,  da  Z  i  n  g  e  1  m  a  n  n 
kom  og  sagde  mig,  at  Dannevirke  virkelig  var 
rømmet  og  vor  Hær  paa  Tilbagetog. 

Efterretningen  virkede  formelig  lammende  paa 
Alle,  og  da  jeg  hurtigt  ilede  op  til  det  sædvanlige 
Tilflugtsted,  Klubben,  saa  jeg  stærke  Mænd  græde. 
Rundt  om  hørte  man  Raabet:  „Forræderi  —  For- 
ræderi," og  uagtet  jeg  personlig  ikke  troede  paa 
Forræderi,  var  dog  dette  ogsaa  for  mig  det 
eneste  Hvilepunkt  for  Tanken. 

Der  er  nu  hengaaet  langt  over  en  Menneskealder 
siden;  men  jeg  paastaar  den  Dag  i  Dag,  at  Intet 
virkede  saa  lammende  paa  den  danske  Nation  og 
derigennem  tilbage  paa  Hæren,  som  hin  frygtelige 
og  uventede  Efterretning.  Et  tabt  Slag  ved  Danne- 
virke vilde  ikke  have  virket  nær  saa  deprimerende. 

og  ingen  af  vore  senere  Ulykker  bragte  Folket 
Fortvivlelsen  saa  nær,  som  den  pludselige  og  over- 
raskende Meddelelse  om,  at  Dannevirke  var  røm- 
met. Jeg  veed  vel,  at  det  fra  et  militært  Stand- 
punkt var  en  klog  og  en  nødvendig  Foranstalt- 
ning, der  blev  tagen  i  rette  Tid  og  godt  gen- 
nemført, men  Hærens  Frelse  kostede  Nationen  dens 
Tro  og  Tillid,  og  den  Slaphedstilstand,  der  ind- 
traadte  hos  Befolkningen,  virkede  efter  min  Op- 
fattelse tilbage  paa  Krigens  Gang,  og  vore  Soldaters 
heltemodige  og  opofrende  Kamp  var  under  disse 
Forhold  dobbelt  beundringsværdig,  men  ogsaa  dob- 
belt haabløs.  Den  Løftelse  og  Begejstring,  Soldaten 
i  Felten  mindst  kan  undvære,  og  som  Stemningen 
fra  Hjemmet  skal  bringe  ham,  den  ikke  blot  ude- 
blev, men  Folkets  Modløshed  og  Tvivl  forplantede 
sig  uvilkaarlig  til  Soldaterne  for  Fronten.  Et  tabt 
Slag  kuer  ikke  et  Folk  og  tager  ingensinde  Modet 
fra  det;  det  har  Historien  tidt  nok  belært  os  om, 
og  det  har  vi  en  nærliggende  Bekræftelse  paa  fra 
det  tabte  Slesvigslag  i  1848;  men  bliver  Folkets 
Haab  og  Tro  med  et  Slag  lammet  saaledes  som 
det  skete  hin  6.  Februar  1864,  da  er  Oprejsningen 
næsten  ikke  mulig.  Derfor  mener  jeg  vedblivende, 
at  vi  hellere  maatte  have  tabt  et  Slag  ved  Danne- 
virke end  berede  Nationen  den  uh\Te  Skuffelse, 
som  Rømningen  var.  I  første  Tilfælde  vilde  Na- 
tionen have  sørget  dybt  over  sine  faldne  Sønner,  og 
muligvis  var  vi  da  blevne  tvungne  til  at  slutte  en 
hurtig  Fred,  men  den  nationale  Lammelse,  der 
holdt  sig  under  hele  Krigen  og  en  rum  Tid  efter, 
den  vilde  man  da  have  undgaaet.  Et  tabt  Slag 
vilde  ikke  have  bragt  Fortvivlelse;  det  bragte  der- 

imod  Rømningen  af  Dannevirkestillingen,  ja  mere 
end  det,  den  bragte  Selvopgivelse, 

Jeg  beder  om  Undskyldning  for  denne  alminde- 
lige Betragtning,  der  tilmed  rimeligvis  ægger  man- 
gen Læser  til  Modsigelse;  men  jeg  veed  ingen  Be- 
givenhed i  mit  Liv,  der  i  den  Grad  har  virket  for- 
styrrende ind  paa  mit  Naturel,  som  hin  bitre 
Skuffelse. 

Op  ad  Dagen  blev  der  opslaaet  Telegrammer 
paa  Gadehjørnerne  om  Kampen  ved  Sankelmark, 
om  at  1.  Regiment  ved  et  glimrende  Bajonetangreb 
havde  standset  den  forfølgende  Fjende  og  frelst 
Hærens  Tilbagetog.  I  al  vor  Sorg  gjorde  en  Stolt- 
hedsfølelse sig  gældende,  en  jublende  Tak  til  de 
Helte,  der  med  deres  Blod  havde  tvættet  noget  af 
den  Skam,  Dannevirkes  Rømning  den  Gang  syntes 
os  at  være.  For  os  stod  det,  som  om  1.  Regiment 
havde  reddet  Danmarks  Ære,  og  vi  velsignede  disse 
stolte  Københavnere  og  Kulsviere  for  deres  Daad. 
Jeg  maa  her  indskyde,  at  jeg  som  Jyde  blev  endnu 
mere  lykkelig  og  stolt  over  Bedriften,  da  jeg  senere 
erfarede,  at  det  tapre  Ellevte,  hine  støtte  og  solide 
Nordjyder,  havde  sin  meget  store  Andel  i  Dagens 
Hæder.  Men  i  hint  Februartelegram  taltes  der  kun 
om  1.  Regiment,  og  følgelig  var  det  alene  Genstand 
for  vor  Beundring. 

Der  var  ikke  Tale  om  at  arbejde  den  Dag,  dertil 
var  Sindet  for  optaget,  og  følgelig  var  der  fuldt 
i  Klubben,  hvor  Begivenheden  drøftedes  og  en  fæl- 
les Sørgestemning  raadede.  Da  var  det  atter  hin 
gamle  og  ansete  Embedsmand,  jeg  før  har  omtalt, 
der  saa  klogere  og  besindigere  paa  Tingene,  end 
vi  andre.     Han  trøstede  os  med,  at  det,  der  var 

sket  var  klogt  og  rigtigt;  thi  hvor  var  det  tænke- 
ligt, at  vor  lille  Hær  midt  i  Vinterens  Hjerte,  hvor 
et  bærende  Isdække  lagde  sig  over  Ejderen,  skulde 
kunne  værne  en  11  Mil  lang  Strækning  overfor  en 
overlegen  og  bedre  bevæbnet  Fjende.  Nej,  Til- 
bagetoget var  netop  en  klog  Foranstaltning;  thi 
nu  kunde  Kampen  trækkes  i  Langdrag,  og  derved 
Muligheden  aabnes  for,  at  Hjælpen  kunde  naa  os 
i  Tide,  hvis  Nogen  virkelig  vilde  hjælpe  os. 

Hvor  har  jeg  ikke  mange  Gange  senere  be- 
undret denne  Mands  klare  og  overskuende  Blik 
netop  paa  et  Tidspunkt,  hvor  ellers  al  klar  Tanke 
var  lammet  af  Sorgen;  men  den  Gang  lyttede  vi 
kun  hovedrj'stende  til,  forstod  ham  ikke  og  vilde 
ikke  forstaa  ham.  Man  sank  nærmest  sammen 
i  stum  Resignation,  det  gjaldt  i  alle  Tilfælde  ikke 
mindst  mig. 

Ud  paa  Aftenen  kom  den  udmærkede  Arkitekt 
T  h  o  1 1  e ,  der  havde  med  Domkirkens  Genop- 
førelse at  gøre,  hen  til  mig  og  sagjde  med  sin  dybe, 
alvorlige  Stemme:  Vil  De  være  med,  saa  melder 
vi  os  frivilligt,  nu  har  Fædrelandet  Brug  for  os? 
(Vi  var  begge  blevne  kasserede  ved  Sessionen 
Aaret  forud).  Det  kom  som  en  Forløsning,  og 
jeg  svarede  uden  Betænkning  Ja.  Nogle  havde 
hørt  Samtalen  mellem  os,  og  det  spurgtes  jo  snart, 
at  nu  vilde  ThoUe  og  Wulff  med.  Zingelmann 
kom,  strax  han  havde  erfaret  dette,  hen  til  mig, 
og  vilde  for  enhver  Pris  have  mig  til  at  opgive 
denne  Beslutning.  Han  besvor  mig  at  blive,  for- 
klarede mig,  at  han  nu  var  ældre  og  skrøbelig, 
og  at  vi  n'u  sagtens  gik  Tider  i  Møde,  hvor  der 
blev  Brug  for  al  vor  Kraft,  og  han  forklarede  mig, 

at  jeg  i  højere  Grad  kunde  tjene  mit  Land  ved 
at  blive  paa  min  Post,  end  ved  uøvet  og  uerfaren, 
som  jeg  var,  at  føje  et  Ettal  mere  til  vor  Hær. 
Jeg  stod  imidlertid  imod,  hvor  meget  jeg  holdt 
af  ham,  stod  fast  ogsaa,  da  han  bebrejdede  mig, 
at  jeg  vilde  gengælde  hans  Tillid  til  mig  daarligt, 
idet  jeg,  uprøvet  og  uerfaren,  som  jeg  var,  desuagtet 
var  sat  paa  den  Plads,  han  havde  betroet  mig, 
og  saa  vilde  jeg  forlade  ham,  da  han  havde  mest 
Brug  for  mig. 

Før  om  nogle  Dage  kunde  vi  dog  ikke  drage 
afsted;  men  Dagen  efter  kom  Distriktslæge  Berg 
til  mig  og  bad  mig  om  at  opsætte  at  tage  afgørende 
Beslutning  ialt  Fald  i  nogen  Tid  af  Hensyn  til  En, 
jeg  havde  kær,  hvis  Helbred  da  var  meget  daarligt, 
og  som  Ængstelsen  og  Spændingen  kunde  virke 
faretruende  paa. 

Jeg  lovede  at  se  Tiden  an,  og  jeg  kom  ikke 
med.  Heller  ikke  T  h  o  1 1  e ,  der  altfor  tidligt  blev 
undergi'avet  af  en  Sj^gdom,  der  lagde  denne  for- 
træffelige og  talentfulde  unge  Mand  i  Graven. 

Det  var  med  en  egen  Følelse,  jeg  maatte  se  to 
af  mine  Kolleger,  Fuldmægtig  Mønsted,  nu 
Ejendomsbesidder  paa  Mols,  og  Fuldmægtig  Lang- 
balle, nu  Sagfører  i  Randers,  ile  til  Hæren. 
Mine  to  bedste  Venner,  Fuldmægtig  ved  Overretten 
Angelo,  nu  Redaktør  af  „Viborg  Stiftstidende", 
og  Provisor  Wewer,  nu  Apotheker  i  Nykøbing 
paa  Falster,  var  forlængst  indkaldte.  Jeg  følte  mig 
som  den  lille  bitte  Mand,  Erik  Bøgh  synger  om, 
der  bliver  hjemme  hos  Pigerne,  medens  de  store 
Karle  ere  ude  at  værge  Landet. 

Uagtet    jeg  veed,    at  jeg  gjorde  min  Pligt  paa 

den  Plads,  jeg  var  sat  i  1864,  og  herom  fik  smig- 
rende Tilkendegivelser  baade  fra  Autoriteternes  og 
fra  Borgernes  Side,  har  det  dog  altid  været  det 
mørke  Punkt  i  mit  Liv,  at  jeg  ikke  kom  til  at 
stille  mit  Bryst  til  Skærm  for  det  Fædreland,  jeg 
netop  i  Sorgens  og  Trængselens  Tid  kom  til  at 
elske  dobbelt. 

Mange  Aar  senere  havde  jeg  en  meget  heftig 
Polemik  om  Forsvarssagen  med  afdøde  Godsejer 
Oldenburg.  Han  rettede  ved  en  privat  Lejlighed 
et  Stød  mod  dette  mit  Livs  saarbare  Punkt  og 
ramte  mig  saa  føleligt,  at  min  Modstand  lammedes. 

Krigen  gik  sin  Gang,  og  vi  lyttede  med  Spæn- 
ding og  Interesse  til  Efterretningerne  fra  Dybbøl 
og  Als.  Hver  ærefuld  Bedrift  for  vore  Vaaben 
hilstes  med  Begejstring  og  Beundring,  og  hvert 
smertefuldt  Tab,  vi  led,  vakte  vel  Sorg  og  Vemod, 
men  blandet  med  Stolthed  og  Tak  til  dem,  der  gav 
sig  hen  for  Fædrelandet. 

Troen  paa  Hjælp  fra  Stammefrænderne  bristede 
hurtigt;  men  endnu  var  der  Mange,  der  hengav 
sig  til  Forhaabninger  om,  at  Frankrig  eller  dog 
England  nok  vilde  sætte  en  Stopper  for  Tyskernes 
Ødelæggelsesværk.  Nogen  stærk  Tillid  til  Dybbøl- 
stillingens Hævdelse  havde  vi  ikke;  dertil  havde 
vi  endnu  Skuffelsen  fra  Dannevirke  for  meget  i 
Blodet;  men  en  Maanedstid  vilde  den  vel  nok  holde, 
og  for  hver  Dag,  denne  forøvrigt  ret  løse  Bereg- 
ningstid, overskredes,  voxede  vor  Beundring  for 
vor  lille  Hærs  Modstandskraft.  Aviserne  slugtes 
i  hine  Dage,  og  et  opslaaet  Telegram  samlede  hurtig 
en  tæt  Masse  omkring  sig,  for  hvilken  de  Nærmest- 

staaende  Gang  efter  Gang  maatte  oplæse  Beret- 
ningerne. 

Saa  kom  Kampen  ved  Vejle  den  8.  Marts;  atter 
en  hæderfuld  Kamp,  atter  1.  og  11.  Regiment. 
Mange  havde  jo  Slægtninge,  Venner  og  Paarørende 
i  de  Kæmpendes  Rækker,  og  efter  ethvert  Sammen- 
stød var  derfor  Spændingen  stor.  Jeg  telegraferede 
gentagne  Gange  til  Overkommandoen  om  bestemte 
Personer  og  fik  mærkværdigvis  ret  hurtig  udtøm- 
mende Svar.  Ad  den  Vej  fik  jeg  først  Meddelelse 
om,  at  en  Svoger,  der  var  Officer  ved  Ellevte,  var 
saaret. 

Efter  Kampen  ved  Vejle  var  det  os  klart,  at 
Fjenden  vilde  trænge  længere  op  i  Jylland,  og  at 
vore  herværende  Tropper  ikke  vilde  kunne  standse 
ham,  og  vi  var  paa  det  Rene  med,  at  den  Tid 
næppe  var  fjærn,  da  Fjenden  vilde  naa  frem  til 
Viborg.  Der  gik  dog  betj'^delig  længere  Tid  end 
formodet,   inden   dette   skete. 

En  Dag  fik  vi  Meddelelse  om,  at  der  vilde 
komme  et  Jernbanetog  med  danske  Saarede  fra 
Vejleaffæren.  Med  den  største  Bevægelse  mod- 
toges denne  Efterretning;  thi  det  var  jo  en  direkte 
Hilsen  fra  Valpladsen,  der  saaledes  naaede  til  os. 
Følgelig  var  Alle  paa  Benene,  beredte  til  at  yde 
Hjælp  og  til  at  modtage  vore  Tapre,  der  skulde 
anbringes  paa  Byens  Sygehus. 

Fra  midt  paa  Eftermiddagen  var  Jernbanesta- 
tionen formelig  belejret  af  Mennesker,  der  med 
Spænding  og  Ængstelse  imødesaa  det  ventede  Tog. 
Dette  kom  først  ud  paa  Aftenen,  og  der  var  ikke 
mange  Saarede  med  og  næppe  nogen  Haardtsaaret. 
Da  saa  man  Byens  Damer  trænge  sig  frem  med 


26 

Forfriskninger  og  Levnedsmidler,  og  de  første  kær- 
lige Hænder  der  raktes  imod  vore  Soldaler  i  Viborg, 
var  fra  Byens  ældre  og  yngre  Damer.  Allerede 
da  lærte  jeg  at  beundre  deres  patriotiske  Kær- 
lighed, deres  Betænksomhed,  og  deres  Evne  til  at 
yde  Trøst  og  Opmuntring.  Jeg  lærte  senere  at 
beundre  disse  Egenskaber  endnu  højere. 

Ogsaa  den  forsamlede  Mængdes  Holdning  og 
Takt  var  den  største  Ære  værd.  Der  lød  selv- 
følgelig intet  Hurra,  men  med  sympathetiske  Ord 
og  Blik  hilstes  de  Saarede,  efterhaanden  som  de 
bragtes  ind,  og  de  syntes  som  Regel  ret  fornøjede 
og  frejdige. 

Saa  kom  der  en  Aftenstund  uventet  danske 
Dragoner  til  Byen.  Det  var  et  barskt  og  koldt  Vejr, 
og  vore  Soldater,  der  holdt  oppe  paa  Torvet,  var 
synligt  forkomne  og  medtagne.  Da  saa  jeg  atter 
Byens  Damer,  fattige  og  rige  imellem  hinanden, 
trænge  sig  ind  imellem  de  urolige  Heste  for  at 
bringe  disse  og  Mandskabet  Forfriskninger,  og  det 
var  forbavsende,  hvilke  Ladninger  af  Spise-  og 
Drikkevarer,  der  hin  Aften  under  et  Par  Timers 
Ophold  sattes  til  Livs  af  vore  Jenser.  Byen  havde 
ikke  i  lange  Tider  set  danske  Soldater,  og  de  For- 
hold, hvorunder  det  her  skete,  var  naturligvis  særlig 
egnede  til  at  gøre  Velkomsthilsenen  varm  og 
hjertelig,  og  jeg  skal  indestaa  for,  at  dette  blev 
Tilfældet.  Det  blev  Midnat,  men  Damerne  holdt 
ud,  og  efterhaanden  blev  Dragonerne  synlig  op- 
muntrede og  glade,  og  da  de  rj^kkede  bort,  var  det 
med  hjertelige  og  kraftige  Hurraer  fra  begge  Sider. 
Hvor  dog  en  saadan  lille  Begivenhed  under  den 
daglige    Spænding,   man   gik   i,   var   opmuntrende 

og  forløsende,  og  hvor  var  det  velgørende  at  se 
den  Kærlighed  og  Beundring,  hvormed  den  civile 
Befolkning  modtog  vore  Soldater.  Der  laa  en  ejen- 
dommelig patriotisk  Stemning  over  hin  natlige 
Scene  paa  Viborg  Torv,  der  i  lige  høj  Grad  føltes 
af  Militære  og  Civile. 

Nu  fik  vi  af  og  til  kortvarige  Besøg  af  militære 
Afdelinger,  altid  Hestfolk;  men  saa  rygtedes  det, 
at  nu  kom  1.  og  11.  Regiment.  Det  var  jo  vore 
Helte  baade  fra  Sankelmark  og  fra  Vejle,  og  følge- 
lig skulde  der  beredes  disse  Tapre  en  særlig  ære- 
fuld Modtagelse.  Ellevte  fik  vi  imidlertid  ikke  den 
Gang  at  se,  men  Første  kom,  og  det  kan  nok  være, 
at  Befolkningen  var  paa  Benene.  Under  Jubel  og 
Hurraraab  rykkede  de  trætte  og  udasede  Soldater 
gennem  Byens  Gader.  Alt,  hvad  der  kunde  bære 
et  Dannebrogsflag,  var  i  Brug,  og  det  var  synligt, 
at  Soldaterne  skønnede  paa  og  opmuntredes  af 
den  Tak,  Viborg  Borgere  ydede  dem  for  deres  tapre 
Bedrifter. 

Jeg  fandt  i  Geleddet  en  ung  Mand,  der  havde 
været  Markør  ved  et  Billard,  som  jeg  altfor  ofte 
besøgte  i  mine  Studieaar.  Den  Gang  regnede  jeg 
ham  ikke  for  Stort;  men  nu  var  han  bleven  en 
Helt,  der  modig  og  kækt  havde  sat  sit  Liv  ind  for 
Fædrelandet,  hvor  det  for  Alvor  gjaldt.  Ham  tog 
jeg  mig  specielt  af  og  saa  En  til,  en  Ungdomsven, 
daværende  Løjtnant  —  nu  Oberstløjtnant  —  Vol- 
fc  e  r  s  e  n ,  om  hvem  jeg  vidste,  at  han  havde  kæmpet 
med  særlig  Bravo  ur  ved  Sankelmark.  Hvor  var  jeg 
stolt  af  disse  To,  og  det  blev  slet  ikke  saa  ringe 
et  Traktement,  de  fik.  Da  de  rykkede  bort  igen 
fyldte  jeg  Markørens  Lommer  med  Forfriskninger, 

Cigarer  og  Penge.  Jeg  har  truffet  ham  senere  i 
Livet,  og  han  kunde  da  aldrig  blive  træt  af  at 
fortælle  om  den  Forbavselse  han  følte  over  mit 
forandrede  Forhold  til  ham.  Ak,  han  kunde  ikke 
forstaa  dette  Selvfølgelige. 

Regimentet  blev  Natten  over  i  Viborg  for  at 
udhvile  sig;  men  da  Rygtet  gik,  at  Fjenden  trængte 
paa,  og  et  Sammenstød  rimeligvis  var  forestaaende, 
blev  der  taget  Stilling  udenfor  Ryen.  Da  jeg  var 
særlig  godt  kendt  med  Marker  og  Veje  paa  Viborg 
Rymark,  var  jeg  anmodet  om  at  følge  med  ud  i 
Stillingen  for  at  forklare  Rivejenes  Udløb  o.  s.  v. 
Det  var  under  disse  Forhold,  at  jeg  første  Gang 
hørte  Carl  Plougs  prægtige  Soldatersang  „Nat- 
tens dæmrende  Taager".  Den  blev  sungen  af  en 
Kreds  af  Underofficerer  og  lød  gribende  og  be- 
tagende ud  i  den  stille  Nat.  Den  gjorde  paa  mig 
et  uudsletteligt  Indtryk,  og  hele  Situationen  egnede 
sig  jo  ogsaa  ganske  særlig  til  at  give  den  Relief. 
Vore  Tropper  havde  indtaget  Kampstilling,  og  jeg 
ventede  hvert  Øjeblik,  at  det  vilde  komme  til  at 
gaa  løs  for  Alvor.  Allerede  om  Eftermiddagen 
havde  der  lydt  Reretninger  om,  at  Fjenden  var  ryk- 
ket gennem  Kjellerup,  og  ud  paa  Af  tenen  var  han 
ganske  paalidelig  set  ved  Aunsberg,  saa  hvis  disse 
Reretninger  var  rigtige,  kunde  vi  ved  Midnatstid 
vente  hans  Ankomst.  Det  viste  sig  imidlertid  her 
som  saa  ofte,  at  vor  Hær  var  daarlig  underrettet; 
thi  Fjenden  var  den  Gang  mellem  Skanderborg  og 
Silkeborg,  og  følgelig  var  der  ingen  Fare  for  os  den 
Aften,  men  det  vidste  vi  ikke.  Det  saa  ud  som 
Alvor,  og  det  gav  hin  Soldatersang  en  særlig  Evne 
til  at  trænge  ind  i  et  modtageligt  Gemyt. 

Paa  Troppernes  Retræte  til  Mors  fik  vi  nu  oftere 
korte  Besøg  af  Stabe  og  Afdelinger,  og  ogsaa 
Kronprinsen  overnattede  ved  hin  Tid  i  Viborg. 
Den  unge,  slanke  og  smukke  Prins  tog  sig  brillant 
ud,  da  han  kom  ridende  til  Byen,  naturligvis  mod- 
tagen af  Befolkningens  Jubel.  Hans  frejdige,  ven- 
lige Smil,  hans  jævne,  vindende  Fremtræden,  vandt 
ham  allerede  den  Gang  Alles  Hjerter,  og  man  fik 
Følelsen  af,  at  han  ejede  en  sjælden  Gave  til  at 
gøre  sig  populær,  hvad  jo  senere  i  høj  Grad  har 
bekræftet  sig. 

Den  følgende  Morgen  Kl.  5  red  han  ud  af  P  r  e  i  s- 
lers  Hotel  efterfulgt  af  en  Stab  af  Officerer  og 
af  Kavaleri.  Jeg  var  ifølge  Ordre  paa  Benene,  og 
fik  derved  det  smukke  Syn  at  se,  at  i  Mathias- 
gade Købmand  A.  W.  Sandbergs  Port  aabnedes 
og  hans  unge,  hvidklædte  Datter  ilede  hen  til  Kron- 
prinsen og  nejende  overrakte  ham  en  pragtfuld 
Buket  i  de  danske  Farver.  Synlig  glad  og  over- 
rasket bøjede  Kronprinsen  sig  ned  til  den  unge 
Pige,  tog  Buketten  og  takkede  hende  hjertelig,  og 
det  gjorde  vi  Andre  ogsaa  for  denne  velbetænkte 
Hilsen  til  vor  unge  Kronprins  hin  aarle  Morgen- 
stund. 

Ogsaa  General  Hegermann-Lindencrone 
kom  igennem  Byen,  og  da  denne  smukke  og  state- 
lige Officer  tog  bort  med  et  Jernbanetog  havde  en 
stor  Forsamling  givet  Møde,  der  hilste  ham  med 
livlige  Hurraraab  og  ønskede  ham  Lykke  paa  hans 
Færd.  Han  takkede  og  udtalte,  at  Enhver  maatte 
fole  sig  overbevist,  at  den  danske  Soldat  vilde  gøre 
sin  Pligt  og  sit  Mulige  for  at  værne  Fædrelandet. 

Nye  jublende  Hurraer  hilste  Generalens  kønne  og 
med  den  dybeste  Alvor  udtalte  Ord. 

De  sidste  danske  Soldater,  vi  i  lange  Tider  der- 
efter saa,  var  en  Kavalerieskadron,  der  komman- 
deredes af  den  bekendte  Ritmester  Allan  Dahl. 
Denne  frejdige  og  joviale  Officer,  der  altid  syntes 
uforknyt  og  i  godt  Humør,  faldt  naturligvis  i  Bor- 
gernes Smag;  paa  Preislers  Hotel  blev  der  drukket 
Afskedsbægere  med  ham,  og  da  han  fra  Torvet 
red  bort  i  Spidsen  for  sin  Eskadron,  hilstes  han 
med  livlige  Hurraraab.  Det  hed  sig,  at  Fjenden 
nu  var  lige  i  Hælene  paa  Vore,  —  atter  en  gal 
Efterretning,  Fjenden  var  endnu  den  Gang  langt 
borte. 

Men  i  lange,  lange  Tider  saa  Viborg  ikke  danske 
Troppeafdelinger   igen. 


III. 
Okkupationen. 

Vort  Efterretningsvæsen  var,  som  tidligere  be- 
mærket, meget  daarligt  i  1864.  Skønt  Krigen  førtes 
paa  dansk  Grund,  var  vi  altid  slet  underrettede  om 
Fjendens  Bevægelser,  og  derigennem  fik  ganske 
naturligt   de   vildeste   Rygter  frit   Spillerum. 

Vore  Tropper  var  ilsomt  gaaede  mod  Mors, 
uagtet  Fjenden  var  langt  borte,  og  der  havde  ikke 
været  det  Mindste  i  Vejen  for,  at  Viborg  kunde 
have  beholdt  dansk  Belægning  i  flere  Uger,  efter 
at  den  sidste  Soldat  havde  forladt  os.  For  os  Civile 
var  det  allerede  den  Gang  forunderligt,  at  ikke  i 
alt  Fald  en  Kavaleriafdeling  bevarede  Føling  med 

Fjenden,  hvilket  utvivlsomt  vilde  have  været  til 
Beroligelse  for  Befolkningen,  samtidig  med,  at  vor 
Hær  derigennem  kunde  have  fulgt  Fjendens  Frem- 
rykning Skridt  for  Skridt  og  truffet  sine  Disposi- 
tioner derefter. 

Uagtet  vi  ret  ofte  baade  før  Okkupationen  og 
under  denne  havde  Forbindelse  med  det  danske 
Feltpoliti,  var  de  Efterretninger,  vi  fik,  som  Regel 
yderst  upaalidelige.  Vi  vidste  med  Sikkerhed,  at 
Fjenden  rykkede  mod  Nord,  og  at  den  Dag  næppe 
kunde  være  fjærn,  da  Viborg  vilde  blive  okkuperet, 
og  derfor  havde  Embedsmændene  med  offentlige 
Kasser  i  god  Tid  bragt  Kassebeholdningerne  og  de 
vigtigste  Protokoller  i  Sikkerhed  paa  Øerne,  men 
Tiden  sneglede  sig  hen,  og  Fjenden  kom  ikke.  Fan- 
tasien var  derimod  overordentlig  levende  og  snart 
var  Fjenden  set  her,  snart  der  i  vor  umiddelbare 
Nærhed;  senere  viste  det  sig,  at  det  var  Tørve- 
stakke eller  andre  fremragende  Terrængenstande, 
som  en  livlig  Fantasi  havde  omformet  til  Soldater. 

Hvert  Øjeblik  hed  det:  Nu  er  Preusserne  her 
lige  lUden  for;  men  da  det  altid  viste  sig  at  være 
blind  Allarm,  blev  man  efterhaanden  saa  mistroisk, 
at  man  slet  ikke  vilde  lytte  til  disse  Rygter. 

Saa  oprandt  den  26.  April  1864,  en  solklar  og 
prægtig  Foraarsdag.  Allerede  tidligt  paa  Formid- 
dagen hed  det:  Fjenden  er  ved  Rindsholm!  Man 
trak  paa  Skuldrene  og  tvivlede.  Da  kom  en  Mand, 
der  alt  længe  paa  egen  Haand  havde  været  i  Virk- 
somhed for  at  udspejde  Fjendens  Bevægelser,  og 
som  senere  under  Okkupationen  gjorde  os  uvur- 
derlig Nytte  ved  sin  dristige  Spejden,  sine  stadige 
Forbindelser  med  Dele  af  den  danske  Hær  og  ved 

sine  paalidelige  Efterretninger,  Mølleejer  L.  K. 
Willesen  af  Nørremølle,  jagende  paa  en  rød 
Kleppert,  stoppede  op  udenfor  Politikammeret  og 
meldte,  at  nu  var  Fjenden  under  Fremrykning  fra 
Rindsholm  og  kunde  i  Løbet  af  en  halv  Times  Tid 
ventes  til  Bj^en. 

Nu  tvivlede  vi  ikke  længere;  denne  Mands  Ud- 
sagn stolede  vi  paa  og  skuffedes  ikke.  Justitsraad 
Zingelmann  kaldte  mig  til  sig  og  anmodede 
mig  om  at  gaa  ned  paa  Søndersogns  Kirkegaard, 
hvor  der  var  en  Udsigtshøj,  fra  hvilken  der  var  et 
udmærket  Overblik  over  Vej  svingningen  fra  Rinds- 
holms  Bakke  forbi  Østerteglgaard  og  ind  imod 
Byen.  Jeg  skulde  der  forvisse  mig  om,  hvorvidt 
det  var  en  større  Hærafdeling,  der  rykkede  frem, 
eller  kun  en  lille  Fortrop,  og  naar  Fjendens  Tete 
var  naaet  til  Østerteglgaard,  skulde  jeg  vende  til- 
bage til  Kontoret  og  afgive  Beretning. 

Jeg  stod  altsaa  paa  den  nævnte  Udsigtshøj  og 
saa  Fremmarschen  af  de  11,000  Mand,  der  samme 
Dag  besatte  Viborg.  Det  var  et  glimrende  Syn, 
der  dog  skar  mig  dybt  i  Hjertet.  Først  kom 
Kavaleri  af  forskellige  Afdelinger  langsomt 
ridende,  saa  Infanteri  ligeledes  af  forskellige  Vaa- 
benarter.  Som  en  Slange  snoede  dette  Krigslegeme 
sig  frem  ad  den  bugtede  Vej.  Vaaben,  Hjælme 
og  Knapper  forgyldtes  af  Solens  Straaler,  og  gen- 
nem min  lille  Kikkert  var  Uniformerne  lette  at 
skelne  fra  hverandre.  Det  saa  som  sagt  brillant 
ud,  og  hvor  sorgbetynget,  jeg  end  var,  kunde  jeg 
ikke  lade  være  med  at  gøre  denne  Iagttagelse.  Hvor 
dog  Foraarssolen  gav  disse  forskellige  Vaabenarter 
og  de  vexlende  Uniformer  et  glimrende  Relief! 

Jeg  havde  set  nok.  Det  var  mig  klart,  at  her 
var  Tale  om  en  større  Hærafdeling,  og  jeg  ilede 
tilbage  til  Kontoret  og  bragte  min  Melding.  Zin- 
gelmann  hørte  roligt  paa  min  Beretning,  saa  der- 
efter fast  paa  mig  og  spurgte:  „Er  De  bange'?'' 
Jeg  kunde  med  fuld  Sandhed  svare  ham  et  harm- 
fuldt Nej;  den  Følelse,  der  nærmest  betog  mig, 
var  Nj^sgerrighed :  Hvad  vilde  nu  ske?  Zingelmann 
smilede  venligt  til  mig,  nikkede  og  sagde,  at  jeg 
skulde  blive  inde  hos  ham  og  være  Vidne  til,  hvad 
der  skete. 

For  at  forklare,  hvad  der  derefter  passerede, 
maa  jeg  forudskikke  den  Bemærkning,  at  Politi- 
kammeret, der  jo  ogsaa  var  Borgmesterkontor,  laa 
paa  Hjørnet  af  Vestergade  og  Torvet  med  Facade 
saavel  til  Gaden  som  til  Torvet,  paa  1.  Sal  i  Køb- 
mand Vater  s  Ejendom.  Zingelmann  havde  et  3 
Fags  Værelse  ud  til  Torvet,  midt  i  dette  Værelse 
stod  hans  Skrivebord  ligefor  to  Fløjdøre,  der  førte 
ud  til  en  Forstue,  som  ligeledes  ved  Fløjdøre  stødte 
op  til  Trappegangen. 

I  dette  Værelse  blev  jeg  placeret  ved  det  mid- 
terste Vindue,  hvorfra  hele  Torvet  og  Tilgangen 
til  dette  kunde  overses,  og  Zingelmann  forlod  Væ- 
relset. Til  min  store  Overraskelse  vendte  han  kort 
efter  tilbage  i  fuld  Gaia,  med  trekantet  Hat,  Kaar- 
den  ved  Siden  og  sit  Ridderkors  paa  Brystet.  Han 
satte  sig  ved  Skrivebordet  midt  i  Værelset  og  bad 
mig  berette  ham  Alt,  hvad  der  passerede  paa  Torvet. 
Der  var  i  hans  Ansigt  et  Udtryk,  der  tydeligt 
tilkendegav,  at  han  vidste,  hvad  han  vilde,  og  jeg 
imødesaa  med  den  største  Spænding  og  Interesse, 
hvad  der  nu  vilde  paafølge. 

Da  rjenden  var  i  I-andet.  3 

Ventetiden  blev  ikke  lang.  Igennem  Byens 
Gader  foer  i  susende  Karriere  og  med  spændte  Kara- 
biner en  Kavaleriafdeling,  der  fordelte  sig  med  en 
mindre  Deling  til  hver  Gade  for  at  afsøge,  om  der 
var  danske  Tropper  eller  anden  Fare  i  Vente.  Ga- 
derne var  næsten  mennesketomme,  kun  nogle 
Drenge  og  Arbejdere  iagttog  nysgerrig  de  frem- 
mede Krigsmænd,  der  standsede  dem  og  spurgte, 
om  der  var  danske  Soldater  i  Byen.  Drengene 
maabede  i  Stedet  for  at  svare ;  de  Voxne,  der  forstod 
Spørgsmaalet,  svarede  Nej.  Op  over  Torvet  susede 
6  Mand,  standsede  midt  paa  Torvet  og  kaldte  en 
der  staaende  Mand  hen  til  sig  og  spurgte  ham, 
om  der  var  danske  Soldater  i  Byen.  Paa  det  be- 
nægtende Svar  galopperede  Rytterne  bort  igen  ud 
til  Infanteriet,  der  havde  taget  Stilling  udenfor 
Byporten,  og  i  hvis  Midte  holdt  en  Stab  af  højere 
Officerer. 

Jeg  berettede  Zingelmann  om  de  6  Kavaleristers 
korte  Visit,  og  han  svarede,  at  paa  denne  flygtige 
Maade  plejede  Preusserne  at  afsøge  Byer,  inden 
Infanteriet  rykkede  ind;  nu  kunde  det  ventes  hvert 
Øjeblik. 

Ikke  et  Kvarter  efter  hørtes  Militærmusik, 
Hestetrampen  og  Marschetrin :  Fjenden  rykkede  ind 
i  Byen! 

Det  store  Torv  var  aabenbart  bestemt  til  Sam- 
lingsplads for  saa  mange  Afdelinger,  det  kunde 
rumme;  man  saa  forskellige  Troppeafdelinger  i 
tak'tfast  Marsche  og  med  Militærmusik  i  iSpidsen 
rykke  op  paa  Torvet  og  tage  Opstilling  der.  Nu 
kom  der  en  prægtig  Stab  af  Officerer,  omgivende 

en  høj,  graasprængt  Mand,  der  aabenbart  var  den 
Højstkommanderende. 

Staben  gjorde  Holdt  paa  Midten  af  Torvet, 
vinkede  en  derstaaende  Mand,  et  Avisbud,  hen  til 
sig  og  spurgte  ham,  hvor  Borgmesterkontoret  var. 
Jeg  saa  ham  pege  op  imod  det  Vindue,  ved  hvilket 
jeg  stod,  og  saa  den  Øverstkommanderende  give 
ham  en  Ordre.  Et  Øjeblik  efter  kom  Avisbudet  op 
paa  Kontoret  og  skulde  anmode  Borgmesteren  om 
at  komme  ned  paa  Torvet  til  den  ventende  General. 
Et  kort,  tordnende  Nej  var  Svaret,  og  Budet  bort- 
fjærnede  sig  hurtigt  med  den  Besked.  Da  Melding 
herom  blev  bragt  Generalen,  vendte  denne  sig  til 
en  yngre  Officer  i  Staben  og  beordrede  ham  afsted. 

Jeg  berettede  alt  dette  til  Zingelmann,  som  nu 
rejste  sig,  lukkede  Fløjdøren  op  ud  til  Forstuen, 
log  sin  trekantede  Hat  og  stillede  sig  op  ved  Skrive- 
bordet. Jeg  følte,  at  der  nu  vilde  ske  noget 
Interessant.  Der  hørtes  raske  Trin  og  Sabelklirren 
paa  Trapperne,  Fløjdøren  blev  slaaet  op,  og  en 
ung,  køn  Officer  traadte  rask  og  determineret  ind. 
Saasnart  han  fik  Øje  paa  den  høje,  gamle  Embeds- 
mand i  fuld  Mundur  og  i  Positur  inde  i  det  indre 
Værelse,  slog  han  Hælene  sammen,  rettede  sig  og 
gjorde  stram  Honnør.  Zingelmann  førte  fornemt 
og  afmaalt  sin  Haand  til  Hatten.  Officeren  traadte 
nærmere  og  forebragte  sit  Ærinde.  General,  Grev 
Munster,  Chef  for  de  11,000  Mand,  der  inden 
Aften  vilde  belægge  Byen,  holdt  paa  Torvet  og 
ønskede,  at  Borgmesteren  skulde  komme  ned  til 
ham. 

Zingelmann  svarede  koldt  og  kort,  at  Borg- 
mesteren   var    paa    sit    Embedskontor,    og    hvis 

Generalen,  vilde  ham  Noget,  maatte  han  søge 
ham  der. 

Officeren  studsede,  gentog  høflig  og  indtræn- 
trængende  sin  Anmodning,  som  Zingelmann  besva- 
rede Ined  forstærket  Røst.  Officeren  gjorde 
Honnør  og  fjærnede  sig.  Jeg  saa  ham  meddele 
Generalen  den  besynderlige  Borgmesters  Svar. 
Man  saa  Generalen  smile,  der  forhandledes  lidt,  og 
derefter  steg  Generalen  af  og  begav  sig,  ledsaget 
af  Officeren,  op  imod  Kontoret. 

Zingelmann  stod  strunk  og  ret  paa  samme  Plet: 
ikke  en  Mine  forandredes  i  hans  alvorlige  Ansigt, 
da  jeg  berettede  ham,  at  nu  kom  Generalen. 

Derefter  samme  Scene:  Fløjdøren  til  Trappen 
smækkes  op;  Generalen  træder  ind,  og  saasnart 
han  faar  Øje  paa  den  trodsige  Borgmester,  stand- 
ser han,  studser  og  gør  stram  Honnør. 

Zingelmann  besvarer  Hilsenen,  men  gaar  ikke 
Generalen  et  Skridt  i  Møde.  Denne  nærmer  sig 
da  Borgmesteren,  præsenterer  sig  og  meddeler, 
at  Byen  \il  blive  belagt  med  11,000  Mand  af  for- 
skellige Vaabenarter,  som  krævede  Indkvartering 
og  Forplejning. 

Rolig  og  alvorlig  svarede  Borgmesteren,  at 
Byen  var  rede  til  at  bringe  de  Ofre,  som  Folke- 
retten krævede  af  en  okkuperet  Landsdel,  men 
heller  ikke  ud  over  dette,  og  at  Byens  kommunale 
Styrelse  fra  nu  af  vilde  være  at  betragte  som 
permanent  samlet  og  Dag  og  Nat  at  træffe  paa 
Byens  Raadhus. 

Dermed  hilste  Zingelmann,  vendte  sig  til  mig, 
hvem  han  nu  overgav  Byfoged-  og  Politimester- 
embedets Varetagelse,  idet  han  dog  paalagde  mig 

at  være  Mellemmand  mellem  Kommunalbestyrelsen 
og  den  beskikkede  Kommandant  samt  Stabs- 
intendanturen. 

Imidlertid  havde  Generalen  og  den  unge  Officer 
igen  bortfjærnet  sig,  og  ude  blandt  de  forsamlede 
Soldater  paa  Torvet  var  det  aabenbart  rygtedes, 
at  Borgmesteren  havde  været  kratzbørstig ;  thi 
da  han  et  Øjeblik  efter  rolig  og  afmaalt  gik  over 
Torvet,  saa  man  alle  Blikke  vendte  mod  den  djærve 
Borgmester,  og  alle  Officerer  og  Menige  gjorde 
stram  Honnør  for  ham. 

Hvor  var  jeg  den  Dag  stolt  af  min  Principal. 
Jeg  syntes,  at  hans  Optræden  havde  været  værdig 
og  kæk,  og  jeg  lovede  mig  selv  at  følge  i  hans 
Fodspor.  Det  er  muligt,  at  mangen  En,  der  nu 
saa  mange  Aar  efter  læser  dette,  vil  trække  paa 
Smilebaandet  og  betragte  Justitsraad  Zingelmanns 
Optræden  ved  hin  Lejlighed  som  ufarlig  og  halv- 
komisk; men  den  Gang  var  hele  Byen  stolt  af  den, 
og  selv  de  fjendtlige  Officerer  indgød  han  fra  hint 
Øjeblik  en  Respekt,  der  senere  paa  flere  Maader 
kom  Byen  til  Gode.  At  han  var  beredt  paa  at  tage, 
hvilke  Følger  der  maatte  resultere  af  hans  Optræ- 
den, er  absolut  vist,  og  han  kunde  i  det  givne 
Øjeblik  slet  ikke  overse  Følgerne;  men  hvorom 
Alting  er,  jeg  takker  ham  i  hans  Grav  for  det 
Exempel,  han  ved  liin  Lejlighed  gav  mig  paa  en 
stolt  og  værdig  Optrs^den  overfor  Fjenden,  og  der 
kom  senere  Lejligheder,  hvor  den  samme  ufor- 
færdede og  kække  Optræden  gentog  sig.  Han  var 
en  modig  Mand  og  blev  i  hine  Tider  for  mig  et 
Forbillede  og  en  Helt. 

Jeg    skulde    altsaa    være    en    Art    Mellemmand 

mellem  Kommunalbestyrelsen  og  den  fjendtlige 
Intendantur,  og  herigennem  fik  jeg  min  første 
personlige  Berøring  med  Fjenden.  I  Amtmands- 
boligen  oppe  paa  Torvet  havde  Stabsintendanten, 
der  Intendanturrath  v.  1  g  e  1 ,  faaet  anvist  sit 
Kvarter.  Han  havde  rettet  en  Henvendelse  til 
Kommunalbestyrelsen  om  en  uhyre  Levering  af 
formalet  og  uformalet  Korn  „inden  24  Timer",  et 
Krav,  det  var  ganske  umuligt  at  opfylde.  Jeg  blev 
da  kaldt  ned  paa  Raadhuset  og  anmodet  om  at 
begive  mig  til  Intendanturraaden  og  foreholde  ham 
det  Umulige  i  inden  for  den  angivne  Tidsfrist  at 
skaffe  et  saa  stort  Kvantum  formalet  Korn,  som 
der  var  forlangt,  selv  om  Byens  og  dens  nærmeste 
Omegns  Møller  sattes  i  Virksomhed,  og  hertil  kom, 
at  Byen  ikke  saa  sig  i  Stand  til  at  præstere  det 
forlangte  Kvantum  Rug. 

Det  var  mig  en  yderst  ubehagelig  Mission, 
navnlig  da  jeg  ingenlunde  var  stiv  i  Tysken;  men 
her  var  der  intet  Andet  at  gøre  end  at  parere  Ordre. 
Paa  Vejen  op  til  Amtmandsgaarden  øvede  jeg  mig 
i  at  forme  de  Sætninger,  jeg  vilde  anvende,  paa 
akademisk  og  grammatisk  Tysk,  men  jeg  fik  aldeles 
ingen  Brug  for  mine  møjsommelig  konstruerede, 
akademiske  Vendinger. 

Udenfor  Stabsintendantens  Værelse  var  der 
posteret  en  Soldat,  som  anmeldte  de  Ankomne. 
Efter  et  Øjebliks  Venten  kom  jeg  ind,  og  imod  mig 
foer  en  høj,  mørk,  midaldrende  Mand  med  et  Par 
lynende  Øjne  og  tiltordnede  mig  et:  „Hvem  er  De, 
og  hvad  vil  De"?!  Jeg  begyndte  nu  at  udkramme 
min  sproglige  Viden,  men  jeg  var  ikke  kommen 
længere  end  til  en  Bemærkning  om,  at  Byen  ikke 

kunde  præstere  Leverancen,  før  han  afbrød  mig 
med  den  største  Voldsomhed:  „Byen  skal!"  Og 
nu  forefaldt  der  en  Scene,  som  vakte  min  højeste 
Forbavselse.  Under  en  Ordstrøm,  hvoraf  jeg  kun 
opfattede  en  Række  Eder  og  Forbandelser,  for 
melig  dansede  han  rundt  i  Stuen,  drog  sin  Sabel, 
huggede  den  med  Fladen  ned  mod  Borde  og  Stole, 
foer  hen  imod  mig  med  Klingen  hævet  og  brølede, 
at  han  skulde  baade  lære  mig  og  Byen,  at  hans 
Villie  havde  vi  at  bøje  os  for. 

Jeg  stirrede  maalløs  af  Forbavselse  paa  det  gale 
Menneske,  der  ved  sin  Adfærd  kaldte  min  Trods 
frem,  og  jeg  begyndte  meget  energisk  og  meget 
krigerisk  en  Protest;  da  skete  der  i  et  Nu  et  Omslag. 
Som  om  Manden  pludselig  havde  udraset,  foran- 
dredes hans  Ansigtsudtryk;  hans  Blik  blev  roligt; 
hans  Stemme  sænkedes,  og  idet  han  drog  Vejret 
dybt,  smilede  han  til  mig  og  sagde  med  en  yderst 
venlig  Betoning:  „Ja,  naar  Byen  ikke  kan,  saa  kan 
den  jo  ikke,  saa  maa  vi  se  at  læmpe  os." 

Jeg  var  lige  saa  overrasket  over  det  pludse- 
lige Omslag  som  over  hans  første  Optræden,  og 
stod  tvivlende  overfor  hans  nu  næsten  forcerede 
Venlighed;  men  jeg  lærte  senere,  at  saaledes  var 
denne  mærkelige,  koleriske  Mand ;  han  maatte  af  og 
til  skaffe  sig  Luft  i  en  voldsom  Paroxysme,  hvor- 
efter han  blev  den  elskværdigste  og  medgørligste 
Mand  af  Verden, 

Han  bad  mig  nu  tage  Plads,  vilde  absolut,  at 
jeg  skulde  drikke  et  Glas  Portvin  med  ham,  og 
spurgte  mig  nøje  ud  om  Byens  Evne  til  at  opfylde 
de  stillede  Krav.  Vi  blev  hurtig  enige,  thi  han  gik 
beredvillig  ind  paa  de  Forslag,  jeg  var  bemyndiget 

til  at  stille;  men  saa  kom  han  med  et  Forlangende, 
der  generede  mig  i  allerhøjeste  Grad:  han  vilde, 
at  jeg  skulde  køre  med  ham  om  i  Byen  og  vise 
ham  de  offentlige  Bygninger  og  andre  Lokaler,  der 
bedst  egnede  sig  til  Proviantdepoter.  Jeg  vilde 
undskylde  mig  med,  at  jeg  savnede  Bemj^ndigelse 
til  at  udpege  slige  Lokaler,  men  det  vilde  han 
slet  ikke  høre  paa;  han  gav  en  i  Gaarden  holdende 
forspændt,  aaben  Landauer  Ordre  til  at  køre  frem, 
og  enten  jeg  vilde  eller  ikke,  placeredes  jeg  ved 
hans  Side.  Han  vilde  køre  gennem  alle  Byens 
Gader,  og  jeg  skulde  da  forklare  ham  Anvendelsen 
af  de  Bygninger,  hans  Opmærksomhed  hen- 
ledtes paa. 

Aldrig  har  jeg  kørt  en  saa  pinlig  Tur;  aldrig 
har  jeg  følt  mig  mere  ydmyget.  Jeg;  syntes,  det 
maatte  se  ud  for  Enhver,  der  mødte  os,  som  om 
jeg  var  bleven  Forræder  mod  mit  Fødeland,  og 
jeg  turde  ikke  se  mine  Landsmænd  i  Øjnene.  Paa 
den  anden  Side  havde  jeg  ikke  Kraft  til  at  ryste 
Fortryllelsen  af  mig,  idet  jeg  hele  Tiden  havde  en 
Følelse  af,  at  det  dog  vistnok  var  min  Pligt  at 
gøre  det,  jeg  gjorde.  I  to  langsommelige  Timer, 
der  aldrig  syntes  at  skulle  faa  Ende,  varede  denne 
pinlige  Køretur,  under  hvilken  Intendanten  for- 
langte Oplysninger  om  enhver  Bygning,  der  enten 
ved  Størrelse  eller  Arkitektur  afveg  fra  den  alminde- 
lige Type.  Han  udvalgte  særlig  Jernbanegaarden 
og  Tugthuslofterne  til  Depoter. 

Endelig  —  endelig  hørte  Torturen  op,  og  jeg 
ilede  ned  til  Zingelmann  for  at  berette  ham  Ud- 
faldet af  min  Expedition  til  Intendanten  og  min 
fortvivlede  Køretur.     Jeg  var  i  stor  Spænding  for, 

hvorledes  han  vilde  optage  denne.  Det  gik  langt 
over  min  Forventning;  han  kunde  godt  forstaa, 
sagde  han,  at  det  havde  været  en  pinlig  Køretur 
for  mig;  men  han  vilde  have  gjort  som  jeg.  Vilde 
jeg  yde  ham  og  Bj^en  nogen  virkelig  Støtte,  maatte 
jeg  udsætte  mig  for  Meget  af  den  Slags,  og  Ingen 
vilde  eller  kunde  af  den  Grund  mistænke  mig  for 
ikke  at  være  €n  god,  dansk  Mand. 

Hvor  det  lettede!  Senere  fik  jeg  grumme  Meget 
med  Hr.  v.  Igel  at  gøre.  Han  var  en  særdeles 
dygtig  og  i  sit  Inderste  elskværdig  Mand ;  men  han 
var  til  Tider  ikke  rigtig  klog,  og  den  Slags 
Paroxysmer,  som  jeg  foran  har  skildret,  var  lige- 
frem nu  og  da  en  Nødvendighed  for  ham.  Det  gen- 
tog sig  oftere  overfor  mig;  jeg  satte  mig  da  rolig 
ned  og  afventede  Tilfældets  Ophør,  og  jeg  lærte 
hurtig,  at  jeg  aldrig  fik  ham  saa  vidt  i  Eftergiven- 
hed som  umiddelbart  efter  et  saadant  Anfald.  Han 
holdt  meget  af  et  godt  Glas  Vin,  drak  vist  ikke  saa 
lidt,  dog  uden  nogensinde  at  være  beruset,  og  det 
blev  betragtet  som  en  skyldig  Høflighed,  man  ikke 
burde  unddrage  sig,  at  drikke  et  Glas  med  ham. 
Han  inviterede  mig  en  Gang  til  Middag,  men  det 
afslog  jeg  bestemt  og  slap  ogsaa. 

Han  var  i  flere  Maaneder  i  Viborg  og  styrede 
Intendanturen  med  stor  Dygtighed,  og  vi  Danske 
havde  egentlig  aldrig  begrundet  Anledning  til  at 
klage  over  ham ;  tværtimod  læmpede  han  sig  efter  os, 
saa  godt  han  kunde,  og  han  fattede  efterhaanden 
en  vis  Sjanpathi  for  de  Danske,  han  kom  i  jævn- 
ligere Berøring  me,d.  Af  Soldaterne  var  han  ikke 
afholdt.  Man  kunde  paa  Plankeværker  og  Mure 
læse  saadanne  Inskriptioner  som:  „Der  Intendan- 


42 

turrath  von  Schweinigel",  og  paa  den  malede  Plade, 
der  anviste,  hvor  Intendanturraaden  boede,  saa  man 
med  Blyant  sat  et  „Schwein"  foran  Igel. 

Hvad  der  senere  er  blevet  af  ham,  veed  jeg  ikke. 
Han  blev  ret  hovedkulds  kaldt  bort  fra  Viborg, 
saa  Afskeden  blev  meget  flygtig,  og  siden  har  jeg 
hverken  hørt  om  ham  eller  set  ham. 

Ogsaa  med  Kommandantskabet  traadte  jeg  paa 
Byraadets  Vegne  i  Forbindelse,  pg  der  var  her  Tale 
om  næsten  daglige  Forhandlinger.  Den  første 
preussiske  Kommandant,  Byen  havde,  og  som  i 
lang  Tid  forblev  i  denne  Stilling,  var  en  Garder- 
kaptajn  le  Beauld  de  Nans,  en  høj,  statelig  og 
smuk  Mand,  der,  som  hans  Navn  angiver,  var  af 
fransk  Afstamning,  men  igennem  flere  Genera- 
tioner havde  hans  Slægt  været  hjemmehørende  i 
Tyskland. 

Jeg  havde  ikke  tænkt  mig  Muligheden  af,  at  en 
Fjende  i  hine  Dage  kunde  afvinde  mig  Sympathi, 
og  dog  tvang  denne  Kommandant  mig  først  til  at 
respektere  sig  og  siden  til  at  holde  af  sig,  hvor 
meget  jeg  end  stred  imod,  og  til  det  Sidste  vogtede 
mig  for  at  lægge  mine  personlige  Stemninger  over- 
for ham  for  Dagen. 

Han  var  en  ualmindelig  ridderlig  Personlighed 
og  en  bravt  tænkende  Mand,  som  Viborg  havde 
Meget  at  takke  for;  han  læmpede  sig,  hvor  han 
kunde,  efter  Byens  Ønsker,  og  han  holdt  udmærket 
Justits  og  gav  ved  mangfoldige  Lejligheder  de 
danske  Klagere  Medhold. 

Han  var  Soldat  og  som  saadan  fuldt  ud  discipli- 
neret,  saa   at   han   aldrig    udtalte   sig   paa   anden 

Maade  end  til  Forsvar  for  sine  Overordnede  og  sin 
Regering,  men  lian  var  aldeles  aabenbart  ingen 
Ynder  af  denne  Krig,  og  han  udtalte  ved  alle  Lejlig- 
heder sin  Beundring  for  den  danske  Patriotisme  og 
sin   Sympathi   for   den   danske   Nation. 

Derimod  nærede  han  hverken  Hengivenhed  eller 
synderlig  Respekt  for  Østerrigerne,  og  han  gned 
Hænderne  fornøjet,  naar  han  omtalte  de  „Børst', 
som  han  kaldte  det,  de  danske  Soldater  ved  Sankel- 
mark  havde  givet  Østerrigerne. 

Han  var  en  begavet  og  en  meget  belæst  Mand, 
og  det  var  i  forbavsende  kort  Tid,  han  lærte  sig 
saa  meget  Dansk,  at  han  kunde  læse  „Viborg 
Stiftstidende".  Inden  lian  forlod  Viborg,  kunde 
han  nogenlunde  forstaa  dansk  Tale ;  men  han  kunde 
dog  ikke   udtrykke  sig  paa  vort  Sprog. 

Med  ham  kom  jeg  som  sagt  næsten  daglig  i 
Berøring,  og  lian  fattede  efterhaanden  stor  per- 
sonlig Velvillie  for  mig,  uagtet  jeg  ingenlunde  lagde 
Fingrene  imellem,  naar  jeg  talte  om  det  røveriske 
Overfald,  Danmark  her  var  Genstand  for.  Han 
klappede  mig  da  paa  Skuldren  og  sagde  smilende: 
„Naa,  naa  Hr.  Fuldmægtig,  ikke  saa  stærke  Ord  — 
De  veed  jo,  at  jeg  respekterer  Deres  patriotiske 
Følelser." 

Det  var  i  Reglen  om  Formiddagen,  at  jeg  kom 
til  ham,  oftest  ved  hans  Frokost,  og  det  gentog 
sig  da  hver  Gang,  at  han  absolut  vilde  have  mig  til 
at  spise  med,  hvad  jeg  altid  vægrede  jnig  ved; 
men  af  og  til  maatte  jeg  dog  drikke  en  Kop  Kaffe 
eller  et  Glas  Vin  med  ham. 

En  mig  nærstaaende  Dame  var  ved  Okkupa- 
tionens Begyndelse  meget  syg,  og  Lægen  krævede. 

at  hun  skulde  have  Saltvandsbade.  Der  var 
ikke  Tale  om*  at  jeg  kunde  forlade  Byen,  og  at 
lade  hende  ene  eller  kun  ledsaget  af  en  Dame  køre 
til  Aalborg  igennem  det  af  Fjenden  besatte  Land, 
fandt  jeg  var  en  betænkelig  Sag,  ligesom  det  ogsaa 
vilde  volde  Vanskeligheder  at  faa  nogen  Vognmand 
til  at  vove  sin  Befordring.  Rejsen  blev  imidlertid 
anset  for  nødvendig,  og  da  jeg  hos  Kommandanten 
skulde  have  Pas  til  hende  og  hendes  Ledsager  for 
at  komme  igennem  de  fjendtlige  Linier,  klagede 
jeg  min  Nød  til  ham.  Han  tilbød  da  øjeblikkelig 
at  sende  militær  Bedækning  med  Vognen,  og  under 
Eskorte  af  en  Underofficer  og  3  menige  Kavaleri- 
ster blev  Rejsen  saa  foretagen  og  gennemført  uden 
saa  meget  som  en  Standsning  fra  den  fjendtlige 
Belægning  i  alle  de  Landsbyer  og  Købstæder,  Vog- 
nen passerede. 

Yderst  generende  kom  Kommandantens  Velvillie 
mig,  da  han  en  Dag  overleverede  mig  et  Kort,  der 
gav  mig  Ret  til  til  enhver  Tid  at  passere  de  militære 
Linier,  der  var  trukne  omkring  Bj^en.  Sagen  var, 
at  jeg  allerede  den  Gang  havde  ret  jævnlige  For- 
bindelser med  enkelte  Medlemmer  af  det  danske 
Feltpoliti,  og  i  den  Anledning  af  og  til  maatte  snige 
mig  ud  af  Byen  om  Natten. 

Man  vil  kunne  forstaa,  at  den  Tillid,  Komman- 
danten af  egen  Drift  viste  mig,  just  ikke  var  mig 
velkommen;  jeg  kunde  jo  dog  ikke  godt  sige  ham, 
at  jeg  bragte  det  danske  Feltpoliti  Meddelelser,  og 
lade  være  hermed  vilde  jeg  ikke.  Jeg  beroligede  da 
min  Samvittighed  med,  at  jeg  aldrig  benyttede 
Passerkortet,  naar  jeg  var  ude  paa  slige  Expedi- 
tioner,  hvilket  forø\Tigt  ikke  var  ofte,  men   sneg 

mig  da  ud  langs  Søerne;  men  den  Tanke  paatrængte 
sig  ret  naturlig,  om  jeg  ikke  vilde  benytte  det, 
hvis  jeg  blev  attraperet;  dog  denne  Tanke  slog 
jeg  hen,  og  mine  Expeditioner  gik  ogsaa  alle  af 
uden  Uheld. 

Kaptajn  le  Beauld  de  Nan  s  var  vistnok  i  et 
Par  Maaneder  Kommandant  i  Viborg;  men  da 
Preusserne  en  Tid  rykkede  bort  for  at  give  Plads 
for  Østerrigerne,  forlod  den  sympathetiske  Kom- 
mandant Byen  og  vendte  ikke  senere  tilbage,  og  jeg 
tabte  hans  Spor,  indtil  en  Meddelelse,  om  hvis 
Paalidelighed  jeg  dog  nærer  nogen  Tvivl,  i  1870 
berettede,  at  han  var  falden  ved  Gravelotte. 

Til  Adj utant  havde  Kommandanten  en  Løjtnant 
Marker,  ogsaa  en  sympathetisk  og  fint  dannet 
Personlighed,  der  i  sit  Forhold  til  Borgerskabet 
gjorde  sig  velfortjent  til  dettes  Velvillie.  Saa  vidt 
vides,  faldt  den  unge  Løjtnant  lo  Aar  efter  ved 
Sadowa. 

Saa  længe  Byen  havde  dette  Kommandantskab, 
var  den  forholdsvis  vel  hjulpen,  og  de  Beretnin- 
ger, der  nu  og  da  indløb  fra  okkuperede  Nabo- 
byer, virkede  da  ogsaa  saaledes,  at  man  skønnede 
paa  det. 

Endnu  en  preussisk  Officer  maa  jeg  omtale, 
som  jeg  kom  i  nærmere  Berøring  med  derved,  at 
han  i  længere  Tid  var  indkvarteret  i  det  ene  af 
mine  Værelser.  Det  var  en  Friherre  von  und  zu 
G  i  1  z  a ,  der  var  Ritmester  ved  Kyrassererne.  Han 
var  en  særdeles  statelig  Soldatertype  med  et  vel- 
villigt, frejdigt  Væsen,  og  som  aldeles  ikke  kunde 
forstaa,  hvorfor  vi  ikke  kunde  være  gode  Venner. 
Da   jeg   indvendte,    at   jeg   dog   ikke   kunde   være 

Ven  med  mit  Lands  Fjende,  og  at  jeg  intet  højere 
Ønske  nærede,  end  at  danske  Soldater  vilde  komme 
og  banke  Preusserne  ud  af  Viborg,  smilede  han  og 
sagde,  at  det  kunde  være  ganske  rask,  og  det  havde 
han  heller  ikke  noget  imod;  han  havde  været  med 
til  en  Gang  før  at  faa  Prygl  af  de  Danske;  han  var 
nemlig  som  ung  Løjtnant  med  i  Dragonfægtningen 
ved  Aarhus,  hvor  han  kæmpede  ved  Siden  af  Prin- 
sen af  Salm-Salm  og  selv  blev  saaret  af  en 
dansk  Dragonklinge,  men  dog  slap  bort. 

Han  vilde  saa  inderlig  gærne  spille  Whist  med 
mig,  hvad  jeg  ikke  vilde,  og  han  vilde,  naar  Krigen 
var  endt,  komme  for  at  hente  mig  og  Dyrlæge 
Lorentzen,  som  han  ganske  havde  forelsket 
sig  i,  til  en  Tur  til  Himmelbjerget;  dette  havde 
han  tidligere  set  og  nærede  en  sand  Beundring 
for.  Han  var  meget  rig,  ruttede  stærkt  med  Penge 
og  blev  grundig  trukken  til  Vands  af  sin  Oppasser, 
der  snød  ham  i  en  ganske  urimelig  Grad,  hvad 
jeg  en  Gang  sagde  ham;  han  rystede  kun  paa  Hove- 
det og  smilede.  I  1869  havde  jeg  virkelig  Besøg  af 
Friherren  og  tilbragte  en  Dag  sammen  med  ham. 

Viborg  var  fra  Okkupationens  Begyndelse  af- 
spærret fra  al  Forbindelse  med  det  øvrige  Land, 
herfra  dog  undtaget  den  allernærmeste  Omegn,  hvis 
Beboere  under  Iagttagelse  af  visse  Formaliteter 
kunde  faa  Lov  til  at  passere  ind  og  ud  af  Byen. 
Ingen  af  Borgerne  fik  Lov  til  at  forlade  Byen,  før 
de  havde  sikret  sig  et  Pas  og  givet  tilfredsstillende 
Oplysninger  om  Rejsens  Maal  og  Hensigt,  men  i 
denne  Henseende  var  forøvrigt  Kommandanten  ikke 

nøjeregnende,  saa  Vanskelighederne  nærmest  var 
af  fonnel  Natur. 

Det  var  en  ejendommelig  Følelse,  saaledes  at 
være  udelukket  fra  Omverdenen.  Vi  vidste  Intet 
om,  hvad  der  passerede  i  det  øvrige  Land  eller  om 
Krigens  Gang.  „Viborg  Stiftstidende"  kunde,  selv 
naar  den  fik  Lov  til  at  udkomme,  ikke  bringe  noget 
virkeligt  Nyt,  og  ad  anden  Vej  var  det  kun  over- 
ordentlig faa  paalidelige  Meddelelser,  der  kom  til 
vor  Kundskab. 

At  Rygterne  under  disse  Omstændigheder  havde 
særlig  travlt,  er  jo  ikke  til  at  undres  over;  men 
hvad  der  under  de  givne  Forhold  maatte  vække 
Forundring,  var  deres  optimistiske  Karakter.  Det 
var  altid  Sejre,  vi  havde  vundet,  og  hvert  Øjeblik 
hed  det  for  ganske  sikkert,  at  General  Hegermann 
forberedte  et  Overfald  paa  de  til  Viborg  og  Skive 
fremskudte  fjendtlige  Afdelinger.  Ja,  det  gik  saa 
vidt,  at  en  iøvrigt  paalidelig  Mand  med  Sikkerhed 
mente  at  have  set  Fortroppen  af  den  danske  Und- 
sætningshær  i  Nærheden  af  Skive.  Saadanne  Folk 
var  ligefrem   hallucinerede. 

I  Begyndelsen  troede  man  altfor  villig  paa  slige 
gode  Efterretninger,  og  jeg  var  mange  Gange  Over- 
bringer af  saadanne  til  Byraadet  paa  Raadhuset. 

Efterhaanden  blev  jeg  udleet  og  gjort  Nar  af  for 
min  Godtroenhed,  og  jeg  lærte  selv  at  tvivle;  men 
alligevel  laante  man  jo  saa  gærne  Øre  til  en  opmun- 
trende Efterretning. 

Den  10.  Maj  om  Eftermiddagen  gik  jeg  som 
sædvanlig  op  til  le  Beauld  de  Nans  for  at  forhandle 
med  ham  paa  Byraadets  Vegne,  da  han  straalende 
af  Glæde  kom  mig  imøde  og  lykønskede  mig  som 

Dansk  til  den  stolte  Sejr,  vor  Flaade  havde  vundet 
ved  Helgoland  Dagen  forud.  Jeg  anede  jo  Intet 
og  var  bleven  skeptisk;  men  Kommandanten  for- 
sikrede mig,  at  han  havde  paalidelige  Efterretninger 
om,  at  den  danske  Flaade  Dagen  forud  havde 
vundet  en  stolt  Sejr  over  Østerrigerne  ved  Helgo- 
land; dog  kendte  han  endnu  ikke  Enkelthederne. 
Han  var  synlig  glad  ved  Efterretningen,  og  vi  skulde 
naturligvis  have  et  Glas  paa  denne  gode  Nyhed, 
hvad  jeg  den  Dag  beredvillig  gik  ind  paa. 

Jeg  ilede  ned  paa  Raadhuset  og  berettede  jub- 
lende om  vor  stolte  Sejr;  men  hvor  blev  jeg  ikke 
flad,  da  jeg  fra  alle  Sider  mødtes  med  en  halvt 
medlidende  Hovedrysten,  og  Zingelmann  sagde  til 
mig:  „Hvor  kan  De  dog  vedblive  at  lade  Dem  bilde 
slige  Ting  ind." 

Der  laa  hele  min  Glæde  og  Stolthed,  og  jeg 
havde  selv  en  nedtrykkende  Følelse  af,  hvor  dumt 
det  var,  at  jeg  efter  saa  mange  indhøstede  Erfa- 
ringer dog  kunde  lade  mig  besnære  af  slige  falske 
men  lokkende  Toner. 

Jeg  stod  helt  flov  overfor  de  tilstedeværende 
Byraadsmedlemmer,  da  Døren  gik  op,  og  Kom- 
mandanten i  fuld  Gaia  og  ledsaget  af  sin  Adjutant 
traadte  ind  i  Salen. 

Han  bøjede  sig  i  dyb  Alvor  for  Justitsraad 
Zingelmann  og  overbragte  Byraadet  en  hjertelig 
Lykønskning  til  den  „glorreiche"  Sejr,  den  danske 
Flaade  havde  tilkæmpet  sig  ved  Helgoland. 

Nu  foer  Byraadets  Medlemmer  op  med  straa- 
lende  Ansigter  og  spurgte,  om  det  da  virkelig  var 
paalideligt,  og  da  Kommandanten  foreviste  den 
officielle  Depeche  om  Sagen,  var  al  Tvivl  udelukket, 

og  den  livligste  og  fornøjeligste  Stemning  bredte  sig 
til  Alle.  Zingelmann  slog  mig  paa  Skulderen  og 
sagde:  „Denne  Gang  havde  De  lykkeligvis  Ret;  gaa 
nu  ud  i  Byen  og  udbred  den  herlige  Eften-etning 
blandt  Borgerne. " 

Jeg  skyndte  mig  at  efterkomme  denne  Anmod- 
ning og  beredte  den  Dag  mange  Mennesker  et 
lykkeligt  Øjeblik.  Hvor  dog  et  saadant  Lyspunkt 
i  tunge  Tider  virker  oplivende!  Der  laa  deri  et 
Varsel  om,  at  hvor  tunge  Tiderne  end  var,  Dan- 
marks Dage  var  dog  ikke  talte,  og  vi  fangede  nyt 
Haab.  Om  Aftenen  samledes  en  større  Kreds  af 
Danske  til  et  jublende  Gilde  for  Sejren  ved  Helgo- 
land og  for  de  Helte,  der  hin  Dag  havde  kæmpet  og 
blødt  for  Danmarks  Sag,  og  da  en  smuk  Baryton 
intonerede:  „Vort  Fødeland  var  altid  rigt  .  .  .  ." 
rungede  gode  danske  Hurraraab  i  den  stille  Nat  ud 
over  Viborg  By! 

Jeg  har  tidligere  nævnt  Mølleejer  L.  K.  Wille- 
s  e  n  fra  Nørre  Mølle  tæt  ved  Viborg.  Han  blev  os 
i  hine  Dage  en  udmærket  Støtte.  Igennem  sin 
stadige  Forbindelse  med  det  danske  Feitpoliti  og 
vore  Tropper  fik  vi  de  paalideligste  Efterretninger 
gennem  ham,  og  han  udsatte  sig  ved  mange  Lejlig- 
heder for  den  største  Fare  for  at  give  vor  Hær  god 
Underretning.  Selv  havde  jeg  ogsaa,  om  end  i 
mindre  Grad,  Føling  med  vort  Feltpoliti,  og  nu  og 
da  kom  Medlemmer  af  Feltpolitiet  forklædte  til 
Byen,  og  jeg  havde  da  næsten  altid  Forhandlinger 
med  disse;  men  Willesen  havde  Æren  af  al  bringe 
baade  de  fleste,  de  bedste  og  de  sikreste  Efterret- 
ninger. 

Ua  Fjenden  var  i  Lundet.  4 

Dog  han  nøjedes  ikke  dermed.  En  glad  Dag 
overraskede  han  os  med  en  hel  Bunke  køben- 
havnske Aviser,  som  han  havde  set  Lejlighed  til  at 
indsmugle,  og  ihvorvel  de  just  ikke  var  af  nyeste 
Dato,  blev  de  jo  modtagne  med  den  største  Begej- 
string. Der  etableredes  hurtig  et  Læseværelse  hos 
Købmand  Vater  paa  Torvet,  hvor  man  i  en  Bag- 
stue og  med  tildækkede  Vinduer  samledes  som 
Sammensvorne  til  hemmelige  Møder,  men  For- 
maalet  her  var  blot  at  sluge  de  københavnske 
Blade  og  at  tale  om  de  Efterretninger,  de  bragte. 

Senere  blev  denne  Indsmugling  af  Blade  baade 
planmæssig  og  ret  regelmæssig,  og  den  blev,  saa 
vidt  mig  bekendt,  aldrig  opdaget  af  Fjenden,  medens 
den  var  os  til  stor  Trøst  og  Glæde,  og  jeg  mindes 
endnu  med  Taknemlighed  de  Tjenester,  Willesen 
paa  hin  Tid  gjorde  baade  os  og  den  danske  Sag. 

I  denne  Forbindelse  vil  det  være  paa  sin  Plads 
at  bemærke,  at  Willesens  Fortjenester  var  saa 
meget  værdifuldere,  som  han  meget  godt  vidste,  at 
Preusserne  havde  ham  mistænkt  for  at  være  dansk 
Spion  og  flere  Gange  arresterede  ham  paa  denne 
Mistanke,  uden  dog  nogen  Sinde  at  faa  Bugt  med 
ham. 

Jeg  mindes  levende  en  Dag,  jeg  kom  gaaende 
gennem  Beberbanen,  da  jeg  saa  en  preussisk  Pa- 
trouille,  der  førte  en  civil  Mand  imellem  sig.  Det 
var  Willesen,  der  var  nappet,  og  vi  vexlede  et 
hurtigt  og  forstaaende  Blik,  hvorefter  jeg  gik  videre 
i  den  tristeste  Stemning;  tlii  for  mit  Syn  var  Wille- 
sen udsat  for  den  alvorligste  Fare  ved  saaledes 
Gang  efter  Gang  at  lede  Mistanken  hen  paa  sig. 
Ganske  vist  stolede  jeg  paa  hans  Snuhed;  men 
kunde  den  nu  ogsaa  stadig  frelse  ham? 

Hvor  glad  blev  jeg  derfor,  da  jeg  faa  Timer 
efter  mødte  Willesen  frank  og  fri  og  ved  frejdigt 
Mod  som  altid.  Det  var  atter  lykkedes  ham  at 
narre  Fjenden  ved  en  fjoget  Optræden,  der  stod 
i  skarp  Modstrid  med  Mandens  naturlige  Intelli- 
gens. Det  har  altid  undret  mig,  at  denne  Mand 
aldrig  fik  nogen  Paaskønnelse  for  sin  patriotiske 
og  modige  Optræden  i  1864. 

En  anden  Mand,  jeg  i  hine  Dage  lærte  at  sætte 
højt,  var  en  ung  Bondekarl  ude  fra  den  Del  af 
Hedeegnen  ved  Viborg,  der  endnu  kaldes  den  tyske 
Egn,  hvorfor  han  da  ogsaa  kaldtes  „Den  lille 
Tysker".  Der  gemtes  i  hans  forvoxede  og  skrøbe- 
lige Legeme  en  ganske  ualmindelig  varm  og  offer- 
villig Kærlighed  til  Danmark,  og  da  han  ikke  kunde 
tjene  Fædrelandet  som  Soldat,  skaffede  han  sig  i 
alle  Slags  Forklædninger  Indgang  i  de  Byer,  der 
var  stærkest  belagt  af  Fjenden.  Med  et  kj^ndigt 
Spejderøje  gjorde  han  sine  Iagttagelser,  og  det 
betegnedes  altid  som  særdeles  gode  Oplysninger, 
han  bragte. 

Mange  Gange  var  ogsaa  Ihan  arresteret,  men 
slap  altid  fri.  Dog  bragte  den  Medfart,  han  saa 
mange  Gange  maatte  lide  i  1864,  hans  svage  Bryst 
den  Helsot,  der  kostede  ham  Livet  i  en  ung  Alder. 
Her  er  ikke  Anledning  for  mig  til  at  dvæle  yder- 
ligere ved  denne  gode  danske  Mand,  eftersom  jeg 
i  sin  Tid  i  Wisbechs  Almanak  har  givet  en  udførlig 
Skildring  af  ham. 

løvrigt  hørte  det  at  blive  arresteret  ingenlunde 
til  Sjældenhederne.  Under  de  vexlende  Belægnin- 
ger,  Viborg   havde,   blev   Zingelmann  flere   Gange 

arresteret,  og  det  Samme  var  Tilfældet  med  mig; 
men  slige  Arrestationer  var  altid  af  ganske  kort 
Varighed. 

Da  Justitsraad  Zingelmann  første  Gang  blev 
arresteret  og  under  militær  Bedækning  ført  over 
til  Brohuset  og  indsat  der,  blev  jeg  meget  altereret 
og  ilede  derover  for  at  faa  Forbindelse  med  ham, 
hvad  ogsaa  lykkedes  mig,  men  han  bad  mig 
bare  vende  tilbage  og  passe  mine  Ting;  han  skulde 
nok  klare  sig,  hvad  der  saa  kom.  Faa  Timer  efter 
var  han  atter  paa  fri  Fod. 

Det  var  ogsaa  med  nogen  Undren,  at  jeg  første 
Gang  fandt  mig  placeret  mellem  3  opplantede 
Bajonetter  og  maatte  passere  Byens  Gader  i  dette 
Optog  med  en  Underofficer  foran  og  en  Række 
Gadedrenge  bagefter,  der  havde  en  vis  triumferende 
Følelse  af,  at  den  Øvrighed,  for  hvem  de  var  de 
Smaa,  nu  havde  fundet  sin  Overmand. 

Jeg  førtes  ned  til  Preislers  Hotel,  hvor  jeg  an- 
bragtes i  et  Værelse;  en  Soldat  posteredes  udenfor 
Døren,  og  det  betydedes  mig,  at  jeg  vilde  blive 
skudt,  hvis  jeg  gjorde  Forsøg  paa  at  und\åge.  Dette 
tænkte  jeg  slet  ikke  paa,  snarest  forekom  Situa- 
tionen mig  komisk,  og  den  blev  efterhaanden  ganske 
tiltalende,  idet  det  hurtig  rygtedes  over  Byen,  at 
jeg  sad  arresteret  nede  hos  Preisler,  og  mine  Ven- 
ner ilede  da  derned,  og  det  lykkedes  dem  igennem 
Vinduet  at  tilføre  mig  Vin  og  Cigarer  og  andre  Her- 
ligheder. Det  gjaldt  den  Gang  om  et  Jyllands- 
kort,  der  var  fundet  nede  paa  Hotellet,  og  som  en 
Officer  forlangte  Udleveringsseddel  paa,  hvad  jeg 
bestemt  vægrede  mig  ved  at  give;  han  tog  det  da 

med  Vold,  men  den  Sanktion  fra  dansk  Side,  Preus- 
serne næsten  altid  satte  stor  Pris  paa,  fik  han  ikke. 

Kort  Tid  efter  blev  jeg  løsladt  og  klagede  da 
strax  til  Kommandanten  over  det  Skete.  Jeg  min- 
des ikke,  om  der  kom  noget  Resultat  ud  af  denne 
Sag. 

I  slige  ufarlige  og  halvkomiske  Situationer  var 
vi  ret  ofte  og  vænnede  os  efterhaanden  til  dem 
som  uundgaaelige.  Men  det  Ejendommelige  ved 
dem  var,  at  jeg  altid  var  bange,  naar  Zingelmann 
var  arresteret,  og  han  var  et  Par  Gange  næsten 
ude  af  sig  selv,  naar  jeg  blev  holdt  for  længe 
fast  af  Fjenden.  Men  saa  længe  vi  havde  le  Beauld 
de  Nans  til  Kommandant,  skete  det  aldrig;  de  andre 
Kommandanter,  vi  efterhaanden  havde,  savnede  le 
Beauld  de  Nans'  Interesse  for,  at  Alt  skulde  gaa 
roligt  og  besindigt,  og  ganske  sikkert  ogsaa  hans 
Evne  til  at  gennemføre  en  strix  Disciplin. 


IV. 
Kontributionen.     Qidsler. 

General  Grev  M  ii  n  s  t  e  r  rykkede  allerede  den 
27.  eller  28.  April  ad  Hobro  og  Aalborg  til  med 
Hovedstyrken  af  sit  Armekorps,  medens  Viborg 
dog  beholdt  en  forholdsvis  stærk  Belægning,  nem- 
lig af  den  21.  preussiske  Infanteribrigade,  der 
kommanderedes  af  Generalmajor  v.  B  o  r  n  s  t  e  d  t. 

Denne  tilstillede  den  29.  April  Stiftamtmanden 
en  Skrivelse,  hvorefter  General  W  r  a  n  g  e  1 ,  som 
Erstatning  for  den  Skade  de  preussiske  og  tyske 
Undersaatter  led  derved,  at  danske  Orlogsskibe  op- 

bragte  og  kondemnerede  tyske  Skibe  og  Ladninger^ 
havde  paalagt  Jylland  en  Pengekon tribution  af 
605,000  preussiske  Thaiere  —  ca.  1,735,000  Kr.  — , 
og  at  der  heraf  faldt  paa  Viborg  By  50,000  Thaier 
—  ca.  135,000  Kr.  — ,  der  vilde  være  at  betale 
senest  den  2.  Maj  Kl.  12  Middag.  Saafremt  Be- 
løbet ikke  erlagdes  til  den  angivne  Tid,  vilde  der 
blive  anvendt  Tvangsforanstaltninger  mod  Byen. 

Under  30.  April  meddelte  Viborg  Stiftamt  Kom- 
munalbestyrelsen dette,  og  man  vil  kunne  forstaa, 
hvilket  Indtryk  Efterretningen  om  dette  Krav  fra 
Fjendens  Side  gjorde  paa  Befolkningen. 

Allerede  Dagen  efter  vedtog  Kommunalbestyrel- 
sen i  et  Møde  at  afvise  Fordringen,  hvilket  med- 
deltes General  Bornstedt  gennem  Stiftamtet,  og  da 
Kommandanten,  Kaptajn  le  B  e  a  u  1  d  de  N  a  n  s 
havde  forudset  dette,  havde  han  anmodet  By- 
raadet  om  samme  Dags  Eftermiddag  at  indkalde 
en  Kreds  af  Byens  mest  ansete  Borgere  til  et 
Møde  paa  Raadhuset,  hvor  da  Kommandanten 
vilde  komme  til  Stede.  Saaledes  skete  det.  Kom- 
mandanten oplæste  en  „aaben  Ordre"  fra  Felt- 
marskal Wrangel  om  den  ommeldte  Pengekontri- 
butions  Udredelse  inden  den  næste  Dags  Middag 
Kl.  12.  Beløbet  skulde  være  til  Stede  til  den  an- 
givne Tid,  da  ellers  de  offentlige  Kasser  vilde  blive 
beslaglagte,  og  naar  der  ikke  fandtes  tilstrække- 
ligt i  disse,  vilde  det  komme  til  at  gaa  ud  over 
de  Private.  Han  vilde  selv  den  følgende  Dag  til 
det  angivne  Klokkeslet  møde  paa  Raadhuset  for 
at  modtage  Beløbet. 

Om  Aftenen  blev  der  afholdt  et  offentligt  Møde 
om  Sagen  i  Haandværkerforeningen,  hvis  Festsal 

var  stuvende  fuld  af  Borgere.  Her  blev  der  talt 
mangt  et  godt  og  varmt  Ord  imod  dette  Plyn- 
drings-Attentat fra  Fjendens  Side,  og  der  blev  fore- 
slaaet  en  Resolution  gaaende  ud  paa,  ikke  under 
nogen  Omstændighed  at  betale  det  forlangte  Be- 
løb eller  Dele  deraf.  Der  maatte  da  ske,  hvad  der 
vilde.  Stemningen  var  udmærket,  begejstret  og 
patriotisk,  og  Alle  stolede  paa,  at  Byens  vise 
Fædre  nok  paa  en  værdig  Maade  vilde  afvise  et 
saa  uværdigt  Krav. 

Jeg  var  selv  voldsomt  oppe,  og  for  første  Gang 
i  mit  Liv  stod  jeg  paa  en  Talerstol.  I  Begyndelsen 
gik  det  godt;  jeg  manede  i  store  Ord  til  Modstand 
til  det  Yderste,  da  —  Bum!  Pludselig  brast  Traa- 
den,  og  det  var  mig  ganske  umuligt  at  finde  paa 
et  Ord  mere.  Jeg  maatte  flov  og  ulykkelig  ned  ad 
Talerstolen,  men  man  tog  venligt  og  velvilligt  paa 
min  gode  Hensigt,  og  en  halv  Times  Tid  efter  var 
jeg  atter  paa  Talerstolen,  og  nu  gik  det  under 
Bifald   og  Tilslutning. 

Resolutionen  vedtoges  enstemmig,  og  Begejstrin- 
gen var  almindelig.  Jeg  fulgtes  fra  Mødet  med 
Byraadsmedlemmet  den  rige  Købmand  Moses 
Samson,  en  meget  afholdt  og  anset  Borger, 
og  han  bragte  mig  pludselig  ned  fra  Koth urnen 
ved  tørt  og  roligt  at  sige:  „Ja,  Fuldmægtig  Wulff, 
De  har  jo  egentligt  let  ved  at  tilraade  Nægtelsen; 
thi  De  har  jo  Intet  at  risikere  derved.  Anderledes 
med  os  Andre,  der  har  Noget  at  tabe,  og  dog  — 
dog  siger  vi  det  Samme."  Jeg  trykkede  hans  Haand 
og  gik  og  følte  mig  for  anden  Gang  den  Aften  i  en 
flov  Situation;  thi  Manden  havde  jo  ganske  Ret; 
jeg  havde  Intet  at  tabe  og  kunde  derfor  sagtens 

føre  det  store  Ord;  hvor  ganske  anderledes  højt 
stod  ikke  de,  der  virkelig  satte  Noget  i  Vove,  og 
dog  ikke  betænkte  sig! 

Den  2.  Maj  Kl.  12  Middag  var  Raadhussalen 
fyldt  af  Borgere.  Præcis  traadte  Kommandanten 
ind  for  at  afvente  Kommunalbestyrelsens  Svar. 
Dette  indskrænkedes  paa  hin  Dag  til  en  Henvis- 
ning til  det  Afslag,  Kommunalbestyrelsen  havde 
sendt   General   Bornstedt  gennem   Stiftamtet. 

Kommandanten  spurgte  da,  om  ikke  et  mindre 
Beløb  kunde  tilvejebringes,  hvortil  Kommunal- 
bestyrelsen svarede  et  bestemt  Nej.  Herpaa  er- 
klærede Kommandanten,  at  de  offentlige  Kasser 
vilde  blive  beslaglagte,  hvorimod  yderligere  Tvangs- 
foranstaltninger vilde  blive  udsatte  til  næste  Dags 
Middag. 

Atter  indfandt  han  sig  til  den  angivne  Tid,  og 
der  oplæstes  et  af  Overretsassessor  Lund  redi- 
geret Svar,  hvori  det  hedder: 

„Kommunalbestyrelsen  er  bestemt  paa  ikke  at 
vige  af  fra  den  Vej,  som  Pligten  foreskriver,  og 
saavel  den  som  Byens  Borgere  er  fattede  paa  at 
underkaste  sig  hvilke  som  helst  yderligere 
Trængsler  fremfor  at  blive  vor  Konge  og  Fædre- 
land utro.  Vi  gentager  derfor,  Hr.  Kommandant, 
at  vor  Pligt  forbyder  os  at  fyldestgøre  den  ud- 
skrevne  Pengekontribution." 

Efter  en  Udvikling  af,  at  Byen  overhovedet  ikke 
under  de  forhaandenværende  Forhold  saa  sig  i 
Stand  til,  selv  om  den  vilde,  at  udrede  det  Beløb, 
hvorom  der  her  var  Tale,  hedder  det  videre: 

„Vil  den  fjendtlige  Kommando  end  ikke  aner- 
kende vort  Fædrelandssind  og  vor  Pligtfølelse  som 

gyldige  og  tilstrækkelige  Retfærdiggørelsesgrunde 
for  vor  Vægring,  da  tør  vi  i  alt  Fald  forvente, 
at  den  fuldstændige  Umulighed  af  Kontributionens 
Tilvejebringelse  i  Forbindelse  med  almengyldige 
Humanitetshensyn,  lige  overfor  vor  af  Krigens  Tryk 
og  Byrder  helt  udmattede  By,  vil  kunne  forskaffe 
Byen  Fritagelse  for  de  yderligere  Tvangsforanstalt- 
ninger, hvis  Indtræden  Hr.  Kommandanten  har 
stillet  i  Udsigt.  I  modsat  Fald  vil  denne  Byes  Bor- 
gere, besjælede  af  den  velgørende  Bevidsthed  om 
at  have  gjort  sin  Pligt,  vide  at  bære  forestaaende 
Ulæmper  med  Ro  og  Fatning." 

Endelig  slutter  Svaret  med  følgende  direkte  Hen- 
vendelse til  den  personlig  afholdte  Kommandant: 

„Hr.  Kommandant!  Vi  staar  i  den  Formening, 
at  Afgørelsen  ikke  ligger  i  alt  Fald  udelukkende 
i  Deres  Haand;  saa  meget  desto  bedre  kan  vi, 
uden  at  frygte  for  Misforstaaelse,  benytte  denne 
Lejlighed  til  at  udtale,  at  den  smukke,  ligesaa 
værdige  som  humane  Maade,  hvorpaa  De  er  op- 
traadt  her  i  vor  Midte,  har  vundet  en  fortjent  og 
almindelig  udbredt  Anerkendelse,  og  at  Deres  Per- 
sonlighed vil  blive  erindret  her  i  Byen  som  et 
Billede  af  en  Fjende,  der  veed  at  udføre  sin  Pligt 
som  Soldat  uden  derved  at  fornægte  sine  Følelser 
som  Menneske." 

Efter  denne  Oplæsning  afbrød  Kommandanten 
hurtig  Sammenkomsten  og  gav  en  yderligere  Ud- 
sættelse til  om  Eftermiddagen  Kl.  6,  men  idet  han 
bortfjernede  sig,  sagde  han  synlig  bevæget  til  Flere 
af  os:  „Dette  kalder  jeg  Patriotisme  —  hvor  jeg 
dog  højagter  det!  Var  jeg  Dansk,  stod  jeg  med 
Stolthed  ved  Deres  Side." 

Overalt  i  Byen  vakte  Kommunalbestyrelsens 
Svar  den  største  Sympathi;  man  fandt  det  vær- 
digt og  stolt,  og  det  hed  sig,  at  Viborg  var  den 
første  By,  der  afslog  Kontributionsf ordringen,  og 
at  vi  derfor  havde  Grund  til  at  føle  det  som  en 
Ære  for  vor  By,  at  den  paa  en  saadan  Maade  var 
gaaet  forrest,  da  det  gjaldt  at  hævde  et  patriotisk 
Borgerstandpunkt. 

Om  Eftermiddagen  Kl,  6  mødte  den  utrættelige 
Kommandant  igen,  og  da  der  ingen  Forandring 
var  indtraadt,  nødtes  han  til  at  erklære,  at  efter- 
som Ransagningen  af  de  offentlige  Kasser  kun 
havde  indbragt  nogle  faa  Dalere,  vilde  til  en  Be- 
gyndelse Heste  og  Lystkøretøjer  blive  beslaglagte, 
senere  vilde  der  blive  taget  Gidsler  og  truffet 
andre   Tvangsforanstaltninger. 

Den  næste  Dag  blev  det  forlangt,  at  Byens  Heste 
skulde  møde  paa  Torvet,  hvad  ogsaa  delvis  skete, 
men  da  Preusserne  saa  erklærede  at  ville  udtage 
nogle  af  dem  som  Vederlag  for  Kontributionen, 
nedlagte  Kommunalbestyrelsen  en  formel  Protest 
herimod.  Blandt  de  just  ikke  Pragtexemplarer  af 
Heste,  der  fremstilledes  ved  denne  Lejlighed,  fandt 
Fjenden  ogsaa  kun  Anledning  til  at  udtage  —  3. 

Der  var  jo  imidlertid  stillet  andre  Tvangsfor- 
anstaltninger i  Udsigt,  og  deriblandt  Udtagning 
af  Gidsler.  Der  gik  nogle  Dage,  uden  at  dette 
blev  til  Noget,  saa  at  man  begyndte  at  hengive 
sig  til  Forhaabninger  om,  at  Fjenden  havde  op- 
givet denne   Plan. 

En  tidlig  Morgenstund  alarmeredes  imidlertid 
Byen  ved  Efterretningen  om,  at  nu   udtoges  der 

Gidsler,  og  at  disse  skulde  føres  til  Rendsborg  og 
forblive   der,   indtil   Byen   betalte   Kontributionen. 

•Det  spurgtes  hurtigt,  hvem  de  Udtagne  var,  og 
jeg  ilede  strax  ned  til  et  Par  af  dem,  jeg  kunde 
tænke  mig  mest  afficerede  af  Begivenheden,  og 
fandt  dem  ogsaa  meget  forknytte  over,  saaledes  at 
blive  rykkede  fra  Hus  og  Hjem;  men  det  lyk- 
kedes dog  forholdsvis  let  at  faa  dem  strammede 
op  til  en  rolig  og  værdig  Holdning  overfor  Fjenden. 

Arrestationen  foregik  saaledes,  at  en  Officer 
sendtes  til  de  Paagældende,  og  da  det  var  tidlig 
om  Morgenen,  toges  flere  af  dem  paa  Sengen.  Of- 
ficeren meddelte,  at  han  efter  Ordre  havde  at  sikre 
sig  den  Paagældendes  Person  og  føre  ham  til  Vagt- 
lokalet paa  Torvet,  hvorefter  samtlige  Arresterede 
skulde  føres  til  Rendsborg.  Som  Regel  viste  de 
unge  Officerer,  der  foretog  denne  lidet  tiltalende 
Arrestation,  megen  Takt  og  Hensynstagen  og  gav 
Arrestanten  Tid  til  at  beskikke  sit  Hus  og  ordne 
de  mest  presserende  Ting. 

Det  var  et  mærkeligt  Udvalg,  Fjenden  ved 
denne  Lejlighed  havde  gjort.  At  man  udtog  Etats- 
raad  Bregendahl  og  Overretsprokurator 
F  a  s  t  i  n  g ,  der  var  Direktører  for  store  Kredit- 
anstalter, lod  sig  endda  forklare;  men  at  man 
ogsaa  til  Ofre  havde  kaaret  Smaaborgere,  der  vel 
nød  personlig  Anseelse,  men  var  uden  væsentlig 
Indflydelse  og  Betydning,  forstod  man  ikke.  At 
man  havde  taget  den  rige  Købmand  Samson, 
der  tillige  var  Borgerrepræsentant,  undredes  man 
ikke  særlig  over;  men  at  man  samtidig  havde  ud- 
taget en  lille   Købmand,   der  sad  særdeles   smaat 

i  det  og  aldrig  havde  deltaget  i  Byens  offentlige 
Liv,  var  en  Gaade. 

Mest  undrede  man  sig  dog  over,  hvem  der  ikke 
blev  taget  med.  At  Byens  Borgmester,  Justitsraad 
Zingelmann  gik  fri  ligesom  ogsaa  Overrets- 
assessor Lund,  der  var  Formand  for  Forplej- 
ningskorpset  og  betød  Noget,  samt  nogle  af  Kom- 
munalbestyrelsens mere  fremragende  Medlemmer, 
vakte  Forbavselse,  og  Zingelmann  var  halvt  syg 
af  Ærgrelse  over,  at  han  ikke  var  funden  værdig 
til  at  tages  med. 

Jeg  spurgte  senere  paa  Dagen  le  B  e  a  u  1  d  de 
N  a  n  s  om  Grunden  til  dette  mærkelige  Udvalg 
af  Gidsler,  og  han  svarede  mig  da  med  et  Smil, 
at  det  dog  i  og  for  sig  var  ret  forklarligt,  at  han 
ikke  vilde  berøve  Byen  de  Mænd,  der  under  den 
foreliggende  Situation  var  nyttige  baade  for  Byen 
og  for  Okkupationshæren;  men  at  de  Mænd,  der 
var  valgt,  jo  alle  var  hæderlige  og  ansete  Mænd, 
som  det  kunde  antages,  at  Byen  vilde  bringe  Ofre 
for  at  faa  tilbage,  medens  deres  Bortfjernelse  for 
en  Tid  ikke  vilde  berøre  de  rolige  og  velordnede 
Forvaltningsforhold.  Det  beroligede  Zingelmann, 
da  jeg  meddelte  ham  Kommandantens  Forklaring 
af   Udtagningsprincipet. 

En  enkelt  af  Arrestationerne  hin  Morgen  maa 
jeg  dvæle  et  Øjeblik  ved,  fordi  den  forekommer 
mig  saa  betegnende  ved  sin  rørende  Naivetet. 

En  saare  jævn  og  jævntstilletHaandværker,  der 
vel  var  Medlem  af  Byraadet  og  med  Bette  var 
afholdt  og  anset  for  sin  Bravhed  og  Betskaffen- 
hed,  men  som  forøvrigt  spillede  en  meget  beskeden 
Rolle   i  det    offentlige   Liv,    sad   hin   Morgenstund 

inde  i  sin  Stue  og  talte  med  en  Nabo,  ligesom 
ogsaa  en  halvvoxen  Datter  var  til  Stede. 

Der  bankedes  kraftig  paa  Døren  og  ind  traadte 
en  ung,  tysk  Officer  med  et  rart  Ansigt  og  et  Par 
milde,  blaa  Øjne.  Han  gjorde  Honnør  for  Haand- 
værkeren,  der  høfligt  havde  rejst  sig,  og  Officeren 
forklarede  nu  paa  Tysk  det  beklagelige  Ærinde, 
i  hvilket  han  var  sendt,  og  at  Haandværkeren 
maatte  gøre  sig  færdig  til  at  følge  med,  da  han 
som  Gidsel  skulde  sendes  til  Rendsborg. 

Haandværkeren  forstod  ikke  et  Ord  af  det  Hele, 
han  smilede  og  bukkede  for  den  statelige  Officer 
og  gentog  Gang  efter  Gang:  „Javel,  javel,  min 
gode  Mand !"  Den  tilstedeværende  Nabo  forstod  lige 
saa  lidt  Noget  af,  hvad  Løjtnanten  vilde;  men  den 
halwoxne  Datter,  der  gik  i  Borgerskolen  og  lærte 
Tysk,  begyndte  at  græde  og  sagde:  „Fa'er,  han 
vil  have  Dig  til  Rendsborg."  Forbitret  vendte 
Haandværkeren  sig  imod  Datteren:  „Hva  er  det 
Do  sejer.  Din  Satans  Tøs;  den  pæne  Mand,  han 
ve'  saamænd  eet  ha  mæ  te  R'enseborre;  ve  Do 
si,  Do  kommer  ud." 

Men  Løjtnanten,  der  havde  Forstaaelse  af  Situa- 
tionen, vendte  sig  til  den  lille  Pige  og  forklarede 
hende,  at  Faderen  virkelig  skulde  til  Rendsborg. 
Hun  brølede  højere  og  kunde  kun  faa  sagt:  „Fa'er, 
Du  skal  arresteres  og  føres  til  Rendsborg." 

Haandværkeren  blev  ude  af  sig  selv:  „Ve  Do 
no  herut.  Din  Skarnstøs  —  den  pæne  Mand,  han 
vil  eet  gjø  tnæ  nouet,"  og  ud  foer  Datteren  til 
Moderen  og  fortalte  hende  den  sørgelige  Efter- 
retning. Moderen  ilede  ind  i  Stuen:  „Aa,  Mand, 
Mand,  de   vil  ha'e   Dig  til  Renseborre!"    Manden 

slog  ud  med  Armene:  „Er  I  da  bløven  towle  Alle," 
men  videre  kom  han  ikke,  thi  forbi  Vinduet  pas- 
serede netop  en  tyskfødt  Blikkenslager,  som  Konen 
kaldte  ind,  og  som  nu  agerede  Tolk. 

Ja,  det  var  jo  ganske  rigtigt,  og  nu  fik  Piben 
en  anden  Lyd.  Den  skikkelige  Haandværker  faldt 
ned  i  sin  Stol,  jamrede  sig  og  græd  og  bedækkede 
sit  Ansigt  med  sit  rødblomstrede  Bomulds-Lomme- 
tørklæde, og  af  og  til  hørte  man  ham  sige:  „Min 
gode  Mand,  hva'  haar  a  gjov,  a'  Di  vil  gjør  den 
Ulyk'    paa   me !" 

Den  unge  medfølende  Løjtnant  var  helt  ilde 
tilpas  og  vidste  ikke,  hvad  han  skulde  gøre.  Paa 
dette  Tidspunkt  kom  vi,  der  var  udsendte  for  at 
bringe  Hjælp  og  Trøst,  til  Stede,  og  vi  søgte  strax 
at  berolige  Manden,  idet  vi  paa  Byens  Vegne  kunde 
tilsige  ham,  at  hverken  han  selv  eller  hans  til- 
bageværende Familie  skulde  komme  til  at  lide 
nogen  Mangel  under  Fraværelsen.  Vi  havde  Penge 
med  til  ham,  og  for  hans  Familie  vilde  der  blive 
sørget.  Han  vedblev  at  jamre  sig,  og  vi  havde 
svært  ved  at  faa  ham  beroliget,  men  omsider 
kunde  det  jo  ikke  være  Andet  end,  at  han  maatte 
gøre  sig  i  Stand,  og  iført  et  Par  store  Markeds- 
støvler  og  forsynet  med  Tørklæder  og  Overtøj  fra 
Naboer  og  Genboer,  begav  han  sig  da  ved  Siden 
af  Officeren  op  til  Vagten. 

Denne  var  anbragt  i  Købmand  Georg  Preis- 
lers Gaard  paa  Torvet,  og  her  samledes  efter- 
haanden  de  udtagne  Gidsler,  fulgt  derop  af  en 
Flok  af  Byens  Borgere.  Etatsraad  Bregendahl 
kom  rolig  og  støt  gaaende  ved  Siden  af  den  preus- 
siske Officer,  og  til  den  store  Forsamling  af  Danske 

paa  Torvet  sagde  han:  „I  maa  ikke  give  4  Skil- 
ling for  at  faa  mig  befriet." 

Ikke  Alle  tog  dog  Sagen  saa  rolig;  den  tid- 
ligere omtalte  mindre  Købmand  var  meget  for- 
knyt, hvad  man  ikke  kunde  undres  over  for  hans 
Vedkommende,  da  han  kun  grumme  daarligt  kunde 
undværes  fra  sin  Forretning.  Et  Par  af  Byens 
Borgere,  deriblandt  en  Rigmand,  Partikulier  Ka- 
bell, tilbød  at  træde  ind  som  Gidsel  i  hans  Sted, 
men    det   afslog   de   preussiske    Militærautoriteter. 

En  anset  Haandværker,  der  ogsaa  var  taget, 
følte  sig  stolt  'Og  lykkelig  over  den  Ære,  der  her 
var  vist  ham,  saa  han  med  løftet  Hoved  og  endnu 
mere  rank  end  sædvanlig  skred  gennem  sine  Med- 
borgeres Rækker  og  nikkede  stolt  og  fortrøstnings- 
fuldt til  dem,  og  da  han,  efter  at  være  anbragt 
i  Vagtlokalet,  skulde  et  Ærinde  i  Gaarden,  saa 
man  ham  med  samme  stolte  Holdning,  og  ven- 
dende Hovedet  til  sine  Landsmænd,  gravitetisk 
skride  igennem  Gaarden  med  en  Soldat  med  op- 
plantet  Bajonet  i  Hælene  paa  sig.  Han,  der  iøv- 
rigt  var  en  'udmærket  patriotisk  og  særdeles  dyg- 
tig Mand,  forstod  lat  udnytte  denne  Situation. 

I  Vagtlokalet  samledes  saa  alle  Gidslerne  til- 
ligemed Byens  Borgerrepræsentation  og  andre 
Borgere,  der  fik  Tilladelse  til  at  komme  ind  for 
at  tage  Afsked  med  de  Bortdragende,  og  her  flød 
det  med  Vin  lOg  Cigarer,  ligesom  der  faldt  mangt 
et  fortrøstningsfuldt   og   opmuntrende   Ord. 

Paa  to  store  firsædede  Vogne  anbragtes  Gids- 
lerne tilligemed  et  Par  preussiske  Soldater  paa 
hver   Vogn,   og   omkring   disse   Køretøjer   sluttede 

en  Kavalerikordon,  der  skulde  ledsage  Vognene 
til  Randers. 

Igennem  Byens  Gader  gik  da  dette  Optog,  fulgt 
af  en  stor  Menneskeskare,  der  i  Løb  fulgte  med 
ned  ad  Chausseen  til  Randers  og  tiljublede  de 
Bortdragende  nogle  kraftige  danske  Hurraer,  som 
en  sidste  Hilsen.  Her  kom  det  for  første  Gang  til 
et  lille  Sammenstød  mellem  nogle  af  de  iltreste 
Borgere  og  det  preussiske  Militær,  der  vilde  trænge 
dem  tilbage,  og  der  fandt  et  Par  Arrestationer  Sted, 
saavidt  jeg  husker  af  Handelsfuldmægtig  T  a  c  h  a  u, 
nu  den  bekendte  Agent,  Købmand  Tachau  i  Thi- 
sted, og  Fuldmægtig  Blichfeldt,  nu  Justitsraad 
og  Expeditionssekretær  i  Kreditforeningen  i 
Viborg.  —  Vi  fik  dog  hurtig  disse  brave  Lands- 
mænd paa  fri  Fod  igen. 

Saa  snart  Gidslerne  var  bortførte,  dannedes  der 
en  Komite  med  den  Opgave  jævnlig  at  tilse  og  tage 
Vare  paa  de  efterladte  Familiers  Kaar  og  paa  deres 
Forretningers  normale  Gang,  og  der  stilledes  til 
disse  Øjemed  fornødne  Midler  til  Disposition. 

Gidslerne  kom  dog  ikke  længere  end  til  Ran- 
ders, og  nogle  faa  Dage  efter  havde  vi  dem  til- 
bage igen.  —  Nu  paa  Afstand  kan  hin  Begivenhed 
niaaske  ikke  undgaa  et  halvkomisk  Skær,  men  den 
Gang,  da  den  foregik,  maatte  den  opfattes  som 
fuld  Alvor,  og  det  var  med  virkelig  Sorg  og  Be- 
kjTnring,  vi  saa  disse  brave  danske  Borgere  ført 
bort  af  Fjenden  for  at  undgælde  for  Byens  patrio- 
tiske Vægring  ved  at  betale  Pengekontributionen. 
Vi  udmalede  os  allehaande  Trængsler,  disse  Gidsler 
vilde  komme  til  at  gennemgaa,  og  besluttede  netop 
af   Hensyn   hertil   at   fordoble   vor   Omhu   for   de 

Efterladte    og   for   de   Bortdragnes   Forretningers 
økonomiske  Trivsel. 


V. 
Episoder. 

I  min  Barndom  sang  vi: 

„Naar  Tysken  sin  tørstige  Ganger  rider 
Til  Vands  i  Viborg  Sø, 
Saa  siger  Sagnet  fra  gamle  Tider, 
At  Danmarks  Rige  skal  dø." 

Det  saa  derfor  ikke  videre  trøstefuldt  ud,  da 
Tyskerne  i  1864  faktisk  red  deres  tørstige  Gan- 
gere til  Vands  i  Viborg  Sø;  men  en  Sagkyndig 
beroligede  os  med,  at  ovennævnte  Gengivelse  af 
Verset  var  urigtig:  Der  stod  ikke:  „Naar  Ty- 
sken .  .  .",  men:  „Naar  Tyrken  sin  tørstige 
Ganger  rider  til  Vands  i  Viborg  Sø  .  .  .",  og  da 
der  heldigvis  ikke  var  Udsigt  hertil,  slog  vi  os 
til   Taals   med    denne    Udlægning. 

En  Tid  havde  Viborg  i  hine  Dage  den  „Ære", 
som  vi  dog  ikke  satte  tilstrækkelig  Pris  paa,  at 
huse  Storhertugen  af  Mecklenburg-Schwe- 
rin  indenfor  sine  Mure.  Han  boede  hos  Købmand 
A.  W.  Sandberg  paa  Vestergade,  og  en  Dag, 
da  han  vilde  ride  sin  Hest  ud  i  Viborg  Sø,  traadte 
den  ned  i  et  Hul  og  faldt,  og  den  høje  Rytter  fik 
sig  en  alvorlig  Dukkert,  som  nok  et  Øjeblik  saa  ret 
betænkelig  ud.  Han  bjærgedes  dog  dyngvaad  i 
Land  og  befordredes  op  i  sit  Kvarter,  og  Historien 
fik  ingen  videre  Ulæmper,  men  forskaffede  Byens 
Borgere   en  forbigaaende   Fornøjelse. 

Da  Fjenden  var  i  Landet.  5 

Samme  Storhertug  havde  en  Adj utant,  en  Graf 
V.  L  u  c  c  a  z  i  n  i ,  en  ægte  Junkertype  af  den  ube- 
hageligste Art,  opblæst,  hoven  og  brutal.  Han 
havde  forelsket  sig  i  en  lille  fuxrød  Hoppe,  der 
tilhørte  Købmand  Carl  Sandberg,  og  havde 
gentagne  Gange  forlangt  sig  denne  udleveret  af 
Kommunalbestyrelsen.  Denne  havde  imidlertid  be- 
stemt vægret  sig  ved  at  udlevere  Hesten,  da  Heste 
ikke  hørte  med  til  de  pligtmæssige  Naturalydelser. 

En  Eftermiddag  kom  Grev  Luccazini  i  halv- 
drukken  Tilstand  op  i  Byraadssalen  og  forlangte 
brutalt  og  myndig  Hesten  udleveret.  Da  Justits- 
raad  Zingelmann  bestemt  afslog  dette  Forlan- 
gende, sprang  den  rasende  Greve  ind  paa  ham 
og  greb  ham  i  Brystet.  Zingelmann  rystede  ham 
af  sig,  traadte  stolt  et  Skridt  tilbage,  pegede  paa 
sit  Ridderkors  og  sagde,  at  det  havde  han  erhvervet 
sig  i  ridderlig  Kamp  med  ridderlige  Fjender,  og 
nu  vilde  han  ikke  torteres  af  en  fjendtlig  Bandit. 

Officeren  blev  mere  og  mere  ustyrlig,  og  da 
han  for  Alvor  truede  med  Vold,  tog  to  tilstede- 
værende Borgerrepræsentanter  ham  hver  ved  sin 
Arm  og  førte  ham  ud  af  Salen  og  ned  paa  Gaden. 
Her  mødte  de  le  Beauld  de  Nans,  som  strax 
ilede  til,  befriede  sin  Kammerat,  hvem  han  kaldte 
afsides  og  tilhviskede  et  Par  Ord,  som  havde  til 
Følge,  at  den  store  Herre  gjorde  stram  Honnør 
for  Kommandanten  og  fjærnede  sig. 

Ved  denne  Lejlighed  viste  vor  afholdte  Kom- 
mandant ret  sin  Evne  til  at  haandhæve  Disciplinen ; 
thi  uagtet  han  her  stod  overfor  Storhertugens  Ad- 
jutant,  der  tilmed  som  Kyrasserofficer  tilhørte  et 
fornemmere  Vaaben,  tvang  han  ham  til  at  bøje  sig. 

Kommandanten  forlangte  af  de  to  Borgerrepræ- 
sentanter en  Forklaring  af  det  Passerede,  og  saa- 
snart  han  havde  hørt  Beretningen  til  Ende,  ilede 
han  op  i  Byraadssalen,  gjorde  Borgmesteren  en 
Undskyldning  for  sin  Kammerats  uheldige  Op- 
træden og  sagde,  at  Greven  selv  i  Dagens  Løb 
vilde  overbringe  sin  Beklagelse  af  det  Passerede. 
Og  virkelig  kom  et  Par  Timer  efter  den  stolte 
Luccazini  op  paa  Raadhuset  og  bad  sin  Optræden 
undskyldt;  han  hiavde,  sagde  han,  befundet  sig 
i  en  exalteret  Stemning,  der  havde  berøvet  ham 
Besindigheden.  Dermed  endte  denne  Historie,  og 
der  blev,  saavidt  erindres,  ikke  senere  Tale  om 
Udlevering  af  Sandbergs  smukke  Hest. 

En  Dag,  da  jeg  kom  op  til  Kommandanten,  var 
denne  i  en  ganske  usædvanlig  ophidset  Stemning. 
Han  havde  umiddelbart  forud  faaet  Meddelelse  om, 
at  en  af  de  tyske  Intendanter  var  sporløst  for- 
svunden, og  han  erklærede,  at  han  vilde  gøre  Byen 
ansvarlig,  hvis  der  fra  den  danske  Befolknings 
Side  var  øvet  Overlast  mod  den  fjendtlige  Inten- 
dant. 

Sagen  var  mig  gaadefuld;  jeg  kunde  aldeles 
ikke  tiltræde  Kommandantens  Frygt  for,  at  Inten- 
danten,  der  tilmed  var  ganske  afholdt,  var  bleven 
dræbt.  Nærmest  havde  jeg  Formodning  om,  at 
der  her  forelaa  en  kaad  og  vel  grovkornet  Spøg, 
der  kunde  blive  ubehagelig  nok  i  og  for  sig.  Min 
Mistanke   tog   strax    en   bestemt   Retning. 

Hoveddepotet  for  Naturalpræstationerne  var  an- 
bragt nede  i  Jernbanens  Bygninger  og  stod  under 
Justitsraad,   Toldforvalter   W  a  1  s  ø  e  s    Overtilsyn. 

Paa  denne  alvorlige  Hædersmand  maatte  enhver 
Mistanke  prelle  af.  Men  han  havde  mange  Med- 
hjælpere, deriblandt  en  flink,  men  snu  og  for- 
slagen Mand,  der  ofte  havde  en  Spøg  for,  forhen- 
værende  Bager   Samson. 

Ham  kunde  jeg  tiltro  et  Puds,  men  hans  god- 
modige Temperament  udelukkede  enhver  Tanke 
om  nogen  Voldshandling.  Han  var  en  ivrig  Pa- 
triot og  spillede  i  hine  Dage  Fjenden  mangt  et 
Puds,  særlig  ved  Leverancerne  af  Vin,  Tobak  og 
Cigarer.  Det  paastodes,  at  den  halve  Tobaks- 
kardus  bestod  af  Tang,  at  Vinen  havde  allehaande 
mærkelige  Tilsætninger,  og  at  de  mavebæltede 
Cigarer  til  Officererne  var  rene  Stinkadores. 

Der  klagedes  ofte  over  Leverancernes  Beskaf- 
fenhed, vistnok  ikke  altid  med  Urette;  men  vi 
fik  os  som  Regel  talt  til  Rette  med  den  fjendtlige 
Intendantur,  og  havde  iøvrigt  et  velvilligt  Smil  til- 
overs for  Samsons  Machinationer. 

Jeg  henvendte  mig  strax  til  ham  og  foreholdt 
ham,  at  han  her  havde  en  Finger  med  i  Spillet, 
men  han  besvor  med  det  troskyldigste  Ansigt  af 
Verden  sin  Uskyldighed.  Med  ham  var  der  ingen 
Vegne  at  komme. 

Imidlertid  gik  Tiden,  og  Intendanten  vedblev 
at  være  borte,  saa  Sagen  antog  en  ret  uhyggelig 
Karakter.  En  almindelig  Ransagning  alle  Vegne 
blev  nu  sat  i  Værk,  og  omsider  lykkedes  det  at 
finde  den  Borteblevne  i  god  Behold  lukket  inde 
paa  et  af  de  mest  afsides  liggende  Lofter  over 
Tugthuset. 

Han  var  naturligvis  rasende  og  paastod,  at  man 
med  Villie  havde  lukket  ham  inde,  hvad  man  sag- 

tens  ogsaa  havde,  og  at  det  var  Hensigten,  at  han 
skulde  være  sultet  ihjel,  hvilket  derimod  aldeles 
ikke  var  Tilfældet,  hvad  der  ogsaa  vilde  have  taget 
Tid,  eftersom  der  laa  Masser  af  Korn  paa  det 
paagældende   Loft. 

Nu  maatte  der  gøres  Undskyldninger  efter  en 
større  Maalestok,  og  ved  Kommandantens  besin- 
dige Indgriben  blev  Sagen  bilagt  paa  en  tilfreds- 
stillende  Maade. 

Endnu  den  Dag  i  Dag  har  jeg  Samson  mistænkt 
for  at  være  Hovedmanden  for  dette  Puds;  men 
under  de  afholdte  Forhør  fastholdt  han  sin  Uskyl- 
dighed, og  Vidneforklaringerne  gjk  nærmest  i  Ret- 
ning af,  at  der  her  forelaa  en  Hændelse,  som 
ingen  enkelt  havde  Skyld  i.  Sagen  endte  her- 
med, men  baade  Zingelmann  og  jeg  bevarede  vor 
Tvivl  om  den  „rene  Tilfældighed"  ved  denne  Lej- 
lighed. 

En  anden  Dag  fortalte  Rygtet,  at  den  kæmpe- 
stærke, men  godmodige  Brænderibestyrer  Cilius 
Thranum  havde  druknet  et  Par  Kyrasserer  i 
sit  Bærmekar. 

Naa,  saa  galt  var  det  nu  ikke;  men  ganske 
vist  havde  han  givet  to  Kyrasserer  en  forsvarlig 
Dukkert  i  Bærmekarret.  Hvad  Grunden  hertil  var, 
mindes  jeg  ikke  nøje;  men  det  er  muligt,  at  Be- 
givenheden stod  i  Forbindelse  med  et  andet  den 
Giang  verserende  og  vistnok  paalideligt  Rygte,  der 
gik  ud  paa,  at  bemeldte  Thranum,  der  havde  et 
Par  udmærkede  Heste,  for  at  unddrage  disse  fra 
Preussernes  Efterstræbelser,  havde  opstaldet  dem 

paa  el  af  sine  Lofter,  hvortil  han  formente  alle 
Andre  Adgang. 

Om  nu  de  to  Kyrasserer  havde  udspejdet  Hr. 
Thranums  Hemmelighed,  eller  de  paa  anden 
Maade  var  komne  den  ellers  saa  godmodige  Mand 
paa  tværs,  skal  jeg  ikke  kunne  sige,  men  Faktum 
var,  at  han  under  et  Sammenstød  med  de  to  store, 
kraftfulde  Kyrasserer  med  sine  Kæmpekræfter  tog 
en  i  hver  Haand  og  dyppede  dem  ned  i  Bærme- 
karret, indtil  de  bad  om  godt  Vejr. 

Naturligvis  blev  der  klaget  over  saadanne  Ting, 
og  naturligvis  maatte  vi  paatale  dem;  men  der 
kom  iøvrigt  Intet  ud  af  Historien,  og  den  sym- 
path etiske  Thranum,  der  i  Forvejen  var  meget  af- 
holdt af  Byens  Befolkning,  vandt  jo  kun  yder- 
ligere Popularitet  ved  denne  danske  Kraftytring 
overfor  to  af  de  overmodige  Kyrasserer. 

Man  hørte  iøvrigt  nu  og  da,  at  en  Dansk  havde 
kæmpet  sig  tilrette  med  en  tysk  Soldat,  men  saa- 
danne Sammenstød  havde  aldrig  videre  Følger, 
takket  være  vor  Kommandants  besindige  og  rolige 
Indgriben.  Han  forstod,  at  slige  Ting  ikke  helt 
kunde  undgaaes,  og  at  det  gjaldt  om  at  se  lidt 
overlegent   paa   saadanne   Udskejelser. 

Enkelte  Overgreb  fra  de  fjendtlige  Officerers 
Side,  foruden  Grev  Luccazinis  tidligere  omtalte, 
kan  ogsaa  noteres,  netop  fordi  det  maa  erkendes, 
at  de  hørte  til  Sjældenhederne.  Til  saadanne  kan 
henregnes,  at  den  tidligere  nævnte  General  B  o  r  n- 
stedt,  fordi  en  Henvendelse  fra  ham,  der  kræ- 
vede et  øjeblikkeligt  Svar,  i  Skyndingen  afgaves 
i  det  danske  Sprog  —  den  blev  kort  efter  ombyttet 

med  et  Svar  i  tysk  Oversættelse  —  blev  i  den 
Grad  rasende,  at  han  forglemte  sig  selv  og  til- 
stillede Kommunalbestyrelsen  en  yderst  grov  Skri- 
velse, hvori  han  i  Gentagelsestilfælde  truede  Med- 
lemmerne med  —  Vand  og  Brød.  Ogsaa  ved  denne 
Lejlighed  traadte  Kommandanten  heldig  imellem 
og   fik   denne    Konflikt   bilagt. 

Følgende  Historie  fortaltes  almindelig,  og  jeg 
har  Grund  til  at  tro,  at  iden  i  det  Væsentlige  er 
rigtig;  men  da  jeg  ikke  selv  overværede  den  eller 
har  faaet  Bekræftelse  paa  den  af  den  Paagældende, 
kan  jeg  ikke  i  Eet  og  Alt  indestaa  for  dens  abso- 
lute   Korrekthed. 

I  Mathiasgade  boede  i  en  Stuelejlighed  en  Enke- 
grevinde Ahlefeldt-La  urvigen,  en  høj  og 
statelig  gammel  Dame,  der  optraadte  med  stor 
Værdighed,  men  samtidig  havde  et  yderst  vindende 
Væsen.  Hun  havde  faaet  en  preussisk  Major  i 
Indkvartering,  men  afviste  stolt  enhver  personlig 
Tilnærmelse  fra  den  fjendtlige  Officers  Side.  Her- 
over blev  han  rasende  og  svor  paa  at  ville  til- 
tvinge sig  Adgangen  til  hendes  Saloner.  Efter  en 
bedre  Middag  en  Dag  kom  han  ridende  tilbage 
til  sit  Kvarter  og  beordrede  da  sin  Oppasser  til 
at  smække  Fløjdørene  op  til  Grevindens  Daglig- 
værelse, og  han  red  derefter  ind  til  den  gamle 
Dame  og  hilste  paa  hende. 

Grevinden  skal  da  have  rejst  sig  fra  sin  Plads 
og  med  stor  Grandezza  og  en  bydende  Haand- 
bevægelse  have  viist  den  uforskammede  Major 
Døren,  af  hvilken  han  ogsaa  synlig  flov  bortfjær- 
nede  sig.  Siden  skal  han  have  gjort  flere  for- 
gæves Forsøg  paa  at  formilde  den  gamle  Grevinde, 

om  hvis  varme  danske  Sindelag,  der  i  hine  Dage 
lød  mange  Lovord  i  Viborg. 

Medens  Viborg  havde  den  stærke  Belægning, 
spillede  et  stort  og  udmærket  Militærorkester  hver 
Dag  paa  Torvet  en  Timestid;  men  Befolkningen 
viste  den  Takt  at  holde  sig  borte  fra  Torvet  under 
Musiceringen,  og  ikke  i  et  eneste  af  de  mange 
Vinduer  var  der  Tilhørere  at  opdage.  At  der  inde 
fra  Værelserne  lyttedes  til  den  kønne  Musik,  er 
en  anden  Sag;  jeg  har  i  ethvert  Tilfælde  ofte  gjort 
det.  Denne  Passivitet  fra  Befolkningens  Side  ærg- 
rede Militærmusiken,  og  den  mente  da  at  have 
en  Trumf  paa  Haanden,  der  nok  skulde  gøre  Un- 
derværker. 

En  Dag  rungede  „Den  tapre  Landsoldat"  ud 
over  Torvet.  Den  herlige  Melodi  lød  prægtig;  men 
den  fremkaldte  snarest  Indignation  hos  de  Danske. 
Den  Melodi  havde  Preusserne  slet  ikke  Lov  til 
at  spille,  og  man  fandt  det  plumpt  at  forsøge  dette 
Middel  for  at  lokke  Befolkningen  frem. 

Midlet  forfejlede  da  ogsaa  ganske  sin  Virkning. 
Saavel  Torvet  som  Vinduerne  blev  lige  tomme,  og 
paa  Officerernes  Forespørgsel,  om  man  dog  ikke 
var  glad  ved  at  høre  den  danske  Krigssang,  sva- 
redes, at  man  betragtede  det  som  en  Haan  imod 
os,  at  Orkestret  spillede  den.  En  kort  Tid  holdtes 
den  paa  Bepertoiret,  men  gik  saa  ud,  dog  ikke 
helt  —  nu  og  da  kunde  man  paam-  høre  den 
kendte   og   kære   Melodi   fra   det   tyske    Orkester. 

En  Dag,  da  jeg  gik  ned  ad  Gaden,  mødte  jeg  en 
Bondekarl,  der  gik  og  bakkede  paa  sin  Pibe.   Han 

løb  mig,  som  det  forekom  mig  ganske  ufornødent, 
paa  Ærmet,  men  jeg  ændsede  det  ikke  og  gik 
videre.  Et  Øjeblik  efter  løb  han  atter  paa  mig, 
og  jeg  vendte  mig  da  harmfuld  imod  ham,  da 
han  gav  mig  et  Tegn,  som  strax  gjorde  mig  Situa- 
tionen klar.  Det  var  et  Medlem  af  Feltpolitiet, 
der  var  henvist  til  mig  og  skulde  tale  med  mig. 
Jeg  gav  ham  Tegn  til  at  følge  efter  og  førte  ham 
til  et  Sted,  hvor  jeg  vidste,  vi  kunde  tale  ube- 
mærket sammen.  Man  kan  forestille  sig  min  Over- 
raskelse, da  den  Fremmede  viste  sig  at  være  en 
dansk  Officer,  der  under  denne  Forklædning  havde 
sneget  sig  ind  i  Byen  og  nu  vilde  have  Oplys- 
ninger af  mig,  til  hvem  han  var  henvist. 

Dem  var  jeg  saare  villig  til  at  give,  men  jeg 
betydede  ham  den  store  Fare,  han  udsatte  sig  for 
og  bad  ham  hurtigst  mulig  forlade  Byen.  Han  lo 
af  min  Ængstelse  og  sagde,  at  han  klarede  sig 
nok,  det  var  ikke  den  første  Tur  af  den  Slags, 
han  vovede;  men  jeg  maatte  endelig  forsyne  ham 
med  de  ønskede   Oplysninger. 

Jeg  opgav  ham  da,  hvor  han  uden  Fare  kunde 
søge  mig,  og  der  modtes  vi,  og  efter  at  vi  havde 
spist  sammen,  fik  han  de  Oplysninger,  han  ønskede, 
og  forsvandt.  Jeg  var  dog  ikke  rolig,  før  jeg  kunde 
beregne,  at  nu  kunde  der  ikke  være  Fare  for  ham 
længere,  og  han  kom  da  ogsaa  godt  bort. 

En  anden  Episode  kan  fortælles  i  Forbindelse 
hermed.  En  Dag  saa  jeg  i  Mathiasgade  en  stor 
og  gestikulerende  Samling  af  preussiske  Soldater, 
og  da  jeg  gik  nærmere  for  at  erfare,  hvad  der  fore- 
gik, blev  jeg  i  højeste  Grad  overrasket  ved  at  se  en 


74 

dansk  Soldat  i  Uniform  staa  mellem  Preusserne. 
Jeg  trængte  mig  ind  til  ham  og  spurgte  ham,  hvor- 
dan han  dog  var  kommen  her,  og  han  fortalte 
mig  da,  at  han,  der  var  Menig  ved  7.  Regiment, 
var  bleven  saaret  i  Dybbølsstillingens  første  Kamp- 
dage og  nu  var  udskreven  fra  Lazarettet  som  Invalid. 
Hvordan  han  kunde  beholde  sin  Uniform  og  med 
den  marschere  igennem  det  af  Fjenden  besatte 
Jylland,  fik  jeg  ingen  Besked  paa. 

Preusserne  var  som  ellevilde  af  Glæde  over 
ham,  de  klappede  ham  paa  Arme,  Skuldre  og 
Kinder  og  vilde  traktere  ham  med,  hvad  de  havde 
hos  sig,  men  den  danske  Soldat  afviste  stolt  alle 
deres  Tilnærmelser  med  en  foragtelig  Bemærkning 
om,  at  de  kun  var  Rekruter,  der  ikke  havde  lugtet 
Krudtet  —  det  havde  han.  De  forstod  jo  ikke 
hinanden;  Tyskerne  mærkede  nok  paa  hans  Miner 
og  Tonefald,  at  han  ikke  skøttede  om  deres  Ven- 
lighed, men  det  havde  kun  til  Følge,  at  de  for- 
doblede den. 

Denne  lille  Episode  foregik  tæt  ved  Preislers 
Hotel,  og  da  de  der  forsamlede  Officerer  erfarede, 
at  der  var  en  dansk  Soldat  udenfor,  ilede  en  3—4 
Løjtnanter  ud  og  førte  i  Triumf  den  danske  In- 
fanterist op   paa   Hotellet. 

Da  man  berettede  mig,  at  Officererne  her  trak- 
terede den  danske  Kammerat  med  Champagne, 
Cigarer  og  Penge,  besluttede  jeg  mig  til  at  lodse 
ham  ud  af  dette  farlige  Farvand,  inden  han  blev 
altfor  tilpakket,  og  jeg  vovede  'mig  derfor  ind  paa 
Hotellet,  hvad  jeg  ellers  nødig  gjorde,  fordi  jeg 
der  ikke  kunde  undgaa  min  Indkvartering,    Fri- 

herre  von  und  zu  G  i  1  z  a ,  der  altid  vilde  traktere 
mig  med  Champagne. 

Derinde  fandt  jeg  Invaliden  nok  saa  fornøjet 
siddende  midt  i  Officerernes  Kreds,  rygende  en 
Cigar  og  drikkende  med  dem.  Han  havde  oprindelig 
ogsaa  villet  haane  dem  som  Rekruter;  men  da 
de  forstod  ham,  og  Flere  af  dem  kunde  fremvise 
Ar,  der  godtgjorde,  at  de  ogsaa  havde  været  med, 
hvor  det  gjaldt,  maa  dette  have  forsonet  ham, 
thi  han  sad  nu  smilende  og  fornøjet  imellem  dem, 
Genstand  for  Alles   Kur. 

Da  jeg  kom  ind,  ilede  v.  Gilza  glædestraalende 
imod  mig  og  vilde  have  mig  til  at  oversætte,  hvad 
Soldaten  sagde.  Jeg  maatte  naturligvis  drikke  et 
Glas  med,  men  fik,  om  end  med  noget  Besvær, 
Soldaten  med  mig,  og  da  han  gik  ned  ad  Gaden, 
talte  han  de  ingenlunde  faa  Penge,  han  havde 
faaet. 

Jeg  fik  ham  hurtigst  mulig  ud  af  Byen  igen, 
og  jeg  hørte  ikke  senere  noget  til  ham.  Hans  Navn 
er  gaaet  mig  af  Glemme,  ligesom  den  hele  Epi- 
sode, indtil  jeg  nu  ved  at  gennemgaa  mine  Smaa- 
optegnelser  fra  hin  Tid  har  genkaldt  den  i  min 
Erindring. 

Den  26.  Juni  1864  udstedte  den  kommanderende 
General  Vogel  von  Falckenstein  en  offent- 
lig Bekendtgørelse  til  Jyllands  Beboere,  hvori  det 
bl.  A.  hedder: 

„Jyllands  Bestyrelse  overgaar  fra  i  Dag  til  de 
allierede  Armeers  Administration.  Embedsmænd 
som  Indvaanere  maa  rette  sig  efter  denne  og  af- 

levere  til  samme  Skatter  og  Landets  andre  Ind- 
komster." 

Bekendtgørelsen  var  udfærdiget  i  Randers,  hvor 
den  kommanderende  General  da  havde  Hovedkvar- 
ter, og  saavel  i  det  tyske  som  i  det  danske  Sprog. 
Dette  sidste  var,  som  ovenstaaende  Prøve  vil  vise, 
just  ikke  mønsterværdigt. 

Samtidig  udgik  der  en  særlig  Ordre  til  de 
danske  Oppebørsels-Embedsmænd  om  paa  sæd- 
vanlig Maade  at  opkræve  og  eventuelt  inddrive 
Statsskatterne  og  indbetale  disse  til  den  i  Ran- 
ders oprettede  fjendtlige  Oppebørselskasse.  Det  til- 
føjedes i  denne  Ordre,  at  de  Embedsmænd,  der 
vægrede  sig  ved  at  efterkomme  dette  Paalæg,  eller 
som  udførte  det  utilfredsstillende,  vilde  blive  straf- 
fede paa  Person  og  Ejendom. 

Dette  var  Noget  for  Zingelmann,  her  hvor 
alene  hans  Person  og  Ejendom  skulde  undgælde, 
og  det  kom  mig  aldeles  ikke  overraskende,  da 
han  kaldte  mig  til  sig  og  erklærede,  at  han  ikke 
opkrævede  danske  Skatter  til  Fjenden,  og  at  han 
heller  ikke  haabede,  at  jeg  vilde  gøre  det,  hvis 
han  skulde  blive  ført  bort  og  jeg  konstitueret  i 
Embedet.  Jeg  lovede  ham  da,  at  jeg  ikke  skulde 
gøre  det,  med  mindre  jeg  fra  den  danske  Regering 
fik  Bemyndigelse  dertil. 

I  Stedet  for,  at  de  kongelige  Skatter  og  Af- 
gifter sædvanligvis  opkrævedes  halvaarsvis,  skulde 
nu  Opkrævningen  foregaa  maanedsvis  med  i/j,  af 
Aarsafgiften,  og  Foranstaltningen  skulde  strax  sæt- 
tes i  Værk. 

Vi  stod  altsaa  umiddelbart  overfor  Krisen,  og 
da  jeg  vidste,  at  Zingelmann  Ikke  vilde  give  efter, 

var  det  med  ikke  ringe  Spænding,  jeg  imødesaa, 
hvad  der  nu  vilde  ske. 

Zingelmann  vægrede  sig  altsaa  ved  at  efter- 
komme Ordren  og  meddelte  dette  til  de  tyske  Au- 
toriteter: Han  var  kongelig  dansk  Embedsmand 
og  \dlde  s\ågte  sin  Pligt,  hvis  han  uden  sin  Kon- 
ges Bemyndigelse  opkrævede  de  Staten  tilkom- 
mende Skatter  og  Afgifter  til  Fordel  for  Fjenden 
—  saaledes  var  i  korte  Træk  hans  Motivering. 

Den  først  berammede  Frist  var  alt  oversiddet, 
og  der  blev  da  givet  den  genstridige  Embedsmand 
et  nyt  og  skarpere  Paalæg,  i  Forbindelse  med  For- 
længelse af  Fristen  en  Uges  Tid.  Hvis  han  da 
fortsatte  sin  Genstridighed,  truedes  han  med  Al- 
landsens  Ulykker. 

Men  Zingelmann  stod  urokkelig  og  Var  beredt 
til  at  tage  alle  Følgerne  af  sin  Vægring.  Fra  Nabo- 
byer kom  der  Anmodninger  til  ham  om  at  give 
efter,  det  rørte  ham  ikke,  og  Natten  før  den  sidste 
Tidsfrist  Udløb,  indlob  der  endog  et  Telegram  fra 
en  jysk  Autoritet  med  en  indtrængende  Opfordring 
til  Zingelmann  om  under  de  givne  Forhold  at  bøje 
sig  for  Magten;  men  dette  forandrede  ikke  i  mind- 
ste Maade  hans  Holdning. 

Den  sidste  Tidsfrist  blev  altsaa  ogsaa  oversiddet, 
og  vi  imødesaa  nu  med  Spænding,  hvad  der  videre 
vilde  ske.  Svaret  lod  ikke  vente  længe  paa  sig.  Selve 
Vogel  V.  Falckenstein  vilde  paa  en  bestemt 
Dag  komme  til  Viborg- og  diktere  Straffen  over  den 
genstridige  Embedsmand,  hvis  denne  ikke  inden 
da  havde  bøjet   sig. 

Nu  begyndte  der  et  nyt  Stormløb  paa  Zingel- 

mann  for  at  faa  ham  til  at  give  efter;  men  han 
var  urokkehg,  og  Spændingen  steg. 

Saa  kom  den  stormægtige  og  myndige  Herre  til 
Viborg,  og  nu  skulde  altsaa  Dommen  over  Byens 
Borgmester  afsiges  og  exekveres,  men  den  faldt 
helt  anderledes  ud,  end  man  var  berettiget  til  at 
forudsætte.  Borgmesteren  slap  personlig  fri  for 
Tiltale,  medens  Byen,  paa  Grund  af  hans  Vægring, 
skulde  straffes  med  at  udrede  en  halv  Gang  saa 
meget  til,  som  den  forfaldne  Maanedsskat  kunde 
beløbe  sig  til. 

Zingelmann  var  ude  af  sig  selv,  da  denne  Re- 
solution blev  ham  meddelt;  det  blev  altsaa  Byen, 
der  kom  til  at  undgælde  for  det,  han  personlig 
mente   at  staa   til   Ansvar  for. 

General  Vogel  von  Falckenstein  opholdt  sig 
imidlertid  nede  paa  Raadhuset,  hvor  han  forhand- 
lede med  den  konstituerede  Stiftamtmand,  og  det 
rygtedes  snart,  at  han,  naar  disse  Forhandlinger 
var  forbi,  vilde  bese  'Byens  interessante  Domkirke, 
der  var  under  Genopførelse.  iMede  foran  Raad- 
huset havde  der  samlet  sig  en  stor  Mængde  Men- 
nesker for  at  se  den  mægtige  og  hadede  General 
og  man  blev  her  ganske  uventet  Vidne  til  en  højst 
dramatisk   Scene. 

Den  store  Fløjdør  til  Raadhuset  gik  op,  og  ud 
traadte  Generalen  med  den  konstituerede  Stiftamt- 
mand ved  sin  Side  og  efterfulgt  af  en  Stab  ^f 
fjendtlige  Officerer.  Midt  paa  Trappen  ned  til 
Torvet  stillede  Zingelmann  sig  i  fuld  Uniform  og 
med  Haanden  til  den  trekantede  Hat  foran  den 
frygtede  General  og  sagde  saa  højt,  at  Alle  kunde 
høre    det:     „Hr.    General!      Jeg   er   Byens   Borg- 

mester,  og  Hr.  Generalen  har  overfor  mig  brudt 
Deres  givne  Ord.  I  Retfærdighedens  Navn  for- 
langer jeg  en   Samtale  med   Hr.    Generalen." 

Der  herskede  Dødsstilhed  under  denne  Scene, 
Generalen  saa  forbavset  og  overrasket  paa  den 
dristige  Borgmester,  der  rolig  gengældte  hans  Blik, 
og  det  Mærkelige  skete,  at  Generalen  vendte  om 
og  gav  Zingelmann  et  Vink  til  at  følge  sig.  De 
To  traadte  nu  ene  ind  i  Byraadets  Forhandlings- 
sal,  og  man  hørte  heftig  og  højrøstet  Tale  imellem 
dem  og  ligesom  nu  og  da  haarde  Slag  mod  Bordet. 

Kort  efter  kom  Begge  ud,  blussende  røde  i 
Kammen,  og  Generalen  gik  over  i  Domkirken.  Vi 
samledes  naturligvis  om  vor  kække  Borgmester 
for  at  erfare,  hvad  der  var  passeret;  men  han 
var  faamælt  og  svarede  kun,  at  Generalen  fast- 
holdt sin  afgivne   Kendelse. 

Jeg  fulgte  med  min  mere  og  mere  skattede 
Principal  op  til  Politikammeret  og  erfarede  da, 
at  han  energisk  havde  foreholdt  Generalen,  at 
dennes  egen  Ordre  gik  ud  paa,  at  selve  Embeds- 
manden med  sin  Person  og  Ejendom  stod  til  An- 
svar for  en  Vægring  ved  at  parere  Ordren,  og 
at  dette  Løfte  var  brudt  ved  at  paalægge  Byen 
og  ikke  Borgmesteren  Straffen  —  han  var  villig 
til  personlig  at  staa  til  Ansvar  for  sin  Vægring. 

Generalen  var  da  bleven  yderst  hæftig,  havde 
med  Sabelhaandtaget  slaaet  i  Bordet  og  spurgt, 
om  Borgmesteren  virkelig  turde  vove  at  beskylde 
ham  for  at  have  brudt  et  givet  Ord,  og  da  Zingel- 
mann energisk  havde  fastholdt  denne  Beskyld- 
ning, under  Henvisning  til  de  foreliggende  Kends- 
gerninger,  havde    Generalen   i   Vrede   vendt    ham 

Ryggen,  idet  han  formelig  raabte,  at  det  blev  ved 
den  en  Gang  tagne  Bestemmelse. 

At  Borgmesterens  Popularitet  yderligere  steg 
efter  denne  Affære,  vil  man  kunne  forstaa,  og 
man  ændsede  ikke  det  Extrapaalæg,  der  var  lagt 
paa  Byens  statsskatteydende  Borgere,  og  som  for 
Resten  heller  ikke  var  særlig  stort,  saa  vidt  huskes 
1700—1800  Kr. 

Da  der  senere  kom  Bemyndigelse  fra  den  danske 
Regering  til  at  efterkomme  Fjendens  Skattefor- 
dring, maatte  jeg  —  Zingelmann  vilde  ikke  — 
efter  Konstitution  foretage  Opkrævningen  for 
Statsskatternes  Vedkommende,  derunder  den  paa- 
lagte Bøde  af  50  pCt.  af  den  første  Maaneds  Skat. 

Saavidt  jeg  veed,  blev  denne  lille  Extraskat 
senere  ved  Fredspræliminærerne  Genstand  for  sær- 
lig Forhandling  og  vistnok  tilbagebetalt  Byens  Bor- 
gere. 


Jeg  maa  her  gøre  Undskyldning  for,  at  jeg  nu 
maa  omtale  et  Par  Begivenheder,  i  hvilke  jeg  selv 
kom  til  at  spille  en  mere  fremtrædende  Rolle,  men 
da  de  ogsaa  egner  sig  til  at  belyse  Forholdene 
under  den  fjendtlige  Okkupation,  forekommer  det 
mig,  at  det  vilde  være  falsk  Beskedenhed  at  forbi- 
gaa  dem. 

Fjenden  havde,  som  man  kunde  forudse,  faaet 
et  fuldstændigt  Telegrafsystem  organiseret,  og  det 
var  ham  naturligvis  om  at  gøre,  at  dette  System 
til  enhver  Tid  fungerede  regelmæssig.  Dette  var 
imidlertid   langt  fra   Tilfældet,   næsten   hver    Nat 

blev  de  fjendtlige  Telegraf  linier  overklippede  snart 
her,  snart  der,  og  de  tyske  Telegrafingeniører 
havde  nok  at  gøre  med  om  Dagen  at  udbedre 
den  Skade  paa  Linierne,  der  skete  om  Natten. 

Det  var  jo  ikke  til  at  undres  over,  at  Fjenden 
var  forbitret  over  de  Voldshandlinger,  der  fra  Be- 
folkningens Side  øvedes  mod  Telegrafen,  og  han 
søgte  en  Tid  ved  Vagtposter  at  forhindre  Øde- 
læggelsen, men  forgæves:  der,  hvor  Vagtposterne 
ikke  var,  sprængtes  Traaden,  uden  at  det  lykkedes 
at  opspore  Gerningsmændene,  og  saa  vidt  mig 
bekendt  blev  det  ingen  Steder  opdaget,  hvem  der 
forvoldte   Skaden. 

Da  Fjenden  ikke  kunde  besætte  Telegraf  linierne 
i  hele  deres  Længde  med  Vagtposter,  og  Volds- 
handlingerne vedblev,  besluttede  den  fjendtlige 
Generalkommando  at  gøre  de  danske  Embedsmænd 
og  den  danske  Befolkning  ansvarlig  for  Telegrafens 
Iturivning,  og  der  udgik  i  den  Anledning  et  Cir- 
kulære, der  for  Viborgs  Vedkommende  paalagde 
Embedsmændene  al  træffe  Foranstaltninger  til 
Liniernes  Bevogtning  om  Natten,  og  en  mangel- 
fuld Røgtelse  af  dette  Hverv  vilde  dels  komme  til 
at  gaa  ud  over  de  paagældende  Embedsmænd,  dels 
over  Viborg  By  for  et  bestemt  normeret  Linie- 
afsnits Vedkommende.  Dette  Cirkulære  tilstilledes 
gennem  Amtet  de  lokale  Autoriteter,  der  imidlertid 
helt  ignorerede  det.     ^ 

Voldshandlingerne  vedvarede,  og  Fjenden 
rasede.  En  Dag  blev  jeg  helt  uventet  kaldt  op 
til  Stiftamtmanden.  Han  havde  en  stor  Plan  for, 
til  'hvis  Udførelse  han  vilde  anvende  mig.  Jeg 
skulde    have    en    Generalfuldmagt,    hvorefter   alle 

Da  I'jenden  var  i  Landet.  (5 

Herredsfogder  og  Byfogder  i  den  okkuperede  Del 
af  Jylland  skulde  være  mig  behjælpelige  med  at 
organisere  et  fuldstændigt  Vagtsystem  ved  de  fjendt- 
lige Telegrafer,  og  jeg  skulde  befare  Landet  som 
Overleder  af  den  hele  Organisation. 

Stiftamtmanden  udviklede  for  mig,  hvilken  stor 
Ære,  der  ved  denne  Lejlighed  var  tiltænkt  mig 
ganske  unge  Mand,  og  hvilken  patriotisk  Gerning 
det  vilde  være  gennem  en  slig  Foranstaltning  at 
afværge  store  Voldshandlinger  fra  Fjendens  Side. 

Jeg  var  ganske  overrasket,  men  kunde  ingen- 
lunde dele  Stiftamtmandens  Syn,  og  i  høflige  Ord 
erklærede  jeg  Stiftamtmanden,  at  jeg  ikke  kunde 
modtage  det  mig  tiltænkte  Hverv,  eftersom  min 
Hu  nærmest  stod  til  at  ødelægge  'den  fjendtlige 
Telegraf,  hvor  jeg  kunde  komme  af  sted  med  det, 
fremfor  at  beskytte  den. 

Stiftamtmanden  havde  altid  behandlet  mig  per- 
sonlig med  stor  Velvillie,  hvilket  jeg  nærmest 
antog  var,  fordi  han  som  Regel  laa  i  Konflikt  med 
min  Principal,  og  at  jeg  paa  denne  Baggrund 
forekom  ham  mere  tiltalende,  og  han  vendte  sig 
nu  for  første  Gang  med  nogen  Bitterhed  imod  mig 
og  udviklede  i  et  længere  Foredrag,  at  slige  smaa 
Trakasserier  overfor  Fjenden  var  ganske  unyttige 
og  kun  virkede  irriterende  og  æggende  til  Volds- 
handhnger,  medens  det  baade  vilde  være  klogt  og 
rigtigt  her  at  komme  Fjendens  dog  til  en  vis  Grad 
berettigede  Forlangende  i  Mode.  Stiftamtmanden 
udviklede  derefter  paany,  hvilken  enestaaende  Til- 
lid og  Ære,  der  her  vistes  en  saa  ganske  ung  Mand 
ved  at  lægge  saa  stor  Magt  i  hans  Haand,  men 
at  Stiftamtmanden  nu  en  Gang  havde  faaet  Tillid 

til  mig  og  derfor  havde  udkaaret  mig  til  Hæders- 
hvervet. 

Jeg  takkede  ærbødigst  Stiftamtmanden  for  denne 
Tillidstilkendegivelse;  men  jeg  maatte  bede  mig 
fritaget  for  „Æren".  Jeg  kunde  ikke  forsone  det 
med  min  patriotiske  Pligt  at  passe  paa  Fjendens 
Telegrafer,  og  selv  om  Stiftamtmandens  Betragt- 
ning i  og  for  sig  var  rigtig,  var  jeg,  med  de  An- 
skuelser, jeg  nu  en  Gang  havde,  ikke  Manden  til 
at  gennehiføre  den.  —  Vredt  og  kort  vendte  Stift- 
amtmanden sig  fra  mig,  og  Audiensen  var  forbi. 

Jeg  gik  i  en  underlig  Stemning  op  paa  Politi- 
kammeret, hvor  jeg  til  min  Overraskelse  traf  Zin- 
gelmann,  som  ellers  altid  paa  den  Tid  af  Dagen 
var  nede  paa  Raadhuset. 

Han  foer  imod  mig:  „Hvad  svarede  De?"  Han 
vidste  altsaa  Besked.  (Det  viste  sig,  at  Stiftamt- 
manden havde  betroet  sin  Plan  med  mig  til  Stift- 
provst W  e  1  d  i  n  g ,  der  saa  igen  havde  røbet  Hem- 
meligheden  for   Zingelmann.) 

Jeg  sagde,  at  jeg  naturligvis  havde  givet  et  af- 
slaaende  Svar.  Da  foer  Zingelmann  hen  imod  mig, 
greb  min  Haand  og  sagde  med  en  Bevægelse,  jeg 
aldrig  før  havde  seet  saa  udpræget  hos  ham:  „Det 
skal  De  have  Tak  for,  det  var  rigtig  gjort." 

Lidt  overrasket  spurgte  jeg,  om  han  da  havde 
tvivlet  om  mig,  hvilket  han  vel  benægtede,  men 
dog  tilføjede,  at  det  var  en  saa  stor  Magt,  der 
her  skulde  lægges  i  mine  nnge  Hænder,  at  den 
maaske  nok  kunde  friste.  Han  takkede  mig  endnu 
en   Gang  og   gik. 

Saa  vidt  jeg  veed,  blev  der  gjort  et  andet  For- 
søg fra  Stiftamtmandens  Side,  men  da  det  heller 

6* 

ikke  førte  til  Noget,  faldt  Planen,  og  jeg  hørte 
senere  Intet  til  den.  Fjendens  Telegrafer  for- 
ulæmpedes  jævnlig,  uden  at  der  dog  skete  Andet 
i  den  Anledning  end,  at  Tyskerne  selv  passede 
bedre   paa. 

Efter  at  vi  vistnok  mindst  et  Par  Maaneder 
havde  havt  en  fast  Belægning  med  le  Beauld  de 
Nans  som  Kommandant,  skete  der  jævnlige  Troppe- 
vexlinger,  og  til  Tider  var  Belægningen  af  fjendt- 
lige Soldater  i  Viborg  overordentlig  tynd.  Dette 
var  netop  Tilfældet,  da  den  Begivenhed  indtraf, 
jeg   nu   skal   skildre. 

Jeg  kom  en  Dag  gaaende  ned  ad  Mathiasgade. 
Det  var  Begnvejr  og  sjasket,  og  jeg  havde  Galo- 
scher  paa,  en  Paraply  over  mig,  og  under  Armen 
bar  jeg  en  Pakke  Dokumenter,  da  jeg  skulde  til 
et  Møde.  Jeg  anfører  alt  dette  for  at  gøre  det 
klart,  hvor  lidet  jeg  var  belavet  paa  at  komme 
til  at  udkæmpe  en  Kamp  me4  en  preussisk  Soldat. 

Da  jeg  kom  udenfor  Overretsassessor  Ludvig 
Withs  Bopæl,  hørte  jeg  derinde  et  stærkt  Spek- 
takel, og  da  jeg  nærmede  mig,  saa  jeg  en  rasende 
tysk  Soldat  med  dragen  Klinge  hugge  i  Vægge  og 
Borde,  idet  han  bandede  og  skældte  ud. 

Vi  var  Flere,  der  gik  ind  og  søgte  at  tale  den 
rasende  Soldat  til  Bette  og  fik  ham  da  ogsaa  med 
ud  paa  Gaden,  og  jeg  gik  ned  ad  Klubben  til, 
stadig  fulgt  af  den  endnu  vrede  Soldat,  der  uaf- 
ladelig brugte  Mund.  Da  jeg  søgte  at  berolige  ham, 
foer  han  hen  imod  mig  og  raabte  truende:  „Halt's 
Maul,  verdammte  Dåne!" 

Jeg   lo    af    ham    og    spurgte,    om    han  virkelig 

troede,  han  kunde  forskrække  mig,  da  Mennesket 
foer  ind  paa  mig,  gav  mig  med  den  ene  Haand 
et  Slag  i  Nakken  og  med  den  anden  et  kraftigt 
Stød  under  min  Hage.  Jeg  var  ung  den  Gang, 
og  mit  Blod  var  hidsigt,  og  jeg  var  stærk  og 
smidig.  I  samme  Nu  laa  min  Paraply  og  mine 
Papirer  paa  den  sølede  Gade,  og  jeg  kastede  mig 
i  blindt  Raseri  over  Preusseren.  Et  Øjeblik  efter 
havde  jeg  kastet  ham  ned  paa  Brostenene,  og  i 
min  Hidsighed  dunkede  jeg  hans  Hoved  saa  kraf- 
tigt mod  de  spidse  Brosten,  at  Blodet  stod  ham 
ud   af   Baghovedet. 

Derved  fik  jeg  min  Besindighed  tilbage,  og  da 
han  blev  liggende  bleg,  efter  at  jeg  havde  rejst 
mig,  mente  jeg,  at  han  foreløbig  kunde  nøjes  med 
den  givne  Lektion,  hvorfor  jeg  atter  samlede  mine 
Papirer  og  min  Paraply  op  af  Sølen  og  gav  mig 
paa  Vej   igen. 

Jeg  havde  ikke  gaaet  en  Snes  Skridt,  før  jeg 
følte  mig  bagfra  grebet  i  Nakken,  og  i  samme  Nu 
saa  en  Klinge  suse  over  mit  Hoved.  Den  Tanke 
foer  som  et  Lyn  igennem  mig,  at  nu  slog  han 
mig  ned,  og  uvilkaarlig  førte  jeg  Haanden  op  for 
at  afbøde  Slaget,  da,  i  det  Øjeblik  Slaget  skulde 
falde,  en  kraftig  Haand  greb  om  Soldatens  Arm 
og  kastede  ham   tilbage. 

Denne  betimelige  Hjælp  skyldtes  Postbud 
Peter  eller,  som  vi  kaldte  ham,  „Peter  Post", 
der  nede  i  Gaden  havde  iagttaget  vor  Kamp,  og 
da  han  saa  Tyskeren  rejse  sig  og  drage  sin  Slire, 
var  han  klar  over,  at  nu  vilde  Soldaten  gaa  paa 
Livet  løs  imod  mig.  Han  var  da  løbet  til  og  havde 
i  rette  Tid  standset  Slaget  imod  mig,  og  idet  jeg 

nu  vendte  mig  og  rev  Sablen  ud  af  Soldatens 
Haand,  kastede  Post  Peter,  der  var  en  kraftig  Karl, 
som  havde  været  med  i  den  første  slesvigske  Krig, 
sig  med  øjensynlig  Velbehag  over  Tyskeren,  trængte 
ham  op  mod  Købmand  Jens  Preislers  Butik  og 
dunkede  ham  ganske  forsvarligt,  idet  han  raabte: 
„A  haar  far  ha't  fat  i  saadanne  Kaale,  A  skal  .  .  ." 
og  saa  bandede  han,  „vise,  hvad  en  gammel,  dansk 
Soldat  duer  til." 

Alt  dette  var  jo  kun  et  Øjebliks  Værk,  men  uventet 
fik  Tyskeren  Hjælp,  idet  en  preussisk  Underofficer 
ubemærket  af  os  var  ilet  til  med  dragen  Klinge 
for  at  kaste  sig  over  Post  Peter.  I  samme  Nu  den 
nye  Fare  observeredes,  greb  samtidig  Peter  Under- 
officeren i  Halsen,  medens  jeg  havde  grebet  hans 
hævede  Arm  og  vristede  Vaabnet  fra  ham. 

Nu  havde  Peter  dem  begge  To  fat,  og  det  kan 
nok  være,  at  de  fik  danske  Kræfter  at  føle.  Han 
dunkede  dem  op  ad  Muren  og  ad  Vinduesprossen, 
saa  det  klaskede,  og  Blodet  flød  af  dem  begge. 

I  Butiksdøren  stod  Købmand  Preisler  og  raabte 
opmuntrende  til  Peter:  „Jeg  vover  Vinduerne,"  og 
Gadedrengene,  der  havde  samlet  sig,  sang  af  fuld 
Hals:  „Dansken  har  Sejr  vunden.  Hurra,  Hurra!" 

Da  jeg  nu  blev  bange  for,  at  Peter  skulde  slaa 
de  to  Soldater  fordærvet,  greb  jeg  ind  og  paabød 
ham  at  slippe  dem,  hvad  han  kun  modvillig  og 
med  en  misbilligende  Mine  til  mig  gjorde;  Sol- 
daterne ilede  blødende  bort,  og  jeg  spadserede 
sejrsstolt  med  mine  to  erobrede  Klinger  ned  til 
Kommandanten  for  at   aflevere   dem. 

Dette  var  naturligvis  meget  ubesindigt  gjort  af 
mig,  idet  jeg  maatte  kunne  sige  mig  selv,  at  det, 

at  Civile  havde  afvæbnet  to  Militære  var  en  sær- 
lig graverende  Historie;  men  det  tænkte  jeg  den 
Gang  ikke  over  og  marscherede  altsaa  af  med  mine 
Trofæer. 

Den  Gang  havde  vi  ikke  le  Beauld  de  Nans  til 
Kommandant,  og  jeg  kom  følgelig  galt  af  Sted. 
Da  jeg  afleverede  Sablerne  til  Kommandanten  og 
forklarede  ham  Sammenhængen,  erklærede  han 
mig  øjeblikkelig  for  Arrestant,  og  der  gik  sam- 
tidig Bud  ud,  at  Post  Peter  skulde  arresteres. 

Historien  spurgtes  jo  hurtig  i  Byen,  og  da 
Zingelmann  erfarede  den,  ilede  han  ned  til  Kom- 
mandanten og  bad  om  Tilladelse  til  at  tale  med 
mig.  Den  fik  han,  og  jeg  har  aldrig  set  Zingelmann 
saa  vred  paa  mig  som  da.  Han  foreholdt  mig, 
at  jeg  nu  atter  havde  ladet  en  ungdommelig  Ube- 
sindighed løbe  af  med  mig  «og  oven  i  Købet  gjort 
mig  skyldig  i  en  Dumhed,  som  han  ikke  havde 
tiltroet  mig.  At  jeg  bankede  Soldaten,  da  denne 
havde  slaaet  mig,  det  kunde  han  endda  forstaa, 
men  at  jeg  fortsatte  Affæren  sammen  med  Post 
Peter  og  tog  Sablerne  fra  de  to  Militære  og  ende- 
lig bragte  dem  lige  jied  til  Kommandanten,  det 
var  Topmaalet  af  Dumhed  og  Ubesindighed.  Nu 
kom  jeg  til  Rendsborg,  fik  en  haard  Straf  og  blev 
strengt  behandlet  —  han  kunde  ikke  denne  Gang 
frelse  mig,  og  han,  der  havde  havt  saa  stor  Til- 
lid til  mig  og  holdt  saa  meget  af  mig,  han  skulde 
nu   have   denne    Sorg   af  mig. 

Ærlig  talt  følte  jeg  mig  ikke  selv  videre  brøde- 
betynget, og  jeg  havde  slet  ikke  Noget  imod  at 
komme  en  lille  Tur  til  Rendsborg  —  det  fandt 
jeg   endog  kunde   være   ganske   raskt;    men   dette 

nænnede  jeg  ikke  at  bedrøve  Zingelmann  med  at 
sige  og  søgte  kun  at  overbevise  iiam  om,  at  jeg 
dog  var  nødsaget  til  at  hjælpe  Post  Peter,  efter 
at  denne  havde  hjulpet  mig.  Derimod  var  det 
maaske  nok  en  Dumhed  med  Sablerne.  —  I  Vrede 
forlod   Zingelmann   mig. 

Der  blev  nu  optaget  Forhør  over  os  to  Syn- 
dere, og  den  preussiske  Auditør  søgte  ganske  aaben- 
bart  at  faa  Sagen  drejet  derhen,  at  der  forelaa  et 
planlagt  Overfald  fra  vor  Side:  Jeg  var  en  be- 
kendt Preusserhader,  og  Peter  Post  havde  været 
dansk  Soldat  —  dette  Sidste  var  navnlig  meget 
graverende. 

Da  jeg  mærkede,  hvilken  Vending  Sagen  truede 
med  at  tage,  forlangte  jeg  en  Tolk,  og  hertil  be- 
skikkedes daværende  Overlærer  W  o  1 1  e.  Der 
blev  nu  ført  en  Række  Vidner,  men  da  disses 
samstemmende  Vidnesbyrd  gik  ud  paa,  at  jeg  havde 
været  Genstand  for  et  Overfald  fra  den  tyske  Sol- 
dats Side,  lykkedes  det  Zingelmanns  ihærdige  Be- 
stræbelser at  faa  mig  paa  fri  Fod  igen,  dog  med 
Tilkendegivelse  af,  at  Sagen  forfulgtes  videre,  og 
at  jeg  ikke  maatte  forlade  Byen. 

Zingelmann  modtog  mig  med  aabne  Arme,  og 
Vreden  var  helt  bortdunstet;  kun  vedblev  han  at 
nære  Frygt  for,  at  jeg  til  Slutning  skulde  blive 
ført  til  Rendsborg. 

Men  min  tapre  Kampfælle  sad  fremdeles  arre- 
steret, og  det  kunde  jeg  ikke  godt  finde  mig  i. 
Jeg  fik  derfor  Zingelmann  overtalt  til  at  paatage 
sig  Garantien  for  Post  Peters  Tilstedeblivelse  i 
Byen,  og  efter  at  der  var  afgivet  en  skriftlig  Er- 
klæring  herom,   blev  han   løsladt.    Det  følger  af 

sig  selv,  at  vi  To  maatte  have  et  Bæger  i  denne 
Anledning,  men  vi  fik  ikke  Lov  til  at  være  ene 
om  det;  thi  en  Kreds  af  Borgere  sluttede  sig  om 
os  og  vilde  for   enhver  Pris   traktere  os. 

Efter  at  Forhørene  var  sluttede,  blev  Sagens 
Akter  sendte  ned  til  Vogel  von  Fal  c  ken- 
stein s  Resolution,  men  vi  hørte  aldrig  mere  til 
den;  derimod  fortalte  en  preussisk  Officer  mig 
senere,  at  Soldaten  i  nogen  Tid  havde  ligget  paa 
Sygehuset  af  de  Saar,  han  havde  faaet  i  Bataillen 
og  derefter  var  bleven  straffet  for  sit  Overfald. 

Om  samme  Post  Peter  maa  jeg  endnu  tilføje 
et  Par  Ord.  Han  var  en  djærv,  ægte  jysk  Type, 
men  hurtigere  i  Vendingen  og  i  sine  Svar,  end 
Jyderne  almindeligvis  er,  maaske  en  Følge  af  hans 
Soldatertid.  Han  var  en  ivrig  dansk  Mand  og 
meget  stolt  af  at  have  været  med  til  at  værge 
Fædrelandet.  Han  skød  en  stor  Pakvogn  foran 
sig,  naar  han  bragte  Postsager  om  i  Byen,  og 
paa  den  havde  han  faaet  malet  to  store  Danne- 
brogsflag. Det  gik  jo  ikke,  da  Byen  blev  belagt 
af  Fjender,  og  Postmesteren  fik  Ordre  til  at  fjærne 
disse  Flag.  Men  Post  Peter  malede  selv  to  nye 
Flag  paa  sin  Vogn,  og  da  han  stadig  forfulgtes 
i  den  Anledning,  blev  Flagene  mindre  og  mindre, 
men  de  var  der,  til  Slutningen  paa  ret  skjulte 
Steder.  Men  Peter  vilde  beholde  sine  Flag  og 
beholdt   dem. 

Det  morede  os  Danske  at  iagttage  Peters  Kamp 
for  sine  Flag,  og  vi  ansporede  ham  naturligvis 
til  at  holde  ud,  og  det  blev  en  staaende  Samtale 
imellem  os,  hvor  Peter  nu  havde  faaet  anbragt 
sine  Flag,  og  hvor  smaa  de  var. 

Han  var  iøvrigt  meget  afholdt  af  os  og  havde 
derigennem  erhvervet  sig  et  vist  Frisprog;  han 
var  tillige  i  Besiddelse  af  en  Mutterwitz,  der 
somme  Tider  kunde  være  drøj  nok  i  sine  Ytringer, 
men  som  altid  kaldte  en  fornøjelig  Latter  frem. 
Jeg  mindes  ham  endnu  den  Dag  i  Dag  med 
Glæde. 


VI. 
østerrigerne,  Gablenz,  den  norske  Officer  m.  m. 

Viborg  havde  ogsaa  et  Par  Gange  med  Mel- 
lemrum østerrigsk  Belægning,  dog  aldrig  af  læn- 
gere  Varighed. 

Østerrigerne  var,  i  Modsætning  til  de  smaa, 
undersætsige  preussiske  Infanterister,  høje  smukke 
Karle  med  god  Holdning  og  en  vis  Elegance  i 
Optræden.  De  havde  i  langt  højere  Grad  vor  Sym- 
pathi  end  Preusserne,  uagtet  de  ikke  var  nær  saa 
disciplinerede  og  altfor  tilbøjelige  til  smaa  Rap- 
serier i  Kvartererne. 

Men  for  os  stod  de  ikke  i  samme  Forstand 
som  Fædrelandets  Fjender  som  Preusserne,  det 
var  ogsaa  aabenbart,  at  denne  Krig  slet  ikke  stemte 
med  deres  Følelser,  og  de  fandt  det  baade  urime- 
ligt og  uretfærdigt,  at  de  skulde  trække  saa  langt 
Nord  paa  for  at  bekæmpe  et  Folk,  de  intet  Ude- 
staaende  havde  med,  og  som  de  hurtig  lærte  at 
holde  af  og  at  agte. 

Sligt  kunde  man  ved  alle  Lejligheder  høre  ud- 
talt af  Officerer,  Underofficerer  og  Menige,  og 
samtidig  faldt  der  altid  meget  drøje  Ord  om  deres 

Allierede,  Preusserne,  og  et  højlydt  Ønske  om  en 
Gang  at  faa  ordentligt  fat  i  dem.  To  Aar  efter 
fik  de  østerrigske  Soldater  deres  brændende  Ønske 
opfyldt;  men  det  faldt  jo  desværre  yderst  kum- 
merligt ud. 

Skønt  Østerrigerne  var  langt  daarligere  ud- 
rustede end  Preusserne,  tog  de  sig  dog  i  deres 
simple  Uniformer  med  de  snævre  Benklæder  langt 
flottere  ud,  men  til  Strømper  kendte  kun  de  Fær- 
reste af  dem.  I  deres  lasede  Fodtøj  stak  deres 
af  de  lange  Marscher  mishandlede  Fødder  enten 
helt  bare  eller  omviklede  med  linnede  Klude  eller 
Papir.  Det  tog  sig  ikke  ud  og  fremmede  ikke  deres 
Marschdygtighed,  og  man  fik  i  det  Hele  ved  en 
nærmere  Beskuelse  af  disse  Folk  et  Indtryk  af, 
at  de  kom  fra  et  fattigt  Land,  der  ikke  havde 
Raad  til  at  udstyre  sine  Soldater  feltmæssig,  og 
det  var  dog  sagtens  Elitetropper,  der  sendtes  mod 
os.  Som  bekendt  stod  ogsaa  deres  Vaabenudrust- 
ning  langt  tilbage  for  deres   Allieredes. 

Men,  sotti  sagt,  vi  holdt  mere  af  dem  end  af 
Preusserne,  skønt  de  forskaffede  os  flere  Bryde- 
rier, og  hver  Gang  en  østerrigsk  Belægning  af- 
løste en  preussisk  —  jeg  tror  ikke  de  nogensinde 
var  samtidig  i  Viborg  —  forekom  det  os  som  en 
Lettelse. 

Vi  havde  i  en  Tid  en  østerrigsk  Friherre  v. 
John  til  Kommandant,  en  ganske  ualmindelig 
smuk,  blond  Mand  med  en  sympathivækkende 
Fremtræden.  Han  havde  været  med  ved  Sankei- 
mark  og  nærede  fra  denne  Kamp  en  sand  Be- 
undring, særlig  for  11.  Regiment,  mod  hvilket  han 
havde   kæmpet. 

Paa  den  Tid  hjempermitteredes  en  Del  af  det 
ældre  Mandskab,  der  havde  været  indkaldt  til  vor 
Armé  —  de  saakaldte  islandske  Nattrøjer  — ,  og 
de  af  dem,  der  kom  igennem  Viborg,  skulde  Politi- 
korpset skaffe  Kommandantens  Tilladelse  til  at 
passere  videre.  Denne  Tilladelse  voldte  ingen 
Vanskeligheder;  men  Kommandanten  forlangte,  at 
hvis  der  mellem  de  Hjempermitterede  var  Sol- 
dater af  11.  Regiment,  skulde  de  bringes  til  ham; 
han  vilde  se  dem  og  tale  med  dem. 

Det  gjorde  der,  og  jeg  førte  selv  de  Første, 
der  kom,  op  til  Kommandanten.  Han  modtog 
dem  med  stor  Elskværdighed,  spurgte  om  de  havde 
været  med  paa  hin  for  de  danske  Vaaben  saa 
berømmelige  Dag  ved  Sankelmark,  —  jeg  tror 
ikke,  at  Nogen  af  dem  havde  været  med,  de  var 
vist  senere  indkaldte  —  trykkede  hver  Enkelt  i 
Haanden,  gav  dem  en  Pakke  Cigarer  og  nogle 
Kroner,   beregnet  i  danske  Penge. 

Dette  rygtedes  jo  snart  blandt  de  Hjempermit- 
terede,  og  de  vilde  følgelig  gerne  op  til  den  fjendt- 
lige Kommandant,  ja.  Folk  fra  andre  Afdelinger 
spurgte  mig,  om  det  ikke  kunde  gaa  an,  at  de 
sagde,  de  havde  staaet  ved  11.,  hvad  jeg  natur- 
ligvis ikke  vilde  tillade.  Da  jeg  imidlertid  erfarede, 
at  et  Par  forvovne  Karle  havde  afsøgt  Komman- 
danten som  Soldater  fra  11.,  der  havde  været  med 
ved  Sankelmark,  og  følgelig  var  blevne  særlig  godt 
modtagne  af  ham,  traf  jeg  Aftale  med  ham  om, 
at  jeg  fremtidig  selv  vilde  fremstille  de  Soldater 
for  ham,  der  virkelig  havde  hørt  til  11.,  og  saa- 
ledes   skete   det. 

Friherre  v.  John  stillede  ikke  særlig  store  For- 

dringer  til  Byen;  hans  Soldater  var  nøjsomt 
vante,  og  naar  der  blot  kunde  skaffes  nogenlunde 
frisk  Halm  til  dem  i  deres  Kvarterer,  var  de  til- 
fredse. 

Jeg  fik  under  min  Forbindelse  med  Komman- 
danturen ofte  med  en  Underofficer  —  nærmest 
svarende  til  vore  Stabssergenter  —  at  gøre.  Han 
var  en  smuk  Mand  af  en  udpræget  Soldatertype 
og  havde  været  med  ved  Solferino  og  Magenta. 
Det  var  yderst  pralende  Røverhistorier,  han  ved 
enhver  Lejlighed  diskede  op  med  om  hine  Slag, 
hvor  Kugleregnen  havde  været  saa  voldsom,  at 
den  kun  kunde  samhienlignes  med  et  Skybrud, 
men  trods  dette  havde  naturligvis  han  og  hans 
Afdeling  udført  sande  Heltegerninger.  Naa,  tap- 
per havde  han  sagtens  været,  eftersom  han  bar  et 
Par  Tapperhedsmedailler ;  men  hvis  han  i  1866 
var  med  mod  Preusserne,  vilde  det  have  været 
interessant  at  erfare,  hvad  Skybruddet  da  var  blevet 
til;  thi  den  Gang  overdængedes  nok  Østerrigerne 
ganske  anderledes  med  Kugler  fra  de  nye  preus- 
siske Bagladevaaben,  end  af  Franskmændenes  For- 
ladere ved  Solferino  og  Magenta. 

Jeg  havde  paa  hin  Tid  en  Dag  den  Ære  at 
staa  Ansigt  til  Ansigt  med  Feltmarschal  G  a  b  - 
lenz,  der  rigtignok  ikke  gjorde  Andet  end  at 
skælde  mig   ud. 

Det  vai'  bekendt,  at  han  altid  vilde  frem  med 
overordentlig  Hurtighed  og  derfor  krævede  rene 
Væddeløbere  for  de  Vogne,  der  udskreves  til 
hans   Befordring. 

Det  meddeltes  en  Dag  paa  Politikamret,  at  en 
højtstillet  østerrigsk  Officer  var  kommen  farende 

som  et  Lyn  gennem  Byen  og  var  standset  ude 
ved  Mogensport  og  forlangte  nyt  Forspand  for  at 
befordres  videre  til  Skive. 

Jeg  var  selv  optaget  og  bad  da  anden  Fuld- 
mægtig paa  Politikamret  at  gaa  derud  og  ordne 
den  Sag.  Kort  Tid  efter  kom  der  imidlertid  Bud 
til  mig,  at  Officeren  ikke  var  nogen  ringere  end 
selve  Feltmarschallen,  og  at  han  kasserede  alle 
de  Heste,  der  præsenteredes  ham. 

Jeg  ilede  da  derud  og  modtoges  af  Feltmar- 
schallen med  en  Række  Grovheder  og  med  Trusel 
om,  at  der  skulde  ske  os  en  Ulykke,  hvis  vi  ikke 
skaffede  ham  et  Par  præsentable  Heste.  Jeg  søgte 
at  indflette,  at  vi  ikke  kunde  levere  bedre  Heste, 
end  dem  vi  havde,  men  afbrødes  af  ham  med  en 
ny  Syndflod. 

Jeg  gik  da  ud  for  at  se  paa  Bespændingerne 
i  Vognparken,  og  en  Officer,  der  var  i  Feltmar- 
schallens  Følge,  fulgte  med  og  gjorde  halvvejs 
Undskyldning  for  Marschallens  Optræden,  som 
han  undskyldte  med  Overanstrængelse  og  Ner- 
vøsitet —  ellers  var  han  den  flinkeste  Mand  af 
Verden,    forsikrede    Officeren. 

Vi  fandt  omsider  et  Par  Heste,  som  vel  ingen- 
lunde saa  ud  til  at  være  Væddeløbere,  men  som 
dog  havde  et  nogenlunde  præsentabelt  Ydre,  og 
de  blev  udtagne  og  spændte  for  Marschallens 
Kaleschevogn. 

Han  saa  længe  paa  dem,  brugte  et  Udtryk  som 
„Kameler"  om  dem;  men  efter  at  han  et  Øjeblik 
havde  talt  med  sin  Officer,  steg  han  med  en  let 
Hilsen  til  Vogns  og  rullede  af  Sted,  alt  hvad  Krik- 
kerne   kunde   trække. 

Feltmarschallen  var  en  smuk,  statelig  noget 
graanet  Mand  med  et  Par  gennemborende  Øjne; 
men  han  tog  sig  ikke  ud,  da  han  var  vred,  hvor- 
imod der  traadte  et  klædeligt,  halvt  skalkagtigt 
Smil  frem  hos  ham  under  Samtalen  med  Officeren. 

Der  var  som  bekendt  en  norsk  eller  dog  norsk- 
talende Officer  med  Preusserne  oppe  i  Jylland  i 
1864.  Han  var  nogle  Gange  i  Viborg,  og  flere  af 
Borgerne  havde  talt  med  ham.  Man  vil  kunne  for- 
staa,  at  særlig  han  var  Genstand  for  Befolkningens 
Harme.  At  en  norsk  Officer  var  med  til  Overfaldet 
paa  os,  fandt  man  med  Rette  utilgiveligt. 

Jeg  havde  hørt  ham  flere  Gange  omtale,  men 
aldrig  set  ham  eller  talt  med  ham.  En  Dag,  da  jeg 
passerede  gennem  Mathiasgade,  kom  en  Kavalkade 
af  Officerer  imod  mig,  og  en  yngre,  blond  Mand 
red  hen  til  mig  og  bad  mi^  paa  Norsk  om  en 
Oplysning.    Det  var  altsaa   Nordmanden. 

Jeg  lod,  som  jeg  ikke  hørte  eller  forstod  ham, 
og  han  gentog  da  i  en  barsk  Tone  sit  Spørgsmaal. 
Tæt  ved  ham  holdt  en  højere  preussisk  Officer; 
til  ham  gik  jeg  hen  og  sagde  paa  Tysk,  at  jeg 
ikke  vilde  svare  Nordmanden,  hvorimod  jeg  vilde 
give  ham  den  ønskede  Oplysning.  Han  førte  Haan- 
den  til  Huen  og  saa  paa  mig  med  et  vehilligt 
Blik,  medens  Nordmanden  og  jeg  vexlede  forbitrede 
Øjekast. 

Senere  saa  jeg  heldig\'is  ikke  Noget  til  ham; 
men  jeg  hørte  rundt  om  fra,  at  det  just  ikke  var 
den  høfligste  Behandling,  han  mødte  hos  de  Dan- 
ske, og  denne  Følelse  af  Harme  fra  Befolkningens 
Side  maa  dog  formentlig  have  virket  pinligt  paa 

den   norske   Officer,   der  var  kommen  i  den  for- 
kerte Lejr. 

Uagtet  Embedsforretningerne  ifølge  Sagens 
Natur  ikke  kunde  være  særlig  omfattende  eller 
anstrængende  under  den  fjendtlige  Okkupation,  var 
jeg  dog  paa  miange  Maader  stærkt  optagen  og 
maatte  færdes  baade  her  og  der.  Navnlig  om  Nat- 
ten var  det  slemt,  idet  Politikamret  skulde  holdes 
aabent  Nat  og  Dag,  og  det  var  meddelt  Fjenden, 
at  her  skulde  man  henvende  sig  i  alle  Tilfælde 
af  Uordener  og  om  Natten,  naar  der  iøvrigt  faldt 
Noget  for. 

Det  var  da  paalagt  mig  at  forblive  paa  Kon- 
toret om  Natten  og  tage  Vare  paa,  hvad  der  maatte 
indtræffe.  Jeg  havde  faaet  anbragt  nogle  Madrat- 
ser  og  nogle  Tæpper  deroppe,  og  her  sov  jeg, 
saa  godt  det  kunde  lade  sig  gøre,  og  var  i  mange 
Uger  ikke  af  Klæderne,  medens  Politibetjentene 
og  det  øvrige  Kontorpersonale  skiftevis  holdt  Vagt, 
medens  jeg  sov.  Saasnart  der  passerede  Noget, 
blev  der  kaldt  paa  mig,  og  vaagnede  jeg  ikke  før, 
skulde  den  smukke  Morgenreveille  paa  Torvet  nok 
vække  mig.  Den  lød  saa  kønt,  naar  det  blot  ikke 
havde  været  Fjenden,  der  blæste  den. 

Dette  Liv  tog  selv  paa  mit  stærke  Legeme,  og 
jeg  faldt  i  en  farlig  Sygdom.  Jeg  maatte  til  Zin- 
gelmanns  Sorg  ligge  til  Sengs  i  længere  Tid,  og 
da  jeg  omsider  kom  lidt  til  Kræfter,  blev  jeg  af 
Byens  Læger  beordret  til  København  for  at  un- 
derkaste mig  en  Specialistbehandling. 

Paa  den  Tid  var  Fredspræliminærerne  under- 
skrevne, og  uagtet  Landet  vedblivende  var  belagt 

med  Fjender,  der  optraadte  som  Herrer,  var  der 
dog  regelmæssig  Forbindelse  mellem  Landsdelene, 
og  navnlig  gik  der  Dampskib  mellem  Aarhus  og 
Københa\Ti.  Den  Vej  vilde  jeg,  men  maatte  først 
skaffe  mig  et  Pas  fra  Vogel  von  Falckenstein,  der 
da  var  i  Aarhus,  for  at  kunne  faa  Lov  til  at  rejse. 

Dette  Pas  var  let  at  faa,  og  jeg  fik  det  og 
gik  endnu  svag  og  syg  ned  i  det  ved  Aarhus  Bol- 
værk liggende  Dampskibs  Kahyt.  Her  var  der 
samlet  flere  Danske,  og  jeg  iagttog  mine  Rejse- 
fæller og  lagde  særlig  Mærke  til  en  yngre  Mand 
af  et  destingveret  Ydre,  en  fin  Profil  med  et  Par 
mørke,    gennemborende   Øjne. 

Jeg  var  glad  ved  at  være  nede  mellem  Lands- 
mænd; thi  hele  Dampskibsbroen  var  overfyldt  af 
preussiske  Officerer,  for  hvem  et  Dampskibs  Af- 
gang eller  Ankomst  var  en  interessant  Begivenhed. 

Vi  havde  kun  siddet  kort  Tid  nede  i  Kahytten, 
da  en  preussisk  Feldwebel  traadte  ind  og  skulde 
xisitere  vore  Pas.  Vi  foreviste  dem,  og  Alt  var  i 
Orden,  men  den  distingverede  Herre  sad  rolig  paa 
sin  Plads  med  Hænderne  i  Lommerne  paa  sin  tæt- 
knappede    Overkappe. 

Feldweblen  henvendte  sig  høflig  til  ham  og  af- 
fordrede ham  hans  Pas.  Han  svarede,  at  han  ikke 
havde  noget  Pas  og  ikke  skulde  have  noget.  Feld- 
weblen insisterede  imidlertid,  stadig  høflig,  paa, 
at  han  maatte  se  Passet;  dertil  havde  han  Ordre. 
Da  sprang  den  danske  Herre  op,  rev  Kappen  til- 
side, og  der  stod  stolt  og  strunk  en  dansk 
Premierløjtnant  i  Uniform  med  Ridderkorset  paa 
Brystet.  Han  erklærede  kort  og  myndig,  at  han 
havde   været   hos  Vogel    von    Falckenstein    i  Tje- 

Da  Kjendeii  var  i  Landet.  7 

nesteanliggender,  og  at  han  hverken  vilde  have 
eller  behøvede  at  have  noget  Pas. 

Den  preussiske  Feldwebel  —  en  smuk  Mand 
med  en  udmærket  Fremtræden  —  gjorde  stram 
Honnør  for  den  danske  Officer  og  fjærnede  sig. 
Vi  Andre  saa  med  Stolthed  paa  Premierløjtnanten, 
der  slet  ikke  lagde  Mærke  til  os,  og  hvor  syg  jeg 
end  var,  bankede  mit  Hjærte  af  Stolthed  og  Glæde 
over  denne  danske  Officer,  —  den  Første,  jeg  i 
lange,  lange  Tider  havde  set. 

Et  Øjeblik  efter  kom  Feldweblen  tilbage,  og 
med  Haanden  til  Huen  næsten  fremstammede  han, 
at  han  maatte  forlange  et  Pas,  da  hans  Ordre 
bestemt  lød  paa  ikke  at  lade  Nogen  rejse  uden  et 
saadant.  Løjtnanten,  der  havde  sat  sig,  rejste  sig 
atter,  og  med  lynende  Øjne  tiltordnede  han  Feld- 
weblen, at  han  ikke  fik  noget  Pas  af  ham.  Der- 
med satte  han  sig  determineret  ned,  og  det  var 
klart,  at  der  her  maatte  anvendes  Magt,  hvis  man 
vilde  forhindre  ham  i  at  rejse. 

Feldweblen  saa  helt  fortvivlet  ud,  betænkte  sig 
et  Øjeblik,  gjorde  Honnør  og  gik. 

Man  vil  forstaa,  at  denne  Scene  interesserede 
os  levende,  og  Etatsraad,  Vandbygningsdirektør 
Carlsen,  der  var  med,  vexlede  et  Par  for  Of- 
ficeren meget  sympathetiske  Ord  med  mig  om  Be- 
givenheden. 

Feldweblen  kom  ikke  mere  tilbage,  og  Damp- 
maskinen begyndte  at  gaa.  Vi  gik  op  paa  Dækket 
og  saa  de  fjendtlige  Officerer,  der  maa  have  faaet 
Kendskab  til  Sagen,  stirre  efter  Enhver,  der  viste 
sig,  om  det  ikke  skulde  være  den  danske  Officer. 
Først  da  vi  styrede  ud  af  Havnen,  kom  han  op. 

og  nu  kan  det  nok  være,  at  de  preussiske  Officerer 
fik  Hælene  sammen  og  Haanden  til  Huen  i  stram- 
meste Honnør,  medens  den  danske  Officer  kølig 
og  fornemt  lettede  paa  Hatten. 

Det  var  senere  Generalmajor  E  s  m  a  n  n.  Jeg 
kendte  ham  kun  af  Udseende,  har  aldrig  talt  med 
ham;  men  jeg  har  altid  bevaret  den  varmeste 
Sympathi  for  ham  for  hans  værdige  og  mandige 
Optræden   hin   Dag  i  Aarhus   Havn. 

Mit  Ophold  i  København  blev  heldigvis  kun  af 
kort  Varighed,  og  da  jeg  tog  hjem  igen  med  Damp- 
skibet til  Aarhus,  oplevede  jeg  en  Begivenhed,  der 
stod  i  grel  Modsætning  til  den  foran  skildrede. 

Blandt  Passagererne  var  en  ung,  smuk  Mand 
i  den  klædelige  Kavaleriuniform  for  Officersaspi- 
ranter,  og  han  havde  ikke  som  Premierløjtnant 
Esmann  civilt  Overtøj.  Dette  harmede  mig,  fordi 
han  jo  i  sin  danske  Uniform  skulde  færdes  mellem 
Fjenderne,  og  jeg  haabede  hele  Tiden,  at  hån, 
inden  vi  naaede  Aarhus,  vilde  skifte  Tøj. 

Dette  skete  saa  langt  fra,  at  han  tværtimod, 
da  vi  lagde  til  ved  Bolværket,  stod  paa  et  frem- 
trædende Sted  paa  Dækket  og  gjorde  stram  Hon- 
nør for  de  paa  Broen  placerede  preussiske  Of- 
ficerer. Disse  hilste  meget  elskværdig  igen,  og  de 
erobrede  strax  den  danske  Aspirant,  da  han  kom 
i  Land.  Senere  saa  jeg  ham  paa  „Hotel  Royal" 
siddende  i  en  Kreds  af  preussiske  Officerer,  drik- 
kende og  samtalende  med  dem. 

Jeg  vendte  mig  harmfuld  fra  ham  og  kunde 
længe  ikke  glemme  ham  det.  Men  det  gik  over, 
da  jeg  senere  erfarede,  at  han  var  en  rask  Soldat, 
en    højst    elskværdig    og    dygtig    ung  ..Mand,    hvis 

ungdommelige  Forfængelighed  ved  denne  Lejlig- 
hed var  løben  af  med  ham. 

Han  kastede  mange  Aar  efter  fjæmt  fra  Dan- 
mark Glans  over  sit  Navn.  Han  fik  en  tidlig  Død, 
der  blev  almindelig  omtalt  i  den  europæiske 
Presse,  og  der  faldt  ved  denne  Lejlighed  mange 
varme  Lovord  om  den  unge  Dansker,  der  i  en  anden 
Stats  Tjeneste  maatte  lade  sit  Liv  fjærnt  fra  det 
Land,   der  havde  jfostret  ham. 

Da  syntes  jeg  ogsaa,  der  var  Grund  til  at  være 
stolt  af  ham! 


vn. 

Befrielse.     Fjendens  Opførsel.     Befolkningens 
Holdning. 

Den  sørgelige  Fred  var  afsluttet,  og  vi  vidste, 
at  det  nu  kun  var  et  Tidsspørgsmaal,  naar  Fjen- 
den vilde  drage  bort. 

En  Dag  i  November  —  jeg  har  ikke  noteret 
Datoen  —  fandt  Afmarschen  Sted;  den  foregik  til 
Tonerne  af  „Den  tapre  Landsoldat".  Nu,  da  det 
var  Befrielsen,  fandt  vi  det  ikke  saa  stødende, 
glædede  os  endog  over  de  skønne  Toner  og  var 
heri  tilbøjelige  til  at  se  en  velment  Anerkendelse 
af  vore  Soldaters  tapre  Kamp.  Saaledes  kan  Stem- 
ningerne   skifte ! 

Der  gik  som  et  befriende  Suk  over  Byen;  hver 
Gade,  Fjendens  Bagtrop  havde  forladt,  prangede 
i  et  Nu  med  Dannebrogs  Farver.  Ud  af  hvert 
Vindue,  hver  en  Kvist  vajede  et  Flag;  jeg  havde 
aldrig   troet,   at   der   var  saa  mange   Dannebrogs- 


101 

flag  i  Viborg ;  men  mange  af  dem  var  vistnok  ogsaa 
lavede  eller  anskaffede  for  Tilfældet.  Samtidig 
sloges  Vinduerne  op,  som  om  man  vilde  lufte  ud 
bogstaveligt  og  figurligt,  og  der  herskede  den 
gladeste  og  hjærteligste  Stemning  j  Befolkningen. 
Man  talte  med  Enhver,  trykkede  hinanden  i  Haanden 
og  udtalte  sin  Glæde  over  Befrielsen.  Flere  slog  sig 
sammen  og  arrangerede  festlige  Sammenkomster 
i  Dagens  Anledning,  og  end  ikke  den  nedtryk- 
kende Fred  fik  den  Dag  Magt  til  at  bryde  den 
lykkelige    Stemning. 

Og  dog  maatte  vi  retfærdigvis  indrømme,  at 
Fjendens  Opførsel  i  det  Hele  havde  været  uventet 
god.  Vi  hørte  nok,  hvorledes  han  andre  Steder 
og  særlig  paa  Landet  var  faret  ilde  frem  mod 
Befolkningen;  men  i  Viborg  havde  vi  ingen 
virkelig  Grund  til  at  klage. 

Om  dette  skyldtes  den  udmærkede  Komman- 
dant, vi  i  den  farlige  Begyndelsestid  havde,  eller 
et  særligt  Held,  skal  jeg  ikke  afgøre;  men  vist 
er  det,  at  det  var  forholdsvis  faa  egentlige  Uregel- 
mæssigheder, de  fjendtlige  Soldater  gjorde  sig  skyl- 
dig i,  og  dog  havde  vi  jo  fjendtlig  Belægning  i 
henved    7  Maaneder. 

Den  preussiske  Soldat,  som  vi  lærte  at  kende 
ham,  var  udmærket  disciplineret;  men  det  var 
jo  ogsaa  Gardere,  altid  Gardere  og  tilsvarende  Elite- 
korps, vi  havde  med  at  gøre.  Han  var  som  Men- 
neske nøjsom  og  godmodig,  ofte  hjælpsom  overfor 
Befolkningen,  og  hvor  der  var  større  Samlinger 
indkvarterede,  f.  Eks.  i  Skolerne,  fandt  der  et 
stadigt  Tilsyn  fra  de  Overordnedes  Side  Sted,  og 

naai'  man  saa  disse  Soldatergrupper  i  Skolegaardene 
tilberede  deres  Maaltider,  altid  med  stor  Omhu  og 
Akkuratesse,  havde  Billedet  nærmest  let  fredeligt 
Præg. 

Underofficererne  var  ofte  dannede  og  belevne 
Mennesker,  der,  saa  vidt  vi  kunde  se,  behandlede 
Soldaterne  godt,  og  de  søgte  som  Regel  at  stille 
sig  paa  en  god  Fod  med  Befolkningen,  hvad  ogsaa 
for  saa  vidt  lykkedes,  som  Høflighed  mødtes  med 
Høflighed. 

Den  egentlige  militære  Junkertype,  der  er  saa 
utiltalende,  kunde  ganske  vist  findes  hos  Officererne 
og  traadte  vel  ogsaa  nu  og  da  frem;  men,  hvad 
Grunden  nu  var,  de  fleste  Officerer,  vi  fik  med 
at  gøre,  gjorde  sig  med  Held  Umage  for  at  tage 
sig  ud  fra   den  bedste   Side. 

Hvor  underligt  det  end  lyder,  maa  jeg  dog,  Sand- 
heden tro,  erkende,  at  jeg  hos  preussiske  Officerer 
har  fundet  større  Hjertelighed  og  mindre  afvisende 
Fornemhed,  end  hos  de  fleste  østerrigske  Officerer, 
jeg  kom  i  Berøring  med. 

Om  Plj^ndringer  eller  Voldshandlinger  af  gra- 
verende Natur  var  der  aldrig  Tale,  at  derimod 
Smaarivninger  her  og  der  ikke  kunde  undgaas, 
siger  sig  selv;  men  som  Regel  fik  de  Danske  Med- 
hold, naar  de  havde  Ret. 

Vore  nationale  Følelser  blev  meget  sjældent 
saarede,  og  selv  om  man  kunde  finde  det  smaaligt, 
at  Dannebrog  saa  omhyggelig  banlystes,  var  dette 
jo  snarere  noget,  man  lo  af  end  forargedes  over. 

De  fjendtlige  Soldater  ytrede  stor  Begejstring 
over  vort   Land   og  dets   Naturskønheder,   og   de 

betragtede   det   som   Ægyptens   Kødgryder  i  Sam- 
menligning  med   deres    Hjemlands   Forhold. 

Overfor  den  danske  Soldat  og  hans  Kamp  ud- 
taltes der  fra  Officerernes  Side  den  varmeste 
Anerkendelse,  særlig  i  Betragtning  af  hans  korte 
Uddannelsestid,  og  vort  Kavaleri  betegnedes  som 
ligefrem  udmærket.  Friherre  v.  Gilza,  der  boede 
hos  mig,  forklarede  mig  en  Gang,  at  der  var  en 
Øvelse,  han  aldrig  kunde  faa  sine  Husarer  til  at 
gøre  saa  fuldendt,  som  han  havde  set  danske 
Kavalerister  gøre  den.  Det  var  efter  en  susende 
Karriere  op  ad  en  Bakke,  ved  Bakkens  Top  at 
parere  Hesten  og  samtidig  gøre  et  kraftigt  Fremhug 
med  den  dragne  Klinge.  Medens  den  danske 
Dragon  sad  som  naglet  til  Sadlen  og  gjorde  dette 
Hug  med  fuld  Kraft,  faldt  altid  hans  Folk  lidt 
tilbage  i  Sadlen  ved  den  pludselige  Standsning,  og 
det  svækkede  i  høj  Grad  Huggets  Kraft.  Sligt  for- 
staar   jeg   mig  nu   ikke  paa. 


Jeg  kan  ikke  bruge  for  stærke  Ord  til  at  ud- 
trykke min  Beundring  over  Borgernes  Holdning 
og  Takt  under  Trængselsperioden.  Det  var  lige- 
frem en  mønsterværdig  Optræden,  lige  langt  fra 
stødende  Uhøflighed  og  fra  ydmyg  Underkastelse. 

Værdig  og  rolig  og  med  jysk  Sejghed  tog  Be- 
folkningen mod  Fjenden,  holdt  sig  formelt  og  lidt 
kølig  tilbage,  passede  sig  selv  og  sin  Dont  og  blan- 
dede sig  aldrig  med  Fjenden,  selv  om  man  havde 
ham  lige  paa  Livet  af  sig  Dag  for  Dag  gennem 
Indkvartering.  Forholdet  var  det  samme,  da  Fjen- 
den gik,  som  da  han  kom. 

Og  dette  gjaldt  lige  ned  til  den  ringest  situerede 

af  Befolkningen;  jeg  færdedes  jo  overordentlig 
meget  omkring  i  hine  Dage;  men  jeg  mindes  næsten 
ikke,  at  jeg  har  set  selv  en  forkommen  Existens 
pokulere  med  Fjenden.  Om  Frygt  eller  Ængstelse 
var  der  ikke  Tale;  det  fik  vi  ikke  faa  Beviser  paa; 
men  Afstanden  var  der,  og  den  blev  holdt  be- 
undringsværdig i  de  allerfleste  Tilfælde.  Ofte  søgte 
godmodige  fjendtlige  Soldater  at  faa  et  kammerat- 
ligt Forhold  etableret  til  deres  Værter  eller  disses 
Karle;  men  som  almindelig  Regel  kan  det  siges,  at 
slige  Forsøg  fuldstændig  mislykkedes.  Fjenden  fik, 
hvad  han  skulde  have;  dermed  var  Forholdet  til 
ham  forbi.  Hvor  denne  korrekte  Holdning  dog  var 
velgørende ! 

Om  Embedsmændene  og  de  virkende  Autoriteter 
maa  jeg  sige  et  Par  Ord.  De  Embedsmænd,  der 
ikke  havde  noget  direkte  med  Fjenden  at  gøre, 
indtog,  som  man  kunde  vente,  en  fuldtud  korrekt 
Holdning,  og  jeg  har  Grund  til  at  betvivle  Rigtig- 
heden af  et  Rygte,  der  i  hine  Dage  var  ude,  at 
enkelte  af  Spidserne  stillede  sig  i  et  mere  kordialt 
Forhold  til  de  fjendtlige  Officerer  og  lod  disse 
spise  ved  deres  Bord.  Jeg  føler  mig  overbevist 
om,  at  dette  ikke  er  rigtigt  og  fremdrager  det  kun 
her,  fordi  det  er  mig  bekendt,  at  Rygtet  har  holdt 
sig  mange  Aar  efter,  og  derfor  har  jeg  ønsket  at 
gøre  mit  til  at  slaa  det  ned. 

For  de  Embedsmænd  og  Kommunerepræsen- 
tanters Vedkommende,  der  havde  de  daglige  Be- 
røringer med  Fjenden,  gælder  det  absolut,  at  deres 
Holdning  var  hævet  over  enhver  Ros.  Og  dog 
var  Forholdene  overordentlig  vanskelige  paa  Grund 
af  en  uheldig  Stilling  til  Stiftamtmanden. 

Det  er  mig  pinligt  at  komme  nærmere  ind  paa 
denne  Sag,  som  enhver  Viborgenser  den  Gang 
kendte;  men  jeg  er,  for  fuldtud  at  vurdere  de 
Mænds  Fortjenester,  der  bar  Dagens  Byrder,  nød- 
saget til  at  fremhæve,  at  deres  Gerning  ikke  lettedes 
ved  Stiftamtets  Indgriben.  Det  er  muligt,  vel  endog 
rimeligt,  at  her  har  været  Fejl  paa  begge  Sider; 
men  ogsaa  jeg,  der  dog  kendte  Forholdene  ret 
nøje,  kan  ikke  nu,  saa  mange  Aar  efter,  frigøre 
mig  for  den  Opfattelse,  at  Stiftamtmanden  under 
de  vanskelige  Forhold  misforstod  sin  Opgave  og 
sin  Stilling,  og  derved  skabte  Vanskeligheder,  som 
burde  have  været  undgaaede. 

Nu  blev  faktisk  Stillingen  uholdbar,  og  det  endte 
med,  at  Stiftamtmanden  isoleredes;  men  jeg  vil 
til  hans  Undskyldning  sige,  at  denne  ellers  vel- 
begavede og  i  sine  yngre  Aar  dygtige  Stiftamtmand 
ved  personlig  Modgang  var  bragt  i  en  saa  nervøs 
Stemning,  at  han  let  kom  i  en  Exaltation,  der  be- 
røvede ham  hans  besindige  Omdømme. 

At  han  i  sit  (Hjerte  var  en  god  dansk  Mand, 
er  der  slet  ingen  Tvivl  om,  og  Mange  med  mig 
havde  forøvrigt  personlig  /Sympathi  for  den  fine 
gamle   Mand. 

Men  i  1864  virkede  Principet  B  r  e  1 1  o  n  ikke 
heldigt  paa  Forholdene  i  Viborg,  og  det  var  under 
saadanne  Forhold  en  dobbelt  Fortjeneste,  at  d© 
Mænd,  der  tog  Ledelsen  og  Ansvaret  paa  sig,  løste 
den  vanskelige  Opgave,  som  de  gjorde.  I  første 
Række  stod  her  Zingelmann  og  Assessor 
Lund;  men  ved  Siden  af  dem  stod  der  en  Kreds 
af  Embedsmænd  og  Borgere,  der  gjorde  en  Gerning, 
som    fortjener    at    mindes,     derimellem    Herreds- 

fogederne  Borgen  og  Platou,  Toldforvalter 
W  a  1  s  0  e ,  Raadmand  Boye,  Konsul  Jensen, 
Købmand  Thomesen  og  mange  Flere. 

Og  endelig  maa  jeg  sige  et  Par  Ord  om  Damerne 
i  Viborg  imder  Okkupationen.  Deres  Holdning  i 
de  tunge  Dage  var  ganske  beundringsværdig.  Naar 
man  betænker,  at  Fjenden  var  i  Viborg  i  henved 
7  Maaneder  i  den  bedste  Foraars-,  Sommer-  og 
Efteraarstid,  vil  man  forstaa,  hvad  dette  vil  sige, 
at  det  ligefrem  hørte  til  de  opsigtvækkende  Sjæl- 
denheder i  den  Tid  at  se  Damer  paa  Gaden.  Skulde 
de  nødvendig^ås  i  Byen,  skete  det  helst  i  Mørk- 
ningen med  ilsomme  Skridt  og  tæt  tilslørede.  Den 
Dag,  Fjenden  rykkede  ind,  blev  i  alle  de  Gader, 
Fjenden  passerede.  Gardinerne  rullede  ned,  saa  at 
Byen  fik  et  uddødt  Udseende,  og  i  de  mange  Maa- 
neder blev  Gardinerne  i  Stueværelserne  ikke  trukne 
fra  Vinduerne,  hvad  ellers  under  normale  Forhold 
var  Tilfældet,  og  dette  gjaldt  ligesaa  fuldt  i  fattige 
Hjem   som   i  rige. 

Fjenden  var  ganske  overrasket  og  betaget  af 
denne  Holdning  fra  Kvindernes  Side  og  søgte  paa 
mange  Maader  at  krydse  den,  men  forgæves;  her 
gjaldt  det  absolut:  Tre  Skridt  fra  Livet  —  Vi  er 
Danske  og  I  er  vore  Fjender! 

Men  i  Hjemmene  var  de  det  opmuntrende  Ele- 
ment, naar  vi  Mænd  nu  og  da  var  ved  at  for- 
tvivle; de  tabte  ikke  Modet  og  ikke  Haabet. 

Det  var  med  Indtrykket  af  Viborg  Kvinder  i 
1864,  at  jeg  i  1881  skrev  i  en  offentlig  Henvendelse 
til  den  danske  Kvinde:  „Jeg  har  set  Eder,  da  Dan- 
mark var  i  Nød,  set  Eders  Taarer  og  Sorg,  naar 
Danmarks   Stjerne  blegnede,   set   Eders   blussende 

Kind  og  flammende  Øjne,  naar  Rj'^gtet  om  en  dansk 
Bedrift  foer  Landet  over,  set  Eders  stille,  fromme 
Gerning  paa  Lazaretterne,  set  Eder  trodse  Nat- 
tens og  Vinterens  Kulde  for  at  bringe  vore  med- 
tagne Soldater  den  Forfriskning,  hvortil  de  saa 
haardt  trængte,  set  Eders  stolte,  værdige  Hold- 
ning overfor  Fjenden,  en  Holdning,  der  aftvang 
ham  Beundring  og  Ærbødighed  —  Alt  dette  har 
jeg  set  baade  hos  Store  og  Smaa,  hos  Rige  og 
Fattige.  Og  jeg  mindes  Eder  netop  saa  godt,  da 
Fjendens  Aag  laa  stærkest  paa  os,  og  vi  Mænd 
var  nær  ved  at  segne  af  Sorg  og  Fortvivlelse.  Da 
var  det  Eder,  der  tændte  Haabets  Lue  i  vort  Bryst. 
I  fortvivlede  aldrig,  I  bar  med  stille  Resignation 
Eders  sorte  Dragt  med  den  lille  Dannebrogssløjfe, 
og  havde  Eders  Sorg  end  ikke  længer  Taarer,  den 
havde  dog  baade  Troen  og  Haabet  tilbage;  det 
holdt  Eder  oppe,  det  gav  Eder  den  smittende  Frej- 
dighed  ,  .  .  ." 

Del  var  Eder,  I  Viborg  Kvinder,  jeg  tænkte 
paa,  da  jeg  for  25  Aar  siden  skrev  dette.  Jeg 
kan  ikke  udtrykke  min  Beundring  for  Eder  bedre, 
end  jeg  den  Gang  gjorde;  derfor  lader  jeg  disse 
snart  gamle  Ord  staa  som  det  Æresminde,  jeg  har 
ønsket  at  sætte  Eder! 

Der  tilkommer  Viborg  Bys  Borgere  i  det  Hele 
den  varmeste  Anerkendelse  fra  hin  Tid.  Jeg  er 
stolt  over,  at  jeg  var  i  deres  Midte,  og  jeg  er- 
kender, at  deres  Exempel  virkede  ansporende  og 
opdragende  paa  mig  og  sikkert  ogsaa  paa  mange 
andre  unge  Mænd.  Derfor  takker  jeg  rent  per- 
sonlig for  hin  Tid,  og  jeg  vil  fra  den  altid  føle 
mig  i  Taknemmelighedsgæld  til  det  gamle  Viborg! 

VIII. 
Kongens  Besøg.     Afslutning. 

De  gamle  Forhold  vendte  efterhaanden  tilbage. 
Krigens  Tid  blev  et  sort  Minde,  som  den  daglige 
Gerning  efterhaanden  mere  og  mere  udviskede. 

Men  endnu  en  Begivenhed  maa  jeg  omtale,  og 
det  er  vor  Konges  første  Besøg  i  Viborg  efter 
Krigen. 

Kong  Christian  var  jo  den  Gang  en  Mand 
i  sine  bedste  Aar  og  berejste  første  Gang  som 
Konge  sit  tro  Jj^lland  for  at  takke  det  for  Taalmod 
og  Troskab  under  Fjendens  Trængsler. 

Allevegne  blev  Majestæten  modtagen  med  Begej- 
string, og  i  det  gamle  loyale  og  kongetro  Viborg 
beredte  man  sig  til  med  Ære  og  Glans  at  mod- 
tage Landets  Konge  og  Landets  Kronprins,  som 
vi  nu  atter  skulde  gense  efter  Fjendehærgningen. 

Vi  kendte, ikke  vor  nye  Konge;  men  vi  havde 
en  velgørende  Følelse  af,  at  han  i  Trængslernes 
tunge  Dage  havde  staaet  støt  ved  sit  Folks  Side 
og  delt  Sorgen  og  Ulykken  med  det,  og  der  havde 
lydt  Vidnesbyrd  nok  til  os  om,  at  Krigens  sørge- 
lige Udgang  næppe  pinte  nogen  Mand  mere  end 
Landets  Konge. 

Derfor  var  vi  rede  til  at  give  ham  en  begejstret 
Modtagelse,  og  den  fik  han.  De  Hurraer,  der 
rungede  ham  i  Møde,  var  baade  kraftige  og  ægte, 
og  vi  søgte  at  vise  ham,  at  vi  var  stolte  over  at 
have   ham   i  vor   Midte. 

De  Fleste  af  os  saa  ham  for  første  Gang,  i  alt 
Fald  som  Danmarks  Konge,  og  han  vandt  ved  sin 
jævne,  milde  og  alvorlige  Optræden  de  modtagelige 
Hjerter. 

Kongen  forekom  mig  saa  alvorlig  og  med  det 
vemodige  Udtryk  i  Øjet,  jeg  senere  altid  har  fundet 
hos  ham;  men  netop  hans  Alvor  og  hele  bramfri 
Fremtræden  forekom  mig  under  de  forhaanden- 
værende    Forhold   saa    usigelig   tiltalende. 

Jeg  saa  kun  een  Gang  ligesom  et  lykkeligt  Smil 
opklare  hans  alvorlige  Ansigt;  det  var,  da  den 
udenfor  Preislers  Hotel  forsamlede  Mængde  ud- 
brød i  jublende  Hurraer  for  den  unge,  vakre  Kron- 
prins, der  viste  sig  ved  et  Vindue.  Det  forekom 
mig,  at  Kongen  var  gladere  ved  den  Jubel,  der 
mødte  hans  Søn,  end  over  den,  der  blev  ham  sielv 
til   Del. 

Men  en  Sorg  beredte  Kongens  Nærværelse  os. 
Medens  der  i  andre  Byer,  Kongen  havde  besøgt, 
faldt  Udmærkelser  af  i  Mængde,  blev  Viborg  paa 
en  forunderlig  Maade  stillet  i  Skammekrogen.  Kun 
een  eneste  af  de  Mænd,  der  havde  haft  Noget  med 
Okkupationen  at  gøre,  fik  en  Anerkendelse,  medens 
de  Mænd,  der  i  Sandhed  havde  baaret  Dagens  Ger- 
ning,  blev  forbigaaede. 

Vi  forstod  meget  vel,  at  dette  skyldtes  Amtet, 
men  det  gjorde  os  alligevel  ondt,  at  i  alle  Til- 
fælde to  Mænd  som  Zingelmann  og  Lund  af 
den  Grund  skulde  unddrages  den  Anerkendelse, 
hele  Byen  var  enig  om,  at  de  fortjente.  Lund 
havde  gjort  et  overordentlig  stort  og  anstrængende 
Arbejde,  som  han  ubestridelig  skilte  sig  fortrin- 
ligt fra,  og  Zingelmann,  denne  legemssvage  Mand, 
havde  i  syv  lange  Maaneder  udviklet  en  Kraft  og 
en  Energi^  der  alene  skyldtes  hans  Pligtfølelse  og 
Fædrelandskærlighed.  Han  havde  forandret  alle 
sine  Livsvaner,  og  han,  der  plejede  at  ligge  til  langt 

op  ad  Formiddagen,  fordi  han  vred  sig  paa  et 
søvnløst  Leje,  han  var  i  al  den  Tid  paa  Benene 
fra  Kl.  7  om  Morgenen  til  Midnat  og  vilde  ikke 
høre  noget  om  at  skaane  sig  selv.  Med  Krigens 
Ophør  var  Modstandskraften  brudt,  og  han  levede 
kun  et  Par  Aar  efter,  stadig  syg  og  lidende. 

Der  var  flere  andre  Mænd,  der  med  Føje  kunde 
have  fortjent  en  Anerkendelse  for  deres  Færd  under 
Krigen ;  men  disse  To  stod  absolut  i  første  Række, 
og  for  dem  gjorde  det  os  ondt.  At  det  ogsaa 
smærtede  Zingelmann,  veed  jeg;  det  var  ligesom 
Viborg  her  sattes  i  anden  Klasse;  men  heri  var 
Kongen  jo  ganske  skyldfri;  det  var  Amtet  og  Mini- 
steriet, der  bar  Ansvaret  for  denne  uretfærdige 
Tilsidesættelse. 

Jeg  fik  senere  at  vide,  at  jeg  havde  været  En 
aJ  de  Faa,  Stiftamtet  havde  indstillet  til  en  Anerken- 
delse —  jeg  var  ligefrem  glad  ved,  at  jeg  ikke  den 
Gang  fik  den;  thi  det  vilde  have  været  en  altfor 
haandgribelig  Uretfærdighed  at  give  mig  en  An- 
erkendelse, men  forbigaa  dem,  der  havde  ti  Gange 
saa  store  Fortjenester  i  hine  Dage,  som  jeg.  Jeg 
kunde  ikke  lade  være  med  at  sige  Kammerherre 
B  r  e  1 1  o  n  dette,  da  han  fortalte  mig  om  sin  Ind- 
stilling. 

Kongens  Ophold  var  kun  af  kort  Varighed; 
men  Befolkningens  Jub^  bølgede  ham  uafbrudt  i 
Møde. 

Jeg  afslutter  hermed  disse  Skildringer.  De  har 
under  Nedskrivningen  genkaldt  hine  Begivenheder 
fra  min  Ungdoms  lykkelige  Dage  saa  levende  for 
mig,  at  jeg  næsten  synes  at  gennemleve  dem  paany. 

Det  er  kun  faa  og  spredte  Notater,  jeg  har 
bevaret  fra  hin  Tid;  men  Begivenhederne  har 
præget  sig  saa  uudslettelig  i  min  Erindring, 
at  de,  da  jeg  kom  til  at  beskæftige  mig  med  Emnet, 
dukkede  op  en  for  en  med  hele  Friskhedens  Farve. 

Jeg  kan  huske  fejl  i  uvæsentlige  Enkeltheder; 
i  Hovedsagen  er  Begivenhederne  nøjagtigt  og  paa- 
lideligt  gengivne. 

Vor  Literatur  er  jo  rig  paa  Beretninger  fra 
begge  vore  Krige,  men  det  er  næsten  altid  militære 
Beretninger,  og  jeg  har  i  mange  Aar  undret  mig 
over,  at  den  jyske  Krig  i  1864  ikke  belystes  fra 
et  civilt  Standpunkt, 

Jeg  har  selv  tøvet  —  maaske  altfor  længe  — 
med  de  Skildringer,  jeg  kunde  give  fra  hin  Tid; 
men  jeg  var  dog,  saa  vidt  jeg  ved,  den  Første, 
der  var  fremme  med  nogle  Skitser  fra  Okkupations- 
dagene.  Det  er,  som  Enhver  vil  kunne  se,  ikke 
Okkupationens  Historie  for  Viborgs  Vedkommende, 
jeg  har  villet  skrive  —  det  evner  jeg  ikke;  men  det 
er  Episoder,  der  belyste  hin  Tid,  som  jeg  har  troiet, 
det  kunde  have  sin  Interesse  at  fremdrage.  Den 
egentlige  Historie  maa  der  en  Kyndigere  til  at 
skrive. 

Hvor  sørgelig  end  hin  Tid  var,  er  jeg  dog  glad 
ved,  at  jeg  i  min  Ungdom  blev  dragen  ind  i  Be- 
givenheder, der  nødvendigvis  maatte  præge  sig 
varig  i  mit  Liv.  Man  opdrages  og  modnes  under 
saadanne. 

Som  Dreng  toges  mit  Sind  i  højeste  Grad 
fangen  af  Begivenhederne  i  den  første  slesvigske 
Krig.  Jeg  er  udgaaet  fra  et  jysk  Hjem,  hvor  Aanden 
fra   1848   ret   slog  ned,   og  jeg   blev  tidlig  greben 

af  Nationalfølelsen.  Jeg  mindes,  at  jeg  som  otte 
Aars  Dreng  formelig  harmedes  paa  min  prægtige 
Moder,  fordi  hun  ved  Efterretningen  om  Ryes  Fald 
ved  Fredericia  brast  i  Graad  —  vi  havde  jo  sejret, 
hvad  gjorde  saa  det,  at  Rye  var  falden,  Hurra! 

Det  var  hine  lykkelige  Barndomsaar.  Saa  kom 
i  min  Ungdom  hin  tunge  og  mørke  Tid.  Er  det 
til  at  undres  over,  at  slige  mægtige  Begivenheder 
for  stedse  maatte  præge  mit  Sind  og  min  Tænke- 
maade,  og  har  man  ikke  heri  en  naturlig  Forklaring 
af,  at  jeg  altid  har  maattet  staa  i  Forsvarsvenner- 
nes  Rækker? 

Jeg  siger  ikke,  at  vi,  der  har  oplevet  de  to 
Krige  og  alle  de  vekslende  Stemninger,  der  hørte 
dem  til,  er  mere  fædrelandskærlige  end  de  Yngre; 
det  har  jeg  ikke  Lov  til  at  sige,  og  det  mener  jeg 
heller  ikke. 

Men  jeg  tror,  at  vi,  der  har  staaet  hine  Dages 
Begivenheder  nær,  hvad  enten  det  har  været  i 
Geleddet  eller  som  Civil  under  Aaget,  har  faaet 
en  større  Ængstelse  for,  at  det  lille  udsatte  Land, 
vi  kalder  vort,  og  som  vi  Alle  holder  mere  af  end 
noget  andet  Land  i  Verden,  skal  gaa  til  Grunde 
og  udslettes  af  de  selvstændige  Nationers  Tal. 

Derfor  bliver  vi  utrættelig  ved  at  tilraabe  vore 
Landsmænd:  Forsøm  ikke  at  skærme  dette  Land 
mod  Undergang,  saa  vidt  det  overhovedet  er  men- 
neskelig muligt! 

Staar  vi  ikke  beredte  til  at  tage  en  alvorlig 
Dyst,  naar  Tj^sken  atter  skulde  ride  sin  tørstige 
Ganger  til  Vands  i  Viborg  Sø,  saa  —  ja  saa  er 
den  frygtelige  Fare  overhængende: 

At  Danmarks  Rige  kan  dø! 


ANDRE  UNGDOMSOPLEVELSER 


Da   Kjenden  var  i  Landet. 


EN  LEVENDE  BEGRAVELSE 

Der  har  en  Gang  været  berettet  om  et  mærke- 
ligt Tilfælde,  hvor  en  Brøndgraver  i  henved  to 
Døgn  var  begravet  i  en  sammenstyrtet  Brønd,  men 
desuagtet  gravedes  levende  og  uskadt  frem  fra 
denne  lange  og  tilsyneladende  haabløse  Begravelse. 

Jeg  kan  berette  om  et  lignende  Tilfælde,  der 
vel  ikke  var  saa  mærkeligt,  men  dog  i  sin  Tid 
vakte   megen   Opmærksomhed. 

En  Formiddag  kom  der  Ilbud  ind  til  Viborg 
Byfogedkontor  om  en  Ulykke,  der  var  passeret 
ude  paa  Viborg  Mark,  en  god  halv  Mil  fra  Byen. 

En  højt  anset  og  meget  afholdt  Mand,  Tømrer- 
mester Svendstrup,  der  havde  spillet  en  be- 
tydelig Rolle  i  Byens  kommunale  Liv  og  været 
Indehaver  af  mange  Tillidsposter,  havde  trukket 
sig  tilbage  til  en  lille  Landejendom,  han  havde 
købt  paa  Viborg  Mark,  og  levede  her  med  sin 
Hustru.  Han  var  endnu  en  kraftig  og  virksom 
Mand,  der  selv  tog  Del  i  alle  forefaldende  Ar- 
bejder, og  han  var  om  Formiddagen  gaaet  ned  i 
sin  Brønd  for  at  rense  denne,  da  der  pludselig 
fandt  et  Sammenskred  Sted ,  som  begravede 
Svendstrup. 

Ulykkestilfældet,  der  hurtig  rygtedes  i  Byen, 
vakte  almindelig  Sorg  og  Beklagelse,  og  der  blev 

naturligvis  øjeblikkelig  truffet  Foranstaltninger  til 
hans  Udgravning.  Jeg,  der  den  Gang  var  kon- 
stitueret i  Embedet,  sammenkaldte  strax  en  Brønd- 
graver og  nogle  af  Byens  Tømrermestre,  og  vi 
kørte,  alt  hvad  Remmer  og  Tøj  kunde  holde,  ud 
til  Ulykkesstedet,  efter  at  jeg  dog  først  af  Byens 
militære  Autoriteter  havde  faaet  Tilsagn  om  militær 
Assistance  til  Udgravningen.  Da  vi  var  komne 
ud  til  Ulykkesstedet,  var  der  allerede  samlet  en 
stor  Mængde  Mennesker,  der  var  i  Færd  med  at 
træffe   Forberedelser   til   Udgravningen. 

Jeg  havde  strax  en  Konference  med  Brønd- 
graveren og  de  sagkyndige  Tømrermestre  om  Frem- 
gangsmaaden.  Brønden  laa  tæt  op  til  et  Udhus, 
som  man  ikke  turde  gaa  synderlig  nærmere  af , 
Frygt  for  en  Sammenstyrtning,  og  uagtet  de  Sag- 
kyndige var  bange  for  nye  Jordskred  ved  den  al- 
mindelige Udgravningsmethode,  anbefalede  de  dog 
at  forsøge  en  saadan,  da  en  hurtig  Udgravning 
maatte  anses  for  en  absolut  Betingelse  for  ethvert 
Haab  om  at  finde  Svendstrup  levende. 

Under  Tømrermestrenes  og  Brøndgraverens 
Ledelse  tog  man  derfor  strax  fat  paa  Udgravningen. 
Der  var  Arbejdskraft  nok,  baade  militære  og  fri- 
villige, saa  Arbejdet  kunde  fremmes  ved  Deling  i 
Hold.  Man  var  allerede  kommen  godt  ned,  da  ud 
paa  Aftenen  det  befrygtede  nye  Sammenski'ed  fandt 
Sted,  og  det  udførte  Arbejde  var  spildt.  Jeg 
sammenkaldte  øjeblikkelig  de  Sagkyndige  til  en  ny 
Konference  om,  hvad  der  nu  var  at  gøre,  og  disse 
mente  da,  at  den  eneste  Miethode  under  disse  For- 
hold, der  kunde  anbefales,  var  at  sammentømre 
en  stærk  og  solid  firkantet  Træramme  og  grave 

den  ned.  Det  var  en  langsom  og  besværlig  Frem- 
gangsmaade,  men  den  mentes  sikker,  idet  Træ- 
siderne  vilde  forhindre   yderligene   Sammenskred. 

Jeg  godkendte  da  denne  Fremgangsmaade  og 
beordrede  den  hurtigst  sat  i  Værk,  men  det  viste 
sig  nu,  at  der  ikke  var  Tømmer  paa  Stedet  til  en 
saadan  Ramme.  En  af  Tømrermestrene  maatte 
derfor  tage  til  Byen  og  hente  det  nødvendige 
Materiale,  og  dette  maatte  jo  ske  hurtigst  muligt. 

Først  henad  Morgenstunden  var  Rammen  fær- 
dig, og  Arbejdet  kunde  paany  tage  sin  Begyndelse. 
Mange  Mennesker  havde  tilbragt  Natten  paa  Stedet, 
og  op  ad  den  følgende  Formiddag  kom  der  ridende 
og  kørende  fra  Byen  og  Omegnen  for  at  høre, 
hvorledes  det  stod  til.  Da  jeg  gennem  disse  Be- 
søgende erfarede,  at  daværende  Kaptajn  Dalgas 
var  i  Viborg,  sendte  jeg  Ilbud  ind  til  ham  og  bad 
ham  om  at  komme  ud  og  sige  os  sin  kyndige 
Mening  om  vor  Fremgangsmaade.  Han  kom  ogsaa 
hurtig  til  Stede,  og  efter  at  have  undersøgt  alle 
Forhold,  erklærede  han,  at  den  Methode,  vi  an- 
vendte, vistnok  under  de  foreliggende  Forhold  var 
den  fornuftigste,  idet  Minegange  her  vilde  frem- 
byde særlige  Vanskeligheder. 

Vi  fortsatte  altsaa  Arbejdet  og  kom  langt  ned. 
Pludselig  syntes  vi  at  høre  en  Stemme  nede  fra 
Brønden,  og  da  vi  standsede  Arbejdet  for  at  lytte, 
var  det  utvivlsomt,  at  den  Begravede  raabte  til  os 
og  altsaa  endnu  var  levende.  Det  var  henimod 
Aften,  og  der  var  gaaet  nogle  og  tredive  Timer, 
siden   Ulykken   skete. 

Der  blev  naturligvis  stor  Jubel  blandt  de  mange 
Hundrede    Tilstedeværende ,    da    det     hørtes ,    at 

Svendstrup  var  levende,  og  der  blev  tilraabt  ham 
opmuntrende  Ord  om  at  holde  Modet  oppe;  vi 
var  ham  jo  nu  ret  nær.  Efterhaanden  som  vi 
kom  længere  ned,  blev  hans  Tale  højere  og  tyde- 
ligere, men  det  var  usammenhængende  Ord,  vi 
hørte,  og  det  blev  os  hurtig  klart,  at  han  talte  i 
Vildelse.  Efterhaanden  blev  hans  Tale  til  hæse 
Raab,  der  lød  helt  uhyggelige,  men  vi  trøstede  os 
med,  at  levende  var  han  da. 

Omsider  naaede  vi  ned  til  ham,  og  Arbejdet 
foregik  nu  med  stor  Varsomhed;  man  afdækkede 
hans  Ansigt  og  Hoved,  men  fra  det  Øjeblik  af,  at 
Luft  og  Lys  trængte  ind  til  ham,  besvimede  han 
tilsyneladende  og  var  tavs. 

Da  man  var  naaet  ned  til  hans  Bæltested,  turde 
man  ikke  gaa  videre  af  Frygt  for  en  Sammen- 
styrtning, der  trods  Trærammen  i  høj  Grad  truede, 
og  da  Faren  navnlig  mentes  stor,  naar  han  blev 
trukket  op  af  det  Hul,  hvori  han  nu  stod,  be- 
sluttede man  sig  til  at  hejse  ham  op  i  stærkt  Tov- 
værk. At  anbringe  dette  forsvarligt  paa  ham,  var 
imidlertid  forbundet  med  ikke  ringe  Fare,  men 
det  blev  gjort  ved  modige  Mænd,  og  navnlig  lagde 
en  Tømrermester  Grølsted  ved  denne  Lejlighed 
stor  Behjertethed  for  Dagen. 

Svendstrup  blev  saa  paa  den  Maade  befriet  og 
under  almindelig  Deltagelse  baaret  ind  i  en  Seng, 
hvor  Distriktslægen,  der  hele  Dagen  havde  været 
til  Stede,   strax  tog  ham   under  Behandling. 

Desværre  var  og  blev  han  død.  Lægen  mente, 
at  der  var  sket  Brud  paa  Nakke-  eller  Ryghvirvler, 
men  at  den  indklemte  og  oprejste  Stilling  havdie 
bevirket,  at  Livsorganerne,  saalænge  det  var  Til- 

fældet,  kunde  fungere.     Da  han  blev  befriet,  faldt 
Legemet  sammen,  og  han  var  død. 

Dobbelt  tungt  føltes  dette  Resultat  efter  de  lyse 
Forhaabninger,  man  havde  været  berettiget  til  at 
nære,  og  særlig  den  stakkels  Enke  var  utrøstelig. 
Han  jordedes  i  Viborg  under  en  Deltagelse,  man 
ikke  i  lange  Tider  havde  været  "^idne  til. 


EN  INTERESSANT  FORBRYDER 

Under  min  Konstitutionstid  i  Viborg  Byfoged- 
embede indtraf  følgende  Begivenhed. 

Viborg  Arresthus  skulde  ogsaa  afgive  Plads  til 
de  Arrestanter,  som  indsattes  af  de  to  i  Byen  domi- 
cilerede Herredsfogderier,  Middelsom— Sønderlyng 
Herreder  og  Fjends— Nørlyng  Herreder,  medens 
Byens  Politimester  var  Arrestfoged  ogsaa  overfor 
de  Arrestanter,  der  hørte  til  de  nævnte  Juris- 
diktioner. 

Det  var  i  det  gamle  Arresthus,  hvor  Forholdene 
var  yderst  ynkelige  og  Pladsen  saa  kneben,  at  flere 
Arrestanter  ofte  maatte  anbringes  i  samme  Arrest- 
rum. Dette  var  saaledes  Tilfældet  med  4  Arre- 
stanter, der  hørte  under  Fjends— Nørlyng  Herre- 
ders Jurisdiktion;  det  var  ret  farlige  Forbrydere, 
der  flere  Gange  havde  været  straffede  og  paany 
havde  en  Bække  Synder  paa  Samvittigheden. 
Navnlig  en  af  disse,  som  jeg  her  vil  kalde  Lars, 
var  en  ret  ualmindelig  Personlighed.  Han  var  vel 
i  Begyndelsen  af  Trediverne,  høj,  bredskuldret,  ret 
en  Kæmpekarl  med  et  kønt  og  tiltalende  Ansigt, 
men  med  et  farligt  Glimt  i  de  blaa  Øjne  og  et 
energisk  Træk  omkring  Munden.    Han  havde  været 

straffet  et  Par  Gange,  og  sad  nu  arresteret  for 
nogle  grove  Forbrydelser,  saasom  Tyveri,  Indbrud 
og  Vold,  og  da  han  skulde  arresteres,  havde  han 
øvet  Vold  mod  Sognefogden  og  saaret  denne  med  en 
Høstle.  Han  ansaas  for  en  meget  farlig  Forbryder, 
der  aldrig  tilstod,  men  i  Retten  fastholdt  en  haard- 
nakket  og  irriterende  Tavshed, 

Han  og  3  Kammerater,  der  dog  var  langt  mindre 
farlige,  var  altsaa,  paa  Grund  af  Pladsens  Kneben- 
hed og  et  stort  Arrestantantal,  anbragte  i  samme 
Celle,  og  her  kunde  de  naturligvis  forhandle,  som 
de   vilde,  og  lægge   allehaande  Raad  op. 

En  Morgen  opdagede  Arrestforvareren,  at  Muren 
fra  Cellen  ud  til  en  indre  Gaard  var  gennembrudt 
og  kun  lige  holdt  sammen,  og  det  viste  sig  hurtigt, 
at  der  fra  Cellen  af  var  gjort  et  energisk  Forsøg 
paa  ved  Murens  Gennembrydning  at  undvige  fra 
Arresten,  men  netop  Morgenen  før  Planen  skulde 
gennemføres,  skete  Opdagelsen,  og  de  nødvendige 
Modforanstaltninger   blev   naturlig\ås    trufne. 

Som  Arrestfoged  afholdt  jeg  da  en  Række  For- 
hør over  de  4  Forbrydere.  De  3  tilstod  strax  alt 
og  angav  Lars  som  Hovedmanden,  der  havde  fattet 
Planen  og  energisk  fremmet  dens  Gennemførelse. 
Tanken  var  altsaa  at  bryde  ud,  men  da  man  ikke 
kunde  komme  fra  den  indre  Gaard  ud  paa  Gaden, 
var  den  aftalte  Plan  endvidere  den  at  overfalde 
og  kneble  Arrestforvareren,  til  hvis  Lejlighed  der 
var  Adgang  fra  Gaarden,  og  saa  forsvinde  ad  Hoved- 
indgangen. 

Planen  var  klar  og  tydelig  nok,  og  den  gennem- 
brudte Mur  var  jo  et  umiskendeligt  Vidnesbyrd, 
saa   at   Benægtelse   var  umulig.     De   3  var   ogsaa 

meget  villige  til  at  tale,  men  Lars  var  tavs,  og 
naar  han  svarede,  var  det  kun  med  Enstavelses- 
ord og  undvigende.  Kun  da  jeg  foreholdt  ham,  at 
de  andre  havde  angivet  ham  som  Undfanger  af 
Planen  og  som  Leder  ved  Udførelsen,  gik  der  et 
halvt  stolt,  halvt  foragteligt  Smil  over  hans  Ansigt, 
og  han  sagde:  Ja,  saadan  forholder  det  sig. 

Det  var  første  Gang,  jeg  stod  over  for  Lars,  og 
hans  karakteristiske  Ydre,  hans  Kæmpeskikkelse 
og  hans  øjensynlige  Villiestyrke  interesserede  mig 
meget.  Jeg  søgte  at  lokke  et  Smil  frem  i  hans 
ubevægelige  Ansigt  eller  dog  en  Ytring  af  Lune 
eller  Temperament,  men  alt  prellede  af  paa  hans 
urokkelige   Ro. 

Ifølge  Arrestreglementet  kunde  jeg  idømme  disse 
Arrestanter  Rottingslag,  dog  ikke  over  15  ad  Gangen, 
men  under  skærpende  Omstændigheder  kunde  der 
idømmes  15  Slag  2  Dage  i  Træk,  naar  Lægen  er- 
klærede, at  den  paagældende  kimde  taale  det.  De 
3  Ai'restanter  blev  idømt  fra  10  til  15  Slag,  hvor- 
imod Dommen  over  Lars  lød  paa  15  Slag  2  Dage 
i  Træk.  Da  jeg  afsagde  Dommen  for  Arrestanterne, 
gik  der  et  haanligt  Smil  over  Lars'  Ansigt,  men 
baade   han   og  de  Andre  forholdt  sig  tavse. 

Ved  Exekutionen,  der  skulde  udføres  af  Arrest- 
forvareren, en  forhenværende  Vagtmester  i  Hu- 
sarerne, skulde  saavel  Distriktslægen  som  jeg  være 
til  Stede.  Og  Dagen  oprandt.  Tidlig  om  Morgenen 
bragtes  der  mig  Meddelelse  om,  at  Arrestanterne 
efter  Lars's  Opfordring  havde  vedtaget  at  tage 
Pryglene  uden  at  kny,  og  derefter,  idet  de  pas- 
serede forbi  mig,  sige:  „Tak!"  Denne  Meddelelse 
generede  mig  meget,  fordi  jeg  var  betænkt  paa  at 

eftergive  Lars  den  anden  Dags  Straf  eller  dog  en 
Del  af  den,  men  gennemførte  han  den  nu  lagte 
Plan,  hvad  jeg  havde  Grund  til  at  tro,  mente  jeg, 
al  Eftergivenhed  vilde  være  paa  urette  Plads. 

I  Raadhusets  Forsal  skulde  Exekutionen  fore- 
gaa,  efter  at  Distriktslægen  først  havde  undersøgt 
de  4  Arrestanter  og  erklæret,  at  de  kunde  taale 
Pryglene.  Arrestforvareren  —  den  gamle  Vagt- 
mester —  stod  med  Rottingen  parat  til  at  give 
eftertrykkelige  Slag  som  Tak  for  den  Medfart,  der 
var  tiltænkt  ham,  h\is  Udbrudsplanen  var  lykkedes, 
og  Distriktslægen  og  jeg  stillede  os  op  inden  for 
Indgangsdøren,  hvorigennem  Arrestanterne  skulde 
føres.  To  Politibetjente  førte  en  for  en  Synderne 
frem    og   holdt   dem   under   Exekutionen. 

Det  var  første  Gang,  jeg  overværede  en  slig 
Pryglescene,  og  jeg  skal  aldrig  ønske  at  overvære 
nogen  igen,  saa  raa  og  modbydelig  forekom  Straffen 
mig,  skønt  jeg  senere  er  kommen  til  den  Erken- 
delse, at  der  er  Tilfælde,  hvor  den  med  Rette  bor 
anvendes. 

Den  første  Arrestant,  der  skulde  have  de  10 
Slag,  førtes  ind,  og  Exekutionen  begyndte.  Strax 
ved  det  andet  Slag  brølede  han  i  vilden  Sky  og 
blev  ved  dermed;  han  var  som  en  sammenfalden 
Klud,  da  han  førtes  bort,  og  han  glemte  natur- 
ligvis at  sige  Tak  til  mig.  Ganske  paa  samme 
Vis  gik  det  de  to  af  hans  Kammerater,  de  hylede 
i  vilden  Sky  og  ludede  forbi  mig  uden  at  se 
paa   mig. 

Saa  kom  Turen  til  Lars,  og  jeg  iagttog  ham 
nøje.  Han  kom  ind  med  en  rank  Holdning  og 
saa  mig  stift  ind  i  Øjnene.     Med  særlig  Omhu  ud- 

delte  Ai'restforvareren  Slagene  til  ham,  de  lød 
formelig  som  hule  Drøn.  Han  stod  rank  og  oprejst 
og  ikke  en  Klagelyd  undslap  ham.  Læberne  var 
fast  sammenklemte,  Ansigtet  næsten  opsvulmet  af 
sammenpresset  Blod  og  Aarerne  i  Tindingerne 
tykke  og  synlige.  Han  tog  sine  15  Slag  paa  den 
blodige  og  flaaede  Ryg  uden  det  fjerneste  Svag- 
hedstegn og  gik,  da  Exekutionen  var  endt,  rank 
og  stolt  forbi  mig,  idet  han  bøjede  Hovedet  og 
med    fast    Stemme    sagde:    „Tak!" 

Jeg  var  paa  en  Gang  imponeret  af  hans  vældige 
Villiestj'rke  og  harmfuld  over  hans  respektstridige 
Optræden,  og  jeg  sagde,  saa  han  hørte  det,  vil 
Hr.  Distriktslægen  ikke  være  saa  venlig  at  under- 
søge Lars  i  Morgen  tidlig  og  se,  om  han  op  ad 
Dagen  kan   taale   15  Slag  til. 

Hele  Dagen  gik  jeg  og  haabede,  at  han  vilde 
fortryde  sin  Færd  og  gøre  en  Undskyldning,  idet 
jeg  gennem  en  af  Betjentene  havde  ladet  Lars  vide, 
at  hvis  han  vilde  gøre  det,  vilde  jeg  være  tilbøjelig 
til  at  formilde  Straffen  eller  eventuelt  helt  efter- 
give ham  den.  Jeg  vilde  heller  ikke  have  havt 
noget  imod,  at  Distriktslægen  havde  erklæret,  at 
Lars  ikke  kunde  taale  Prygl;  thi  højst  nødig  over- 
værede jeg  en  saadan  Scene  igen. 

Men  Lars  lod  ikke  høre  fra  sig,  og  da  jeg  Dagen 
efter  sendte  en  Betjent  hen  for  atter  at  spørge 
ham,  om  han  vilde  gøre  en  Undskj'ldning,  vendte 
han  med  Foragt  Betjenten  Ryggen.  Distriktslægens 
Erklæring  gik  ud  paa,  at  der  intet  var  i  Vejen 
for  Exekutionens  Gentagelse,  og  vi  maatte  da  til 
det  igen,   hvor  nødig  jeg  end  vilde. 

Den  samme  Scene  som  Dagen  forud  gentog  sig 
da.  Han  tog  sine  15  Slag  paa  den  blodige,  sønder- 
flængede  Rj^g  uden  at  give  et  Kny  fra  sig  og  uden 
at  synke  i  Knæ.  Lige  rank  og  oprejst  gik  han 
forbi  mig,  saa  mig  stift  ind  i  Øjnene,  men  sagde 
ikke  noget.  Jeg  beundrede  ham  og  havde  samtidig 
den  største  Medlidenhed  med  ham.  Strax  efter 
Exekutionen  fik  han  Lænker  om  Benene  for  at 
hindre  ethvert  senere  Flugtforsøg. 

Tanken  om  denne  mærkelige  Forbryder  fulgte 
mig  hele  Dagen,  og  jeg  blev  baade  glad  og  over- 
rasket, da  jeg  henimod  Aften  af  Arrestforvareren 
fik  Underretning  om,  at  Arrestanten  ønskede  en 
Samtale  med  mig  under  fire  Øjne.  Baade  Arrest- 
forvareren og  Betjentene  fraraadede  mig  at  gaa  ene 
ind  til  den  farlige  Forbryder  i  den  ophidsede  Stem- 
ning, han  maatte  antages  at  være,  men  jeg  var 
fast  bestemt  paa  det  og  traf  kun  Foranstaltninger 
til,  at  der  kunde  bringes  mig  Hjælp,  om  det  skulde 
^^se  sig  nødvendigt. 

Der  var  Skumring  i  hans  Celle,  da  jeg  traadte 
ind  til  ham;  han  stod  oprejst  ligeoverfor  mig  og 
saa  paa  mig  med  et  Udtryk,  hvori  jeg  mente  at 
spore  mildere  Følelser,  og  dette  bekræftede  sig 
hurtigt.  Han  sagde  med  bevæget  Stemme,  at  han 
fortrød  sin  Adfærd,  og  det  var  kun  den  Trods, 
som  Modgangen  i  Livet  havde  gjort  saa  stærk,  der 
havde  gjort  det  umuligt  for  ham  at  bøje  sig.  Nu, 
da  han  havde  lidt  sin  Straf,  vilde  han  blot  sige  mig, 
at  han  godt  følte,  at  jeg  ikke  havde  kunnet  handle 
anderledes,  og  at  han  havde  fortjent,  hvad  han 
havde  faaet.  Da  jeg  spurgte  ham,  om  der  ikke  var 
noget,   jeg   kunde   lette    hans    Arresttid   med,    bad 

han  om  nogle  Bøger.  Jeg  lovede  ham  disse  og 
stak  en  Skraa  til  ham  samt  lovede  at  tage  mig 
af  ham,  hvor  jeg  kunde.  Med  et  kraftigt  Haand- 
tryk   skiltes   vi. 

Senere  sendte  han  mange  Gange  Bud  efter  mig, 
og  jeg  kom  ogsaa  af  mig  selv.  Der  udviklede  sig 
efterhaanden  et  mærkeligt  Forhold  imellem  os; 
jeg  stak  til  ham,  hvad  jeg  mente  at  kunne  for- 
svare, han  fik  Bøger,  som  han  var  glad  ved,  af 
og  til  lidt  Extraforplejning  og  jævnlig  Tobak.  Han 
aabnede  sig  mere  og  mere  for  mig,  saa  jeg  kom 
til  at  holde  af  ham.  Han  var  egentlig  et  blødt 
og  modtageligt  Gemyt,  men  han  var  kommen  skævt 
ind  paa  Livet,  og  det  havde  udviklet  en  ubændig 
Trods  hos  ham  og  et  Had  til  Samfundet.  Han 
havde  haft  et  daarligt  Hjem  og  aldrig  lært  noget, 
men  han  var  i  Besiddelse  af  usædvanlig  gode  Evner, 
og  mange  Gange  slog  det  mig,  at  han  med  sine 
Evner  og  sin  Villiestyrke  kunde  have  bragt  det 
vidt  i  Livet,  hvis  der  var  faldet  lidt  Sol  paa 
hans  Vej. 

Der  opstod  et  ligefrem  venskabeligt  Forhold 
imellem  os,  og  han  var  synlig  glad,  hver  Gang 
jeg  kom.  Men  trods  alle  mine  Forsøg  paa  at 
faa  ham  til  at  bekende  sine  Synder  lige  overfor 
sin  Forhørsdommer,  var  han  ikke  at  formaa  her- 
til, og  overfor  denne  blev  han  tavs  og  indesluttet 
og  ikke  til  at  drive  af  Stedet. 

Saa  kom  der  en  Kommissionsdommer  til  Skive 
for  at  hitte  Rede  i  en  Række  Forbrydelser,  og  da 
Lars  viste  sig  indviklet  i  nogle  af  disse,  rekvirerede 
Kommissionsdommeren,  Assessor  Behrend,  ham 

til  Skive.  Da  han  hørte  dette,  erklærede  han  at 
ville  bekende,  men  krævede,  at  jeg  skulde  være 
til  Stede  under  Forhøret.  Saaledes  skete  det  da, 
og  han  aflagde  fuld  Bekendelse,  hvorefter  han 
dømtes  til  8  Aars  Tugthus.  Vi  tog  en  hjærtelig 
Afsked  med  hinanden  —  da  græd  han,  og  jeg  har 
aldrig   hørt   om   ham    siden. 


ET  SKÆBNESVANGERT  TILFÆLDE 

Den  Begivenhed,  jeg  nu  skal  omtale,  foregik 
en  af  de  sidste  Dage  i  Juni  Maaned  1866  og  vakte 
den  Gang  nogen  Opmærksomhed,  saa  den  ogsaa 
blev  udførlig  omtalt  i  Hovedstadspressen. 

Jeg  var  den  Gang  konstitueret  paa  eget  An- 
og  Tilsvar  som  Byfoged  i  Viborg  under  Embeds- 
vakance,  havde  været  det  en  halv  Snes  Maaneder 
og  skulde  netop  i  de  første  Dage  af  Juli  Maaned 
aflevere  Embedet  til  den  udnævnte  Byfoged,  Soren- 
skriver Kock  fra  Færøerne. 

Det  var  altsaa  en  af  de  sidste  Dage  af  Juni 
Maaned,  at  jeg  en  solklar  og  herlig  Sommerdag 
kom  ned  paa  Kontoret,  hvor  jeg,  efter  Sædvane, 
først  lod  Politibetjentene  berette,  hvad  der  i  Nattens 
Løb  maatte  være  forefaldet  i  Byen.  Der  var  den 
Gang  2  faste  Politibetjente,  Hansen  og  Møller, 
begge  Veteraner  fra  den  første  slesvigske  Krig,  og 
1  Reservebetjent,  Bech,  en  ældre,  men  kraftig 
Mand  med  megen  Interesse  for  Politivirksomheden. 

De  to  første  Betjente  havde  intet  særligt  at  be- 
rette og  Bech  i  og  for  sig  heller  ikke,  men  han 
meddelte  dog,  at  der  til  en  Værtshusholder  Sal- 
ling i  Graven  var  kommen  en  ung  Bondekarl 
ridende  paa  en  Hest  i  Tøjret.  Dette  er  naturligvis 
altid  et  mistænkeligt  Symptom;  men  i  det  Forhør, 

Bech  i  den  Anledning  havde  underkastet  ham, 
havde  han  klaret  sig  godt.  Han  fortalte,  at  han 
af  Proprietær  Kastrup  til  Kastrupgaard  ved 
Hobro  var  lejet  til  at  ride  Hesten  til  Viborg  og 
der  indskrive  den  med  Jernbanen  til  ,en  Gæstgiver- 
gaard  i  Skive.  Hesten  var  solgt  til  en  Mand  i 
Skiveegnen,  der  skulde  afhente  den  i  den  nævnte 
Gæstgivergaard,  og  herom  havde  Kastrup  skrevet 
baade  til  Køberen  og  til  Gæstgivergaarden.  Karlen 
havde  af  Kastrup  faaet  Tilladelse  til  at  ride  Hesten 
i  Tøjret,  som  saa  fulgte  med  Hesten,  for  at  blive 
fri  for  at  bære  Bidsel,  Dækken  og  Springsadel 
tilbage.  Bech  havde  forvisset  sig  om,  at  Hesten 
paa  Jernbanen  var  indskreven  Ul  bemeldte  Gæst- 
givergaard i  Skive. 

Dette  lød  ganske  vist  noget  underligt;  men  det 
var  jo  ingenlunde  utænkeligt,  og  da  jeg  spurgte 
Bech,  hvad  Indtryk  Karlen  havde  gjort,  og  om 
der  var  Anledning  til  at  skride  ind,  svarede  Bech, 
at  Karlen  havde  gjort  et  særdeles  godt  og  troværdigt 
Indtryk  paa  ham,  og  at  han  nærmest  var  tilbøjelig 
til  at  tro,  at  der  ikke  var  noget  i  Vejen. 

Imidlertid,  Vejret  var,  som  alt  sagt,  straalende, 
og  Kontorluften  lidet  indbydende,  og  da  jeg  følgelig 
ikke  havde  noget  imod  en  lille  Friluftsexpedition, 
sagde  jeg  til  Bech,  at  vi  jo  kunde  følges  ad  op 
til  Værtshusholder  Salling  og  faa  fat  i  Karlen. 
Dette  gjorde  vi  saa,  uden  at  jeg  egentlig  paa  dette 
Tidspunkt  var  klar  over,  hvad  jeg  vilde  gøre.  Bech 
kaldte  Karlen  ud  til  mig.  Det  var  en  høj,  smuk 
Bondekarl  i  Tyverne  med  et  aabent  og  tiltalende 
Ansigt.  Jeg  examinerede  Karlen,  fik  samme  Be- 
sked,   som    Bech   havde   faaet,    og   Karlen   gjorde 

Da  Fjenden  var  i  Landet.  9 

ogsaa  paa  mig  et  paalideligt  Indtrj'k,  saa  at  jeg 
var  mest  tilbøjelig  til  at  tro,  at  han  talte  sandt; 
men  jeg  vilde  dog  ikke  strax  opgive  Ævret. 

Derfor  beordrede  jeg  Karlen  og  Bech  til  at 
følge  med  mig  ned  paa  Banegaarden,  hvor  jeg  nær- 
mere vilde  undersøge  Forholdene.  Under  denne 
Vandring  gik  Karlen  midt  imellem  Bech  og  mig, 
Bech  paa  højre  Side  af  ham,  jeg  paa  venstre. 

Undervejs  bad  Karlen  mig  endelig  ikke  skaffe 
ham  i  Forlegenhed  ved  at  standse  Hesten,  hvad 
jeg  havde  sagt,  jeg  vilde,  og  jeg  svarede,  at  hvis 
Karlen  havde  rent  Mel  i  Posen,  vilde  der  ikke  ske 
ham  noget,  hvorimod  jeg  tog  Ansvaret  for  at  standse 
Hesten  og  telegrafere  til  Hobro  om  Sagen.  Dette 
syntes  at  genere  Karlen;  men  hans  Ængstelse  kunde 
jo  dog  have  en  ret  naturlig  Begrundelse,  og  jeg 
var  endnu  ikke  helt  klar  over,  hvad  jeg  vilde  gøre. 

Vor  Vej  gik  igennem  en  Gade ,  der  hedder 
„Dumpen".  Her  standser  Husrækken  paa  højre 
Side  noget  nede  i  Gaden,  og  der  kommer  en  aaben 
Mark,  der  skraaner  op  imod  Byens  Plantageanlæg. 
Da  vi  kom  hertil  og  netop  skulde  dreje  ned  ad  Vejen 
til  Banegaarden,  overraskedes  jeg  pludselig  ved  et 
vældigt  Næveslag  paa  min  højre  Kind,  saa  jeg  tum- 
lede til  Siden,  dog  uden  at  falde,  og  da  jeg  for- 
bavset saa  mig  om,  laa  Bech  paa  Gaden,  og  Karlen 
løb   af  alle   Kræfter  op   ad   Marken. 

I  samme  Øjeblik  var  jeg  naturligvis  klar  over, 
at  Hesten  var  stjaalen,  og  jeg  løb,  saa  hurtigt, 
jeg  evnede,  op  efter  Karlen.  Jeg  var  den  Gang 
ung  og  lettilbens,  og  det  blev  mig  hurtigt  klart, 
at  jeg  kunde  løbe  Karlen  op.  Jeg  havde  imidlertid 
ikke  saa  meget  som  en  Stok  med  mig,  men  i  min 

Lomme  havde  jeg  en  stor  Dørnøgle,  og  den  fik 
jeg  under  Løbet  halet  frem  for  at  bruge  den  som 
Vaaben. 

Jeg  raabte  til  ham,  at  han  skulde  standse;  han 
svarede,  at  han  vilde  „undlive"  mig,  hvis  jeg  kom 
til  ham,  og  Jagten  fortsattes.  Det  var  mig  om  at 
gøre  at  faa  at  vide,  om  han  var  bevæbnet  eller 
ikke,  og  jeg  sprang  derfor  hen  imod  ham  for  at 
se,  om  han  vilde  trække  Vaaben,  hvad  han  dog 
ikke  gjorde.  Vi  nærmede  os  imidlertid  Plantage- 
anlæget,  og  der  turde  jeg  ikke  lade  ham  komme 
ind,  for  at  han  ikke  skulde  smutte  fra  mig  mellem 
Træerne. 

Jeg  besluttede  mig  da  til  at  tage  ham,  hvad 
Følgen  end  vilde  blive;  han  var  større  og  stærkere 
end  jeg,  det  var  jeg  klar  over;  men  jeg  vilde  slaa 
først  og  saa  hænge  mig  paa,  til  der  kom  Hjælp.  Jeg 
turde  jo  forudsætte,  at  Betjenten  atter  var  kommen 
paa  Benene,  og  at  Folk  maatte  have  set,  hvad 
der   var  sket,   og   var   ilet   efter   os. 

Altsaa  sprang  jeg  ind  paa  ham,  slog  ham  med 
min  Nøgle  i  Tindingen,  saa  Blodet  sprøjtede  ud, 
men  i  samme  Nu  greb  han  mig  i  Struben,  sønder- 
rev alt,  hvad  jeg  havde  paa  Hals  og  Bryst,  og 
søgte  at  kvæle  mig  med  sine  kraftige  Hænder.  Vi 
var  nu  inde  paa  Livet  af  hinanden,  og  det  gjaldt 
en  Kamp  paa  Liv  og  Død.  Vel  følte  jeg,  at  han 
var  ved  at  kvæle  mig;  men  da  jeg  mærkede,  jeg 
kunde  løfte  ham,  gik  der  en  befriende  Følelse 
igennem  mig.  Et  Øjeblik  efter  var  han  kastet  og 
maatte  slippe  sit  Tag  i  mig,  og  i  min  voldsomme 
Ophidselse  lagde  jeg  mit  Knæ  paa  hans  Bryst, 
saa  han  gav  sig  og  bad  for  sig.     Jeg  sagde  da,  at 

han  skulde  bekende,  og  det  gjorde  han,  og  jeg 
lettede  da  mit  Tag  i  ham.  Han  blødte  voldsomt, 
og  selv  blødte  jeg  stærkt,  saa  vi  saa  nydelige  ud. 

Alt  dette  gik  jo  for  sig  hurtigere,  end  det  kan 
fortælles,  og  ved  at  vende  mig  om,  saa  jeg  nu  en 
halv  Snes  Mennesker  komme  løbende  med  Be- 
tjenten i  Spidsen.  Saasnart  han  naaede  os,  be- 
gyndte han  i  sin  Forbitrelse  at  slaa  løs  med  Stok- 
ken paa  den  liggende  Karl,  hvad  jeg  dog  hurtigt 
afværgede,  og  i  de  tililende  Folks  Paahør  bekendte 
Karlen  da,  at  han  havde  stjaalet  Hesten  paa 
Kastrupgaards  Mark. 

Karlen  blev  nu  rejst  op,  men  kunde  ikke  støtte 
paa  del  ene  Ben,  hvad  jeg  troede  var  Simulation; 
men  han  forsikrede,  at  Benet  maatte  være  brækket. 
Det  var  det  dog  ikke,  men  derimod  stærkt  for- 
stuvet. Betjenten  og  en  anden  Mand  blev  nu  be- 
ordret til  at  støtte  ham,  og  et  mærkehgt  Optog 
begav  sig  tilbage  til  Byen :  den  konstituerede  Politi- 
mester stærkt  blødende  og  oversprøjtet  med  Blod, 
en  Bondekarl,  ligeledes  stærkt  blødende,  hængende 
om  Betjent  Bechs  Hals,  og  et  stadigt  voxende  Følge 
af  Nysgerrige. 

Vejen  gik  atter  Ul  Banegaarden  for  at  stoppe 
Hesten,  og  den  stakkels  Karl  henvendte  sig  gen- 
tagne Gange  til  mig  med  Bebrejdelser  over,  hvilken 
Ulykke,  jeg  havde  gjort.  Jeg  fik  Indtrykket  af, 
at  han  havde  mere  at  bekende,  og  da  jeg  spurgte 
ham  derom,  svarede  han  mig,  at  det  skulde  han 
nok  senere  sige  mig. 

Hesten  blev  standset,  og  vi  begav  os  strax  op 
paa  Raadhuset,  hvor  Retsvidnerne  blev  tilkaldte 
og  Retten  sat. 

Den  stakkels  Sjmder  afgav  nu  under  Forhøret 
følgende  Bekendelse.  Han  var  Dagen  før  bleven 
løsladt  fra  Hobro  Arrest  efter  en  Vand-  og  Brød- 
straf, vistnok  for  Tyveri.  Ude  paa  Hobro  Mark 
boede  hans  Plejemoder,  det  eneste  Menneske,  der 
havde  været  god  imod  ham,  og  hvem  han  stod  i 
Taknemmelighedsgæld  til.  Han  vidste,  at  hun 
havde  Penge  i  et  Skab,  der  hang  ved  Siden  af 
hendes  Seng.  Hun  var  Enke  og  boede  ene,  og 
Karlen  besluttede  da  at  bryde  ind  hos  hende  og 
stjæle  hendes  Penge.  Dette  gjorde  han  ved  Mid- 
natstid, men  da  hun  vaagnede  under  Indbrudet, 
slog  Karlen  hende  ihjel  med  en  Lægte,  og  efter 
at  have  forøvet  Tyveriet  stak  han  Ild  paa  det 
enligt  liggende  Hus,  der  helt  nedbrændte.  Han 
stjal  saa  Hesten  paa  Kastrupgaards  Mark  og  red 
paa  den  til  Viborg,  hvorfra  det  var  hans  Hensigt 
at  rejse  Syd  paa  med  Banen  ud  af  Landet.  I  hans 
Logi  i  Graven  fandtes  flere  hundrede  Daler,  Enkens 
opsparede  Penge. 

Efter  at  denne  uhyggelige  Tilstaaelse  var  pro- 
tokolleret, blev  Karlen  under  forsvarlig  Bevogt- 
ning sendt  til  Hobro,  og  samtidig  telegraferedes 
der  til  Politikontoret  der,  at  Forbryderen  var 
undervejs,  og  hvilken  Tilstaaelse  han  havde  aflagt. 

I  Hobro  vidste  man,  at  Enkens  Hus  var  brændt, 
og  at  hun  var  indebrændt,  men  mente,  at  det 
skyldtes  en  ulykkehg  Hændelse;  man  vidste  end- 
videre, at  der  var  stjaalet  en  Hest  paa  Kastrup- 
gaards Mark,  men  Mistanken  herfor  havde  taget  en 
anden  Betning. 

Den  Gang  var  jeg  stolt  af  min  Bedrift,  for  hvilken 
jeg  da  ogsaa   høstede  Bos   af  mine   Overordnede, 

senere  i  Livet  har  det  ofte  tynget  mig,  at  jeg  ved 
et  Tilfælde  kom  til  at  gribe  saa  afgørende  ind  i 
dette  Menneskes  Skæbne. 

Var  jeg  den  Dag  bleven  paa  Kontoret  og  havde 
passet  Forretningerne  der,  i  Stedet  for  at  lokkes 
af  Friluftstilbøjeligheder,  vilde  Karlen  sagtens  være 
sluppen  bort  og  hans  Brøde  aldrig  opdaget.  Nu 
greb  jeg  ved  et  Lune  hos  mig  voldsomt  ind  i  hans 
Tilværelse,  og  jeg  kan  endnu  nu  og  da  generes 
af  det  fortvivlede  Blik,  han  sendte  mig,  da  han 
efter  Kampen  førtes  ned  til  Banegaarden.  Jeg  blev 
jo   ved   el   Tilfælde   hans   Skæbne. 

Han  blev  dømt  fra  Livet,  men  benaadet  med 
livsvarigt  Tugthus,  og  nu,  efter  over  40  Aars  For- 
løb, maa  han  enten  være  død  eller  løsladt  fra 
Straffeanstalten.  Derfor  har  jeg  ikke  her  villet 
nævne  hans  Navn.  Han  kunde  jo  leve  endnu  og 
maaske  føre  en  hæderlig  Vandel,  og  jeg  ønsker 
ikke  anden  Gang  at  være  hans  Skæbne. 


DA  KONG  CHRISTIAN  VAR 
MEDARBEJDER  VED  „DAGBLADET" 

Del  var  i  September  1876.  Jeg  var  den  Gang 
ansat  ved  „Dagbladet",  og  da  Viborg  Domkirke 
efter  endt  Ombygning  med  stor  Højtidelighed 
skulde  indvies,  og  samtidig  Randers — Grenaabanen 
skulde  overleveres,  anmodede  iRedaktør  Topsøe 
mig  om  at  tage  til  Jylland  og  til  „Dagbladet"  referere 
disse  Indvielser,  der  fik  et  særligt  festligt  Præg 
derved,  at  ikke  blot  hele  vor  Kongefamilie,  men 
ogsaa  Kong  Georg  og  Dronning  Olga  deltog 
i   dem. 

Om  den  første  Del  af  Turen  er  kun  at  bemærke, 
at  de  Kongelige  allevegne,  hvor  de  kom  frem,  om- 
bølgedes af  Befolkningens  Jubel,  og  at  der  over 
alle  Festlighederne  hvilede  en  hjertelig  og  hyggelig 
Stemning,  der  virkede  betagende  paa   Deltagerne. 

Efter  Randers— Grenaabanens  Indvielse  var  der 
stor  Kongemiddag  i  Randers,  i  hvilken  Pressens 
Repræsentanter  selvfølgelig  deltog. 

Foruden  de  lokale  Blade  var  flere  Hoved- 
stadsblade repræsenterede,  og  Jernbanebestyrelsen 
havde  stillet  en  særlig  Waggon  til  Pressemændenes 
Disposition. 

Ved  Bortkørselen  fra  Randers  erfaredes  det,  at 
der  paa  Vejen  til  Viborg  skulde  gøres  et  Ophold 


136 

i  Langaa,  idet  de  paagældende  Amts-  og  Sogne- 
raad  havde  udbedt  sig  og  erholdt  de  Kongeliges 
Indvilligelse  i,  at  der  ogsaa  her  arrangeredes  en 
Festlighed  for  Majestæterne  og  de  kongelige  Høj- 
heder. 

Da  det  var  givet,  at  Pladsen  her  vilde  blive 
meget  indsnævret,  blev  der  truffet  den  Aftale  mel- 
lem Pressens  Repræsentanter,  at  den  eller  de,  der 
naaede  længst  frem  i  Festsalen  og  følgelig  fik  mest 
at  se,  loyalt  skulde  referere  det  Iagttagne  for  Kol- 
legerne. 

Ved  et  heldigt  Tilfælde  kom  jeg  meget  højt  op 
i  Salen,  saa  jeg  stod  ved  Siden  af  det  med  Frugter, 
Forfriskninger  og  Champagne  overfyldte  Festbord, 
og  da  jeg  saa  mig  omkring,  opdagede  jeg,  at  der 
ikke  var  andre  Pressemænd  til  Stede  her  end  en 
Referent  for  et  Randersblad,  saa  vidt  jeg  husker 
en  Lærer  Thorup.  Det  gjaldt  følgelig  for  mig 
at  bruge  mine  Øjne  og  Øren,  da  jeg  aabenbart 
her  blev  Vejlederen  for  mine  københavnske  Kol- 
leger, og  jeg  gjorde  da  ogsaa  mange  interessante 
Iagttagelser.  Jeg  saa  Hs.  kgl.  Højhed  Kronprin- 
sen placere  sig  ved  et  lille  Rord  henne  ved  Salens 
modsatte  Sidevæg,  stadig  omgiven  af  en  Kreds  af 
Rønder,  som  han  med  den  lykkelige  Gave,  han 
besidder,  paa  sin  lette,  jævne  og  vindende  Maade 
holdt  en  livlig  Samtale  i  Gang  med  til  øjensynlig 
Glæde  for  Røndeme. 

Tæt  ved  Festbordet  stod  Hds.  kgl.  Højhed  Prin- 
sesse Thyra  —  Hertuginden  af  Cumberland  — 
omgiven  af  og  ivrigt  konverserende  nogle  intelligente 
jyske  Rønder,  der  i  deres  Iver  for  at  drikke  med 
og  tale  med  Prinsessen  hvert  Øjeblik  spildte  Cham- 

pagne  ned  ad  hendes  Kjole,  men  det  afficerede 
aldeles  ikke  Hds.  kongelige  Højhed. 

Jeg  stod  nær  nok  til  at  kunne  høre  Brudstykker 
af  Samtalen,  der  bl.  a.  drejede  sig  om  Dronning 
Olga,  som  stod  ved  den  modsatte  Side  af  Bordet, 
og  jeg  hørte  da  Prinsessen  forsikre  Bønderne,  at 
den  græske  Dronning  baade  talte  og  forstod  Dansk. 
Da  Bønderne  syntes  at  tvivle  herom,  kaldte  Prin- 
sesse Thyra  højt  paa  sin  Svigerinde,  der  strax 
kom  over  til  hende,  og  da  hun  hørte,  hvorom  Sam- 
talen drejede  sig,  sagde  hun  paa  Dansk,  ganske 
vist  med  en  skarp  Akcent,  at  hun  godt  forstod 
Dansk,  og  at  hun  havde  glædet  sig  meget  til  at 
være  sammen  med  de  loyale  og  trofaste  jyskie 
Bønder.  Disse  straalede  henrykt  og  var  synlig 
overraskede. 

Deres  Majestæter,  Kongen,  Dronningen  og 
Kong  Georg  gik  omkring  og  konverserede  de  Fest- 
indbydere, der  omgav  dem,  i  Salens  øverste  Ende. 
Jeg  var  som  sagt  naaet  frem  til  denne  Del  af 
Salen,  og  da  jeg  var  festklædt  fra  Middagen  i  Ran- 
ders, formoder  jeg,  at  Hs.  Majestæt  Kongen  har 
antaget  mig  for  en  af  Festarrangørerne.  Jeg  saa 
et  Par  Gange  Hs.  Majestæts  Blik  fæstet  paa  mig, 
og  et  Øjeblik  efter  stilede  han  hen  imod  mig  og 
spurgte  mig,  hvem  jeg  var. 

Jeg  maatte  da  meddele,  at  jeg  var  mødt  som 
Referent  for  „Dagbladet",  og  Hans  Majestæt  gjorde 
da  nogle  anerkendende  Bemærkninger  om  dette 
loyale  Blad.  Dette  gav  mig  Anledning  til  at  sige, 
at  Bladet  i  alle  Tilfælde  var  lykkelig  over  at  kunne 
bringe   Meddelelser    ud  over  Landet  om  den   Be- 

gejstring  og  Jubel,  hvormed  Majestæterne  allevegne 
var  bleven  mødt,   hvortil   Kongen  livligt  svarede: 

„Ja,  ikke  sandt!  Denne  Modtagelse 
gør  ogsaa  Dronningen  og  mig  meget 
lykkelig  e." 

Samtalen  fortsattes  endnu  et  Øjeblik,  hvorefter 
Kongen  pludselig  sagde :  „J  eg  kan  give  Deres 
Blad  en  Nyhed;  den  er  desværre  sørge- 
lig, men  den  er  korrekt.  Jeg  har  i  dette 
Øjeblik  modtaget  Telegram  om,  at 
Biskop  Laub  er  bleven  syg  og  ikke  kan 
indvi  Domkirken,  hvorimod  Biskop 
Brammeri  Aarhusvil  trædei  hans  Sted. 
De  kan  godt  telegrafere  dette  til  Deres 
Blad  —  det  er  ganske  korrekt." 

Jeg  takkede  Hs.  Majestæt  for  den  Naade,  han 
viste  det  Blad,  jeg  repræsenterede,  hvortil  Kongen 
med  Liv  svarede: 

„Ja,  jeg  har  altsaa  ved  denne  Lejlig- 
hed været  Medarbejder  ved  „Dagbla- 
det";   jeg  ønsker  at  drikke  et  Glas  med  Dem." 

Jeg  havde  intet  Glas,  hvorfor  Kultusminister 
Fischer,  der  stod  tæt  ved  og  paahørte  Samtalen, 
rakte  mig  et  Glas  fra  Bordet,  og  Hs.  Majestæt 
drak  da  med  mig  paa  dette  Medarbejderskab. 

Det  var  øjensynligt,  at  Hs.  Majestæt  vilde  fort- 
sætte Samtalen,  men  nu  blev  der  slaaet  paa  et 
Glas,  og  Herredsfoged  Borch  rakte  Dronningen 
en  Buket  og  holdt  en  Tale  til  Hds.  Majestæt. 

Kongen  havde  drejet  sig  om,  da  Slaget  paa 
Glasset  lød,  og  sagde  derefter  til  mig: 

„N u    maa    vi    To    nok    være    opmærk- 

somme!"  hvorefter  Majestæten  med  ©t  venligt  Nik 
til  mig  traadte  nærmere  hen  til  Taleren. 

Hds.  Majestæt  Dronningen  havde  hele  Tiden 
med  stor  Opmærksomhed  fulgt,  hvem  Kongen  talte 
med,  og  da  Samtalen  med  mig  varede  usædvanlig 
længe,  saa  jeg  Hds.  Majestæts  Blik  gentagne  Gange 
fæstet  paa  mig.  Jeg  var  paa  det  Rene  med,  at 
Hds.  Majestæt  antog  mig  for  en  af  Egnens  Nota- 
biliteter, siden  Kongen  ofrede  mig  saa  mange  Ord 
og  saa  ostentativt  drak  et  Glas  med  mig,  og  jeg 
forudsaa,  at  nu  vilde  Hds.  Majestæt  ogsaa  vise 
mig  Bevaagenhed  og  hilse  paa  mig. 

Saasnart  Herredsfoged  Borchs  Tale  var  endt 
og  Hurraerne  hendøede,  saa  jeg  Dronningen  stile 
hen  imod  mig,  og  Kultusminister  Fischer  bøjede 
sig  hen  til  mig  og  hviskede: 

,,De  maa  tale   højt  til   Dronningen." 

Hvor  lykkelig  og  glad  jeg  under  andre  Forhold 
vilde  have  været  ved  en  Samtale  med  Dronningen, 
følte  jeg  mig  trykket  af  den  foreliggende  Situation. 
Jeg  maatte  med  høj  Stemme  berøvfe  Hds.  Maje- 
stæt en  Illusion  og  fremstille  mig  som  en  ganske 
jævn  Bladreporter,  og  jeg  søgte  derfor  at  trække 
mig  lidt  tilbage  bag  mine  to  Sidemænd,  Hofjæger- 
mester —  senere  Landbrugsminister  —  F.  Friis 
og  Hofjægermester,  Major  Honnens  de  Lich- 
t  e  n  b  e  r  g. 

Hds.  Majestæt  naaede  hen  til  os  og  hilste  hjerte- 
lig paa  os,  og  Hofjægermester  Honnens  de  Lichten- 
berg,  der  stod  nærmest,  indviklede  med  et  let  Kon- 
versationstalent Dronningen  i  en  livlig  Samtale,  og 
da  Opbruddet  umiddelbart  forestod,  maatte  jeg 
nøjes  med  et  Haandtryk  og  et  venligt  Nik  af  Hds. 


140 

Majestæt  samt  et  Par  forbindtlige  Ord  om  Ar- 
rangementet, og  jeg  var,  som  Forholdene  laa,  baade 
glad  og  tilfreds  hermed. 

Toget  brusede  ad  Viborg  til,  og  jeg  sad  placeret 
i  Referentkupéen,  hvor  mine  Kolleger,  med  Blyanter 
og   Papir   parate,  ventede   paa  mine   Meddelelser. 

Jeg  begyndte  da  at  diktere,  at  Biskop  L  a  u  b 
var  bleven  syg,  og  at  Biskop  Brammer  vilde 
træde  i  hans  Sted  ved  Indvielsen.  Jeg  blev  strax 
afbrudt  med,  at  her  ikke  var  Tid  til  Løjer,  og  at 
man  udbad  sig  en  alvorlig  og  korrekt  Fremstil- 
ling af,  hvad  jeg  havde  iagttaget.  Jeg  begyndte 
paany  med  Bispemeddelelsen,  men  blev  strax  af- 
brudt af  en  ivrig  Referent,  der  kategorisk  erklærede, 
at  det  skrev  han  ikke.  Jeg  beroligede  ham  med,  at 
det  gjorde  han  nok  alligevel,  og  fortalte  da,  hvad 
der  var  passeret,  og  hvem,  der  havde  været  min 
Kilde  til  den  sensationelle  Nyhed. 

Nu  vakte  den  Interesse,  og  Blyanterne  foer  hen 
ad  Papirerne  for  at  optegne,  hvad  jeg  meddelte. 

Saasnart  vi  var  komne  til  Viborg,  stormede  vi 
hen  til  Telegrafstationen,  og  snart  foer  Nyheden 
ad  de  elektriske  Traade  ud  over  Landet. 

I  Viborg  overnattedes  der,  og  den  følgende  For- 
middag fandt  Kirkeindvielsen  Sted  med  stor  Høj- 
tidelighed. 

Det  var  en  meget  lang,  alvorsfuld  og  løftende, 
om  end  nu  og  da  lidt  trættende  Akt,  og  vi  Refe- 
renter havde  selvfølgelig  et  stort  Arbejde,  baade 
under  og  efter  Højtideligheden. 

Om  Eftermiddagen  fandt  der  en  Festmiddag 
Sted  paa  Byens  nye  Raadhus,  og  da  jeg  i  sin  Tid 

som  konstitueret  Borgmester  havde  siddet  i  Kirkens 
Byggeudvalg,  modtog  jeg  fra  Kommunalbestyrelsen 
en  særlig  Indbydelse  til  denne  Fest. 

Et  Kvarterstid  før  det  berammede  Tidspunkt 
samledes  Festdeltagerne  paa  det  nye  Raadhus  og 
opstilledes  en  haie  for  at.  modtage  de  Kongelige. 
Som  altid  kom  disse  præcis,  med  de  danske  Maje- 
stæter i  Spidsen,  og  da  Kongen  passerede  mig, 
standsede   han   og   sagde: 

„Det  har  nok  været  en  anstrængende 
Dag  for  os  To,"  hvortil  jeg  svarede,  at  den  særlig 
for  Hs.  Majestæt  maatte  have  været  anstrængende. 

Kongen  føjede  til: 

„Telegraferede  De  saa  til  Dagbladet 
—  De  saa  jo,   Nyheden  var  rigtig  nok?" 

Jeg  svarede,  at  alle  de  tilstedeværende  Presse- 
repræsentanter  strax  havde  telegraferet  Nyheden 
til  deres  respektive  Blade,  —  det  var  jo  sjældent. 
Pressen  havde  Lejlighed  til  at  øse  af  en  saadan 
Kilde    som   i  dette    Tilfælde. 

Med  et  Haandtryk  og  et  venligt  Nik  passerede 
Hs.  Majestæt  videre. 

Ved  Middagen  blev  der  naturligvis  talt  mangt 
et  godt  Ord  og  bragt  de  Kongelige  store  Ovationer. 

H  s.  Majestæt  holdt  en  af  disse  korte,  af  saa 
megen  Hjertevarme  baarne  Taler,  der  aldrig  for- 
fejlede deres  Indtryk,  og  Hs.  kgl.  Højhed  Kron- 
prinsen en  stor  Tale  om  Kirkens  Kulturopgave 
i  et  Folk. 

Disse  Taler  modtoges  med  Jubel,  men  Begej- 
stringens Højdepunkt  naaede  dog  maaske  Hs.  Maje- 
stæt Kong  Georg. 

Da  den  græske  Majestæt  rejste  sig,  vendte  alles 

Blikke  sig  mod  den  statelige  og  smukke  Konge, 
der  paa  godt,  bredt  Dansk  i  et  let  og  flydende 
Foredrag  holdt  en  udmærket  Tale ,  hvori  han 
skildrede  sin  dybe  Kærlighed  og  stadige  Længsel 
efter  Danmark.  Han  anførte  som  et  talende  Ex- 
empel  herpaa,  at  Dronning  Olga,  Kongen  sagde: 
.,Min  Kone",  talte  det  danske  Sprog  bedre  end  det 
Lands,  for  hvilket  hun  var  Dronning.  Det  havde 
længe  været  Hs.  Majestæts  Ønske  at  føre  sin  Dron- 
ning sammen  med  den  intelligente,  trofaste  og 
loyale,  jyske  Befolkning,  og  det  var  ham  en  stor 
Glæde   nu    at    se   dette    Ønske    opfyldt. 

Da  jeg  kom  tilbage  til  København  og  fortalte 
Topsøe  om  Samtalen  med  Kongen  ved  Festen  i 
Langaa,  morede  og  glædede  Beretningen  ham  i 
høj  Grad,  og  han  spøgte  senere  ofte  med,  at  naar 
en  Dag  ,,Dagbladet"s  Medarbejdere  offentlig  skulde 
nævnes,  skulde  i  Spidsen  staa :  Kong  Christian 
den  Niende  af  Danmark. 

